Dhiveheenge dharikolhuthakaai mahikolhuthah -9- One Online\nދިވެހީންގެ ދަރިކޮޅޫތަކާއި މަތިކޮޅުތައް - 9\nއާއިލީ ގަސް ކުރެއްސެވީ ފުވައްމުލަކު، އަސްރަފީގޭ، އަލްޚަތީބު އިބްރާހީމް ސައީދު މޫސާ ---\nއައްސުލްޠާން މުޙައްމަދު ޣިޔާޘުއްދީނަކީ މީލާދީން 1766 އިން 1773 އަށް ދިވެހިރާއްޖޭގައި ރަސްކަން ކުރެއްވި ރަސްގެފާނެވެ. މި ރަދުންނަކީ ވަރަށް އިލްމުވެރި އަދި އިލްމަށް ލޯބި ކުރެއްވި ރަސްކަލެކެވެ. ދިވެހި ބަހުގެ ފުރަތަމަ ބަސްފޮތަކީ ވެސް މި ރަދުންގެ ރަސްކަމުގައި، ރަދުން އިސްވެ ހުންނަވައިގެން ކުރެއްވި އިލްމީ މަސައްކަތްޕުޅެކެވެ. އައްސުލްޠާން މުޙައްމަދު ޣިޔާޘުއްދީނު އިންޑިޔާގެ ގަންޖާމުން ވެސް ބޭކަނބަލަކާ ކައިވެނި ބެއްލެވިއެވެ. އެހެންނަމަވެސް މި ކައިވެނިން ބޭފުޅަކު ލިބިވަޑައި ނުގަނެ، އަނބިކަނބަލުން އަވަހާރަވީއެވެ. އައްސުލްޠާން މުޙައްމަދު ޣިޔާޘުއްދީނުގެ ދަރިކޮޅު އޮތީ ދަރިކަލުން ޢަބްދު ﷲ (ފަހުން އަލްއަމީރު އިބްރާހީމް ފާމުލަދޭރިކިލެގެފާނު)ގެ ފަރާތްޕުޅުންނެވެ. ޣިޔާޘުއްދީނު ރަދުންގެ ދަރިކަލުން އަލްއަމީރު އިބްރާހީމް ފާމުލަދޭރިކިލެގެފާނުގެ މަންމައަކީ ކޯލާޑީ ސައްޔިދު ކަލޭގެފާނުންގެ ދަރިކަލުން ބުރުނީ ސިއްކަތަކުރުފާނުންގެ ދަރިކަނބަލުން އާމިނާ ކަނބާފާނު (ބުރުނީ ކަނބާފާނު) އެވެ. ކޯލާޑީ ސައްޔިދު ކަލޭގެފާނާއި ސައްޔިދު މުޙައްމަދު ނަޚާ އަލްމަލާބާރީ (ހޮޅި ނަޚާ) އަކީ ދެ ޒަމާނެއްގައި އުޅުއްވި ދެ ބޭފުޅެކެވެ.\nއައްސައްޔިދު މުޙައްމަދު ނަޚާ އަލްމަލާބާރީއަކީ އައްސުލްޠާން މުޙައްމަދު ޣިޔާޘުއްދީނުގެ މަންމާފުޅު ޢާއިޝާކަނބާފާނުގެ ފަރާތްޕުޅުން ޚުދު ޣިޔާޘުއްދީނު ރަދުންގެ ހޫރުކާފާފުޅެކެވެ. އެހެނީ އެ ރަދުންނަކީ އައްސައްޔިދު މުޙައްމަދު ނަޚާ އަލްމަލާބާރީގެ ދަރިކަލުން ފަސްމަންދޫ އަލްވަޒީރު ޙަސަން ހަކުރާ ތަކުރުފާނުގެ ދަރިކަނބަލުން ފާޠިމާ މާވާކިލެގެފާނުންގެ ދަރިކަނބަލުން ޢާއިޝާ ކަނބާފާނުގެ ދަރިކަލުން އައްސުލްޠާން މުޙައްމަދު ޣިޔާޘުއްދީނެވެ. ކޯލާޑީ ސައްޔިދުކަލޭގެފާނަކީ ޣިޔާޘުއްދީނު ރަދުންގެ އަނބިކަނބަލުން އާމިނާ ކަނބާފާނުގެ ކާފައެވެ. ކޯލާޑީ ސައްޔިދު ކަލޭގެފާނު ރާއްޖެއަށް ވަޑައިގަތީ ކޯލާޑުންނެވެ. ސައްޔިދު މުޙައްމަދު ނަޚާ އަލްމަލާބާރީ (ހޮޅި ނަޚާ) ވަޑައިގަތީ މަލާބާރުންނެވެ. ހޮޅި ނަޚާގެ މަތިކޮޅު ގުޅިފައި ވަނީ ޔަމަނުކަރައިން މަލާބާރަށް ވަޑައިގަތް ސައްޔިދު ބޭކަލަކާއެވެ. ކޯލާޑީ ސައްޔިދު ކަލޭގެފާނުގެ މަތިކޮޅު ގުޅިފައިވަނީ ޢުމާނުން ގުޖަރާތަށް ވަޑައިގަތް ސައްޔިދު ބޭކަލަކާއެވެ.\nއައްސުލްޠާން މުޙައްމަދު ޣިޔާޘުއްދީނުގެ ދަރިކަލުން އަލްއަމީރު އިބްރާހީމް ފާމުލަދޭރިކިލެގެފާނު އަށް ކައިވެންޏެއް ކުރެއްވިއެވެ. މީގެ ތެރެއިން ފުވައްމުލަކު ކުޑައިރަނި އެދުރުގޭ މަރްޔަމް މަނިކުފާނާ ކުރެއްވި ކައިވެނީން ލިބިވަޑައިގަތީ އެދުރުގޭ އައްނަބީލާ ޢާއިޝަތުދީދީ (ދޮށީދީދީ) އާއި، އެދުރުގޭ އައްނަބީލު މޫސާދީދީއެވެ. އަލްއަމީރު އިބްރާހީމް ފާމުލަދޭރިކިލެގެފާނު، ފުވައްމުލަކު ހޯދަޑިގޭ ދޮންމަނިކުގެ ދަރިކަނބަލުން ވަލިދަޑި އާމިނާ މަނިކުފާނާ ކުރެއްވި ކައިވެނީން ލިބިވަޑައިގަތީ ކަރިއްޔާ އައްނަބީލާ ޙައްޥާދީދީ އާއި، ކަރިއްޔާ އައްނަބީލު މުޙައްމަދުދީދީ އާއި، ކަރިއްޔާ އައްނަބީލު ޙަސަންދީދީ އާއި، ކަރިއްޔާ އައްނަބީލު އަޙްމަދުދީދީ އާއި، ކަރިއްޔާ އައްނަބީލާ ޚަދީޖާދީދީ އާއި، ކަރިއްޔާ އައްނަބީލާ ފާޠިމަތުދީދީ (ދޮންދީދީ) އެވެ. އަލްއަމީރު އިބްރާހީމް ފާމުލަދޭރިކިލެގެފާނު، ފުވައްމުލަކު ހުނުބޮލިއެ ސަންފާ މަނިކުފާނާ ކުރެއްވި ކައިވެނީން ލިބިވަޑައިގަތީ ހުނުބޮލިއެ އައްނަބީލު ޢަލީދީދީ އާއި، ހުނުބޮލިއެ އައްނަބީލު ޙުސައިންދީދީއެވެ. އަލްއަމީރު އިބްރާހީމް ފާމުލަދޭރިކިލެގެފާނު، ފުވައްމުލަކު ވިނާވޭރެ އާމިނާ މަނިކުފާނާ ކުރެއްވި ކައިވެނީން ލިބިވަޑައިގަތް ފިރިހެން ބޭފުޅަކު ޅަފަތުގައި އަވަހާރަވީއެވެ. މި ބޭފުޅަކުގެ ފޮތު ނަމަކަށް އޮންނަނީ ޢަބްދުﷲ ދީދީއެވެ. ވަނަމަކީ ހުރުވަޑިއެދީދީއެވެ.\nއަލްއަމީރު އިބްރާހީމް ފާމުލަދޭރިކިލެގެފާނު، ފުވައްމުލަކު ބަހަބޯކަލޭގެ އަޙްމަދުކަލޭގެ ދަރިކަނބަލުން ފާޠިމާ މަނިކުފާނާ ކުރެއްވި ކައިވެނީން ލިބިވަޑައިގަތީ އައްނަބީލާ މަރްޔަމްދީދީ އާއި އައްނަބީލު އިސްމާޢީލުދީދީއެވެ. މީގެ ތެރެއިން އިސްމާޢީލުދީދީގެ ދަރިކޮޅެއް ނެތެވެ. އަލްއަމީރު އިބްރާހީމް ފާމުލަދޭރިކިލެގެފާނު، ފ. ހިމިތީ ދޮން ޙައްޥާ މަނިކުފާނަކާ ކުރެއްވި ކައިވެނީން ލިބިވަޑައިގަތީ އައްނަބީލާ ސަންފާދީދީ އާއި، އައްނަބީލު ތުއްތުދީދީ އާއި، އައްނަބީލު އިބްރާހީމް ދީދީއެވެ. އަލްއަމީރު އިބްރާހީމް ފާމުލަދޭރިކިލެގެފާނު، ފުވައްމުލަކު މިސްކިތްމަގު އެދުރުގޭ މަރްޔަމް މަނިކުފާނާ ކުރެއްވި ކައިވެނީން ލިބިވަޑައިގަތީ އައްނަބީލާ އާމިނަތުދީދީއެވެ. އަލްއަމީރު އިބްރާހީމް ފާމުލަދޭރިކިލެގެފާނުގެ ދޮށީ ދަރިކަނބަލުން ޢާއިޝަތުދީދީގެ އިތުރުން ވެސް ޢާއިޝަތުދީދީ ނަމަކަށް ކިޔާ އެހެން ދަރިކަނބަލަކު އެ ކިލެގެފާނުގެ ހުންނެވިއެވެ. މި ދަރިކަނބަލެއްގެ ދަރިކޮޅެއް ނެތެވެ. އަލްއަމީރު އިބްރާހީމް ފާމުލަދޭރިކިލެގެފާނަށް އަށް ކައިވެންޏަކުން ހަތް ބަނޑަށް 18 ބޭފުޅުން ލިބިވަޑައިގަތެވެ.


ނަމާދު އަޅާ މީހާގެ ޙާލަތު ! – Dhuvas Online\nނަމާދުގެ ވާޖިބުކަމަށް ކީރިތި ޤުރުއާނާއި ނަބިއްޔާ ޞައްލަﷲ ޢަލައިހި ވަސައްލަމަގެ ކިބައިން ދަލީލް ލިބޭ އެތައް އާޔަތްތަކަކާއި ޙަދީޘްތަކެއް އައިސްފައިވެއެވެ. އަދި އުއްމަތުގެ ޢިލްމުވެރިންވަނީ ނަމާދުގެ ވާޖިބުކަމާއިމެދު އިޖްމާޢުވެފައެވެ. އަދި އެއްވެސް ޢިލްމުވެރިއެއް ނަމާދަކީ ފަރުޟެއްކަމާއިމެދު ޚިލާފްވެފައެއް ނުވެއެވެ.\nއެގޮތުން ނަމާދު އެޅުމަކީ ފާފަތަކުގެ ތެރެއިން އެންމެ ފާފަކަން ބޮޑު އެއްފާފައެވެ. ކުފުރާ ކައިރިކުރާ ޢަމަލެކެވެ. ލޮބުވެތި ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘު ކުރައްވާފައި ވެއެވެ. ” العَهْدُ الَّذِى بَيْنَنَا وَبَيْنَهُمْ الصَّلَاةُ فَمَنْ تَرَكَهَا فَقَدْ كَفَرَ“ (އަޙްމަދު، ނަސާއީ، އިބްނުމާޖާ) މާނައީ: ތިމަންމެނާއި އެބައިމީހުންނާ (އެބަހީ މުސްލިމުންނާއި ކާފިރުންނާ) ދެމެދުގައިވާ ޢަހުދުކަށަވަރަކީ ނަމާދެވެ. ފަހެ ނަމާދު އަޅައިފިމީހާ ކުފުރުވެރި ވެއްޖެކަން ކަށަވަރެވެ.\nނަމާދު ކުރާ ކަމުގައި ވިއަސް ނަމާދަށް ފަރުވާކުޑަ ކުރުމާއި ނަމާދު ވަގުތުން ފަސްކުރުމާއި ނަމާދު ކުރުމުގައި މަޑުމޮޅިކަމާއި ތަވާޟުޢުވެރިކަމެއް ނެތި އަދާކުރުމާއި ނަމާދަށް ރައްކާތެރި ނުވުމަކީ އެކަމަށްޓަކައި ދީނުގައި ބޮޑުވެގެންވާ ވަޢީދުގެ ބަސްފުޅުތައް އައިސްފައިވާ ކަމެކެވެ. ކަށްވަޅުގެ ޢަޛާބު ލިބެނިވި ކަންތައްތަކުގެ ތެރެއިން ކަމެކެވެ. ނަރަކަވެރިއަކަށް ވުމުގެ މަގުހުޅުވޭ ކަމެކެވެ. ދުނިޔެއަށް ފޮނުއްވުނު އެންމެ ނުބައިވެގެންވާ ޤާރޫނާއި ފިރުޢައުނާއި ޙާމާނާއި އުބައްޔުބުނު ޚަލަފާއި މިފަދަ ނުބައިކަންބޮޑު މަލްޢުނުންނާއެކު ނަަރަކައިގެ އެންމެ އަޑީ ވަތްގަނޑުގައި ވޭންދެނިވި ޢަޛާބު ލިބިލިބި އޮންނަން ޖެހޭކަމެއް ކަމުގައި ލޮބުވެތި ރަސޫލާ ޞައްލަﷲ ޢަލައިހި ވަސައްލަމް ގެ ބަސްފުޅުގައި އައިސްފައި ވެއެވެ.\nކީރިތި ޤުރުއާނުގައި މާތް ﷲ ވަޙީކުރައްވާފައި ވެއެވެ. ﴿ عَنِ الْمُجْرِمِينَ (*) مَا سَلَكَكُمْ فِي سَقَرَ (*) قَالُوا لَمْ نَكُ مِنَ الْمُصَلِّينَ ﴾ (އަލްމުއްދައްޘިރް: 41-43) މާނައީ: “ފާފަވެރިންގެ ގާތުން ކަނާތުގެ އަހުލުވެރިން ސުވާލުކުރާނެތެވެ. ބަލަ ކަލޭމެން ނަރައަށް ދާން ދިޔަޖެހުނީ ކޮން ސަބަބަކާ ހުރެ ހެއްޔެވެ؟ އެއުރެން ބުނާނެތެވެ. ތިމެންމެން ނަމާދުކުރާ މީހުންގެ ތެރެއިން ނުވަމުއެވެ.”\nމި ލިޔުމަށް މައުލޫމާތު ނަގާފައިވަނީ ދިސަލަފިއްޔާ/ނޫރުލް އިސްލާމް\nއިންކަމް ސަޕޯޓު އެލަވަންސް ދޫކުރި މީހުންގެ އަދަދު 10،000 އާއި ގާތަށް!\nވީޑިއޯ އާންމު ކުރުމާއެކު، އޭޑީކޭން ވަގަށްނެގި ތަކެތި ތަފާތު ގޮތަކަށް ރައްދުކޮށްފި !\nއާޒިމާގެ މައްޗަށް އުފުލާފައިވާ މަނީ ލޯންޑާ މައްސަލައިގެ އަޑުއެހުމެއް މާދަމާއަށް ތާވަލުކޮށްފި\nވަރުން ދަވަން އަށް ރާއްޖެއިން ސެޓުވީ މުސަޅެއް !


SunOnline: Aharen fikuraavi Islaamdheen: Islaamdheen fethurunee kandeege baarugai heyyeve?\nއަހަރެން ފިކުރާވި އިސްލާމްދީން: އިސްލާމްދީން ފެތުރުނީ ކަނޑީގެ ބާރުގައިހެއްޔެވެ؟\nއަބްދުﷲ ފާރޫގް ހަސަން 02 Apr 2018, 11:54\nސަން ފޮޓޯ: މުޢީދު\nތަރުޖަމާ: އަބްދުﷲ ފާރުގް ޙަސަން\nއިސްލާމްދީން ފެތުރުނީ ކަނޑީގެ ބާރުގައޭ ބުނުމަކީ ކުށްބަހެކެވެ. ހަޤީޤަތް ހޯދައިލަމާ ހިންގަވާށެވެ. ރަނގަޅު ޞައްހަ ނަތީޖާއަކާ ހަމަޔަށް ވާޞިލުވެވޭތޯ މަސައްކަތްކޮށްލަމާ ހިންގަވާށެވެ.\nއިސްލާމްދީންވެސް ކްރިސްޓިޔަންދީންވެސް އެންމެ ފުރަތަމަ މަރްހަލާގައި ފެތުރުނީ ވަރަށް ހިމޭންކަމާއެކު ދީން ފަތުރަން ގޮވައިލެވުނު ދައުވަތުތަކެއްގެ ނަތީޖާއެއްގެ ގޮތުންނެވެ.\nސަލާމްލެއްވި މަސީހަށްފަހު ކްރިސްޓިޔަނިޓީ ފެތުރުއްވީ އެކަލޭގެފާނުގެ ހަވާރީންނެވެ. ދުވަސްތަކެއް ވަންދެން އިސްލާމްދީނަށް ދައުވަތު ދެވެމުންދިޔައީ ވަންހަނާ ގޮތެއްގައެވެ. އެއަށްފަހު ފާޅުގައި ހަރުއަޑުން އެދީނަށް ދައުވަތު ދެއްވުމުގެ އަމުރުފުޅު އަތުވެއްޖެއެވެ.\nނަމަވެސް އެންމެފުރަތަމަ މަރުހަލާގައިވެސް އަންގަވައިފައިވަނީ ދީނުގައި އެއްވެސް މަޖްބޫރުކަމެއްނެތްކަމުގައެވެ. ދީންޤަބޫލުކުރުމުގެ މައްޗަށް އެއްވެސް ކަހަލަބާރެއް ނުދެއްކޭނެކަމުގައެވެ. މީހަކު ބުނެފާނެއެވެ. ކަންއޮތީ ތިޔަހެން ކަމުގައިވާނަމަ އިސްލާމްދީނުގެނަބިއްޔާ ޞައްލަﷲ އަލައިހި ވަސައްލަމަ އެކުރެއްވީ ކޮންކޮން ހަނގުރާމަތަކެއްހެއްޔެވެ؟ އެކަލޭގެފާނު ކަނޑިކޮޅު ނެންގެވީ ކީއްވެގެންހެއްޔެވެ؟ ޙަޤީޤަތަށް ދަންނަވާނަމަ އިސްލާމްދީނުގެ ނަބިއްޔާ ކުރެއްވި ހަނގުރާމަތަކަކީ އިސްވެބާރުގެބޭނުންކުރެއްވުމުގެ ހަނގުރާމަ ތަކެއްނޫނެވެ. ދިފާއީ ހަނގުރާމަތަކެކެވެ. މަދީނާގައި އިސްލާމީ ދައުލަތެއް އުފެދުމާއެކު މައްކާގެ މުޝްރިކުން ތެދުވީ އިސްލާމީ ދައުލަތް ފުނޑުފުނޑުކޮށްލުމުގެ ރޭވުން ތަކެއް ހިފައިގެންނެވެ. އެ މަދީނާއަކީ އަރަހުށިމާތްﷲ އެކަލާނގެ ޙަބީބަށް އެރަށަކުން ޙިމާޔަތް ދެއްވިރަށެވެ. ޤުރައިޝުން މަދީނާ ސުންނާފަތިކޮށްލައި އިސްލާމީދައުލަތް ވުޖޫދުން ފޮހެލުމުގެ މަޝްރޫއާއިގެން ތެދުވެ މުސްލިމުންނަށް އިސްވެ ހަމަލަދޭން ފެށުމުން އެބައިމީހުނާ ހަނގުރާމަ ކުރާން މުސްލިމުންނަށް ބަޖުބޫރުވިއެވެ. މުސްލިމުންގެ ޖާނާއި މާލާއި ކިރިޔާ ނުވަރޭ ފެނުތެރޭގައި އޮތް އިސްލާމީ ދައުލަތުގެ ދިފާއުގައެވެ.\nތާރީޚުގެ ފަހުގެ ދައުރުތަކުގައި މުސްލިމު ރަސްރަސްކަލުން ކުރެއްވި ހަނގުރާމަތަކީ އިސްލާމްދީނާ އެއްވެސް ގުޅުމެއްހުރި ހަނގުރާމަތަކެއްނޫނެވެ. އެހަނގުރާމަތަކަކީ އެބޭފުޅުންގެ ރަސްކަންފުޅާ ކުރެއްވުމުގެ ހަނގުރާމަތަކެކެވެ.\nހިންދީރާޖާއެއް ކަމުގައިވާ ރާޖެންދުރަން ޖާވާއަށާއި ސުމާތުރާއަށް ސިފައިންފޮނުއްވައި ހަމަލަދެއްވިއެވެ. އެދެރަށުގައި މިހާރުވެސް ހިންދީ ޘަޤާފަތުގެ އަސަރު އެބަހުއްޓެވެ. ނަމަވެސް ރާޖާރާޖެންދުރަން ޖަވާއަށާއި ސުމާތުރާއަށް ހަމަލަދެއްވީ ހިންދީ ދީން ފަތުރުއްވަވާށޭ ބުނުމަކީ އެޙާދިޘާގެ ރަނގަޅު ނަތީޖާއެއް ނެރެވުމެއްނޫނެވެ. ޙަޤީޤަތްބަޔާން ކުރެވުމެއްނޫނެވެ.\nޔޫރަޕުގެ ކްރިސްޓިޔަނުން އިރުމަތީގެ ޤައުމުތަކަށް ޢަސްކަރީ ގޮތުން ހަމަލަދިނެވެ. އިރުމަތީގެ ޤައުމުތަކުގައި އެބައިމީހުންގެ އިމްޕީރިޔަލިޒަމް ޤާއިމުކުރިއެވެ. އެއިމްޕީރިޔަލިޒަމްގެ ދުވަސްވަރު ކްރިސްޓިޔަނިޓީވެސް ފެތުރުނެވެ. ނަމަވެސް އިރުމަތީގެ ގައުމުތަކުގައި ކްރިސްޓިޔަނިޓީ ފެތުރުނީ ކަނޑީގެބާރުގައޭ ބުނެވިދާނެތޯއެވެ؟ އާއްމުގޮތެއްގައި ސިފައިން ފޮނުވަނީ ރަށްތައް ހިފުމަށްޓަކައެވެ. ޤައުމެއްގައި ސާމިރާޖީ ދައުލަތެއް އުފެދިއްޖެނަމަ އެތަނެއްގެ އާއްމުން ކުރެބަޔަކު އެސާމިރާޖީވެރީން ކޮޕީކުރެއެވެ. ވެރިކަމުގައިތިބޭ ބަޔެއްގެ ދީން ޚިޔާރުކުރެއެވެ. ހިންދީ ދީނުގެ އެއްމަޒުހަބަކީ ސަމްނަރު މަޒުހަބެއެވެ. އެމަޒްހަބުގެ މީހުން ތެމިލްނާޑޫގައި ވެރިކަންކުރިއިރު ތެމިލްނާޑޫގައިވެސް އެމަޒްހަބު ފެތުރުނެވެ. ހަމައެފަދައިން ސިޔުމަރު މަޒުހަބުގެ މީހުން ވެރިކަންކުރި ދުވަސްވަރު އެމަޒުހަބަށް އާއްމުންގެ މަޤްބޫލުކަންލިބުނެވެ. ހަމައެފަދައިން އިންޑިޔާގައި ބުދުދީނުގެ މީހުންވެރިކަންކުރި ދުވަސްވަރު ބުދުދީން އާލާވިއެވެ. ރައްޔިތުން ތިބޭނީ ރާޖާހުރިގޮތަކަށޭ ބުނެވޭ ބަހުގައިވާ ގޮތުގެ މަތީންނެވެ. ޙަޤީޤަތުގައި ދީންފަތުރުއްވާކަށް އެރަސްރަސްކަލުންގެ ކުޑަވެސް ޝައުގުވެރިކަމެއްނެތެވެ. އެބޭނުންފުޅުގައި ހަނގުރާމައެއްވެސް ނުކުރުއްވައެވެ. އިސްލާމީ ފުތޫހާތުގެ ދާއިރާގައިވެސް މިކަންއޮތީ މިގޮތަށެވެ.\nއިސްލާމްދީން ޤަބޫލު ނުކޮށްގެން އެކުށުގައި އެއްވެސްމީހަކު ޤަތުލުކުރި ޙާދިޘާއެއް ތާރީޚުގައި ހިނގައިފައެއްނުވެއެވެ. ނަމވެސް ކްރިސްޓިޔަނުންގެ ކެތަލިކު މަޒްހަބާއި ޕްރޮޓެސްޓެންޓު މަޒުހަބާ ދެމެދު ހިނގިކުރިމަތިލުންތަކުގައި ދީނުގެ ނަމުގައިވަނީ އެތައްބަޔަކު ޤަތުލުކުރެވިފައެވެ. މީހުންގެ މުދާފޭރެވިފައެވެ. ދުރަށްދާކަށެއް ބޭނުމެއްނޫނެވެ. ތެމިލްނާޑޫގެ ތާރީޚު ބައްލަވާށެވެ. މަދޫރާއީގައި ގަޔާން ސަންދަރުގެ ދައުރުގައި ސަމްނަރު މަޒްހަބުގެ އަށްހާސްމީހުން ޞަލީބަށް އެރުވުނެވެ. ނިކަން ބައްލަވާށެވެ! މިއީ ޚުދު އަޅުގަނޑުމެންގެ އަމިއްލަ ތާރީޚެވެ.\nއަނެއްކޮޅުން އިސްލާމްދީނުގެ ނަބިއްޔާ ޞައްލަﷲ ޢަލައިހިވަސައްލަމަ އަރަބިކަރައިގައި ވެރިކަންކުރެއްވިއިރު އަރަބިކަރައިގައި ޔަހޫދީ ވަޒަންވެރީންތިއްބެވެ. ކްރިސްޓިޔަނުންވެސް ތިއްބެވެ. ނަމަވެސް އެއިން އެކަކާވެސް މުސްލިމުން ހުރަ ހޮޅިގެންފައެއްނުވެއެވެ.\nއިންޑިޔާގައި މުސްލިމު ރަސްރަސްކަލުންގެ ދައުރުގައި ހިންދީ ދީން ޚިޔާރުކުރުމާއި، އެދީނަށް އުޅުމަކީ ފުރިހަމަޔަށް މިނިވަންކަންލިބިފައިއޮތް ކަންކަމެވެ. ތާރީޚު ހެކިވާފަދައިން އިސްލާމީވެރީންވަނީ ފައްޅިތައް ހިމާޔަތްކުރައްވައިފައެވެ. އެފައްޅިތައް ބަލަހައްޓައިދެއްވައިފައެވެ. މުސްލިމުން ސަބްކޮންޓިނެންޓަށް ހަމަލަދިނީ އިސްލާމްދީން ފަތުރަން ކަމުގައިވާނަމަ ދިއްލީގެ މުސްލިމުރަސްގެފާނާ ދެކޮޅަށް މުސްލިމު ބާބަރު ފަހަރެއްގައިވެސް ލަޝްކަރު ތަކެއް ނުފޮނުއްވީހެވެ. ޝައްކެއްނެތެވެ. ރަށްތައްހިފައި ފަތަޙަކުރުމަކީ އެދުވަސްވަރު އާއްމުކޮށް ޤަބޫލުކުރެވިފައިއޮތް ސިޔާސީ ޕޮލިސީއެކެވެ. (ރަށްތައް ފަތަހަކުރާ ކޮންމެފާތިހަކީ އަނިޔާވެރިޔެކޭ ބުނެއެއްނުއުޅެއެވެ.) ރަށްތައް ފަތަޙަކުރުމާ ދީންފެތުރުމަކާ އެއްވެސް ގުޅުމެއްނެތެވެ. (މެލޭޝިޔާ އާއި އިންޑޮނޭޝިޔާ ފަދަ ޤައުމުތަކަށް ދުވަހަކުވެސް މުސްލިމު ފާތިހުން ގޮސްފައެއްނެތެވެ.) އިސްލާމްދީން ފަތުރުއްވަން ވަރަށްގިން މުސްލިމު ޢިލްމުވެރީން ނާއި ސޫފީން ދުނިޔޭގެ އެކި ކަންކޮޅުތަކަށް ދަތުރުކުރެއްވިއެވެ. އެގޮތުން އިސްލާމީ ޢިލްމުވެރީންނާއި ޞޫފީން ދީން ފަތުރުއްވަން އިންޑިޔާއަށް ވެސް ވަޑައިގެންނެވިއެވެ. މިތާގައި އިސްލާމްދީން ފެތުރުއްވުމުގެ މަސައްކަތްކުރެއްވީ އެބޭކަލުންނެވެ. އެބޭކަލުންގެ އަމިއްލަފުޅު ހައިޘިއްޔަތުންނެވެ. މުސްލިމު ރަސްރަސްކަލުންނާއި އެބޭކަލުންނަކާ ގުޅުމެއްނެތެވެ. މިފަދަ ބޭކަލުންގެ މިސާލަކީ ނާގޫރުގައި ފަސްދާނުލެވިފައިވާ ޙަޟުރަތު ޝާހުލްޙަމީދު އާއި، އަޖްމީރުގައި ފަސްދާނުލެވިފައިވާ ޝާހު މުޢީނުއްދީން ޗިޝްތީފަދަ އެތައްބޭކަލުންނެކެވެ.\nއިސްލާމްދީނަކީ އެދީނުގެ މަތިވެރި އުސޫލުތަކާއި އަޚްލާޤީ ފިލާވަޅުތަކުގެ ސަބަބުން ވަރަށް ވަރުގަދަ ދަމާބާރެއް ލިބިފައިވާ ދީނެކެވެ. އެހެންކަމުން އިސްލާމްދީން އިންސާނުންގެ ހިތްތައް އޭގެ އަމިއްލަ ޒާތުގައި އެދީނާ ދިމާޔަށް ދަމައިގަނެއެވެ. ކަންމިހެންހުރިއިރު އެފަދަ ދީނެއް ފަތުރާން ކަނޑިއުފުލައިލުމުގެ ކުޑަވެސް ބޭނުމެއް ނޯންނާނެއެވެ.


June ma MIRA ah 1.19 rufiyaa - Hali News\n12 July 2021, 20:40\nޖޫން 2021 ގައި މީރާއަށް 1.19 ބިލިއަން ރުފިޔާ ބަލައިގަނެފައިވާކަމަށް މީރާއިން މައުލޫމާތު ދީފިއެވެ. މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ 326.2% އިތުރު އަދަދެކެވެ. އަދި، ޖޫން 2021 ގައި ލިބޭނެ ކަމަށް އަންދާޒާކޮށްފައިވާ އަދަދަށްވުރެ 3.2% އިތުރު އަދަދެކެވެ.\nމީރާއިން މައުލޫމާތު ދޭ ގޮތުގައި، ޖޫން 2020 ގައި ލިބުނު އާމްދަނީ އާ އަޅައިބަލާއިރު ޖޫން 2021 ގައި ލިބިފައިވާ އާމްދަނީ އިތުރުވުމުގެ މައިގަނޑު ސަބަބަކީ، ކޮވިޑް-19 އާ ގުޅިގެން ޖޫން 2020 ގައި މާލެ ފުރަބަންދުކޮށް، ރާއްޖޭގެ ބޯޑަރު ބަންދުކުރުމުގެ ސަބަބުން، ޓޫރިޒަމް ދާއިރާ އަދި އެހެން ދާއިރާތަކަށް ލިބުނު ހީނަރުކަމުގެ ސަބަބުން ޖޫން 2020 ގައި ލިބިފައިވާ އާމްދަނީ ދަށްވެފައިވުމެވެ. މިގޮތުން، ޖޫން 2020 ގައި ލިބުނު އާމްދަނީ އާ އަޅައިބަލާއިރު ޖޫން 2021 ގައި އިންކަމް ޓެކްސް، ޖީ.އެސް.ޓީ، ގްރީން ޓެކްސް، އެއަރޕޯޓް ޑިވެލޮޕްމަންޓް ފީ، އެއަރޕޯޓް ސަރވިސް ޗާޖް، އަދި ޓޫރިޒަމް ލޭންޑް ރެންޓް ގެ ގޮތުގައި ލިބިފައިވާ އާމްދަނީ ވަނީ އިތުރުވެފައެވެ. މީގެ އިތުރުން، ކޮވިޑް-19 ފެތުރުން ހުއްޓުވުމުގެ ގޮތުން، ވަކި މުއްދަތަކަށް ސަރުކާރުގެ އޮފީސްތައް ހުޅުވައިގެން މަސައްކަތް ނުކުރުމަށް ނިންމައިފައިވާތީ، ޖޫން މަހުގެ ތެރޭގައި އައިސްފައިވާ ބައެއް ސުންގަޑިތައް ފަސްކުރެވެވިފައިވާކަމަށް މީރާއިން މައުލޫމާތުދެއެވެ.\nޖޫން 2021 ގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. އެއީ 44.6% ނުވަތަ 529.38 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓުންނެވެ. އެއީ %31.1 ނުވަތަ 369.53 މިލިއަން ރުފިޔާއެވެ. މީގެ އިތުރުން، އިންކަމް ޓެކްސްގެ ގޮތުގައި 94.80 މިލިއަން ރުފިޔާ (8.0%)، ގްރީން ޓެކްސްގެ ގޮތުގައި 59.90 މިލިއަން ރުފިޔާ (5.0%)، އެއަރޕޯޓް ޑިވެލޮޕްމަންޓް ފީގެ ގޮތުގައި 30.34 މިލިއަން ރުފިޔާ (2.6%) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 102.64 މިލިއަން ރުފިޔާ (8.6%) ހިމެނެއެވެ.\nޖޫން 2021 ގައި ބަލައިގަނެފައިވާ އާމްދަނީގެ ތެރޭގައި 54.98 މިލިއަން އެމެރިކާ ޑޮލަރު ހިމެނެއެވެ.


Rajjey ge huriha guest house akah meehun genaun manaa kohfi\nރަސްދޫގެ ގެސްޓު ހައުސްއަކުން ގެސްޓަކު ނުކުންނަނީ: ގެސްޓްހައުސްތަކަށް މީހުން ގެނައުން ވަނީ މަނާކޮށްފަ -- އަވަސް ފޮޓޯ\nރާއްޖޭގެ ހުރިހާ ގެސްޓްހައުސްތަކަކާއި ސިޓީ ހޮޓެލްތަކަށް މިއަދުން ފެށިގެން މީހުން ގެނައުން ސަރުކާރުން މަނާކޮށްފި އެވެ.\nމި ފިޔަވަޅު އަޅާފައިވަނީ ސިއްހީ ކުއްލި ނުރައްކަލުގެ ހާލަތުގެ ދަށުންނެވެ. ރާއްޖޭގައި ކުއްލި ހާލަތު އިއުލާން ކޮށްފައިވަނީ 30 ދުވަހުގެ މުއްދަތަށެވެ.\nހެލްތު ޕްރޮޓެކްޝަން އޮތޯރިޓީ (އެޗްޕީއޭ)އިން އަންގާފައިވަނީ މިއަދު އިރުއޮއްސި ހަޔަކުން ފެށިގެން އެއްވެސް ގެސްޓްހައުސްއަކަށާއި ހޮޓެލްއަކަށް ގެސްޓުން ޗެކްއިންވުން މަނާކޮށްފަ އެވެ. ނަމަވެސް މިހާރު ގެސްޓްހައުސްތަކުގައި ތިބި ގެސްޓުންއަށް ބުކިންގެ މުއްދަތު ހަމަވަންދެން މަޑު ކުރެވޭނެ އެވެ.\nސަރުކާރުން މިއަދު ހުރިހާ ގެސްޓްހައުސްއެއް ބަންދުކުރިއިރު މީގެކުރިން މާލޭ ސަރަހައްދުގެ ގެސްޓްހައުސްތަކަށް ގެސްޓުން ގެނައުން ސަރުކާރުން އޮތީ މަނާކޮށްފަ އެވެ.\nމީގެކުރިން ބައެއް ރަށްރަށުން އަމިއްލައަށް ގެސްޓުން ގެނައުން ހުއްޓާލާފައިވެ އެވެ. އޭގެ ތެރޭގައި އއ. ތޮއްޑޫ އާއި ރަސްދޫ ހިމެނެ އެވެ. އެފަހުން އެ އަތޮޅުގެ މަތިވެރިން ކޮވިޑް-19 އަށް ޝައްކު ކުރެވޭ ދެ މީހަކު ވަނީ ފެނިފަ އެވެ. އެ ރަށް މިހާރު އޮތީ މީހުން އަރާ ފޭބުން ހުއްޓުވާފަ އެވެ. ދެ މީހުންގެ ނަތީޖާ އަދި ނުލިބެ އެވެ.\nގެސްޓް ހައުސް ވިޔަފާރި ޓޫރިޒަމް އެޗްޕީއޭ + ގެސްޓް ހައުސްތައް ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


JP ge Congress ge nurasmee badhaluvunthah fashaifi | Mihaaru\nޖޭޕީ ކޮންގްރެސްގެ ނުރަސްމީ ބައްދަލުވުމެއްގައި އެ ޕާޓީގެ މެމްބަރުންތަކެއް ބައިވެރިވަނީ.-- ފޮޓޯ: ނިޝާން އަލީ/މިހާރު\nޖޭޕީގެ ކޮންގްރެސްގެ ނުރަސްމީ ބައްދަލުވުންތައް ފަށައިފި\n22 ޖޫން 2018 - 11:49 1 comment\nޖުމްހޫރީ ޕާޓީގެ ތިން ވަނަ ކޮންގްރެސްގެ ނުރަސްމީ ބައްދަލުވުންތައް ޕެރެޑައިސް އައިލެންޑް ރިސޯޓުގައި ރޭ ފަށައިފި އެވެ.\nހަތަރު އަހަރު ފަހުން ބާއްވާ ކޮންގްރެސްގެ ރަސްމީ ބައްދަލުވުންތައް މިއަދު ހަވީރު 4:00 ގައި ފަށާއިރު، ގާތްގަނޑަކަށް 400 މީހުން ބައިވެރިވެ އެވެ. ކޮންގްރެސްގައި އެ ޕާޓީގެ އަސާސީ ގަވާއިދަށް ބޮޑެތި ބަދަލުތަކެއް ގެނެސް، ޕާޓީގެ ކުރިމަގަށް މުހިއްމު ނިންމުންތަކެއް ނިންމާނެ ކަމަށް ޖުމްހޫރީ ޕާޓީން ބުންޏެވެ.\nޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ޕެރެޑައިސް އައިލެންޑް ރިސޯޓު ވަނީ، މި ކޮންގްރެސް އަށް ވަރަށް ބޮޑަށް ތައްޔާރުކޮށްފަ އެވެ. ޓޫރިސްޓުންގެ ބަދަލުގައި، ރިސޯޓުގައި މިހާރު ގިނައީ ކޮންގްރެސްއަށް އައިސްތިބި މީހުންނެވެ.\nތިން އަހަރުގެ ޖަލު ހުކުމާ ހެދި، ޖަރުމަނުން ސިޔާސީ ހިމާޔަތް ހޯދަވައިގެން އުޅުއްވާ ގާސިމް ރޭ ވަނީ ވީޑިއޯ މެދުވެރިކޮށް ކޮންގްރެސްގެ ބައިވެރިންނާ ވާހަކަ ދައްކަވައިފަ އެވެ. މީޑީއާ އަށް ދައުވަތު ނުދީ ބޭއްވި އެ ސެޝަންގައި ގާސިމް ވަނީ އެ ޕާޓީގެ މެމްބަރުންގެ ސުވާލުތަކަށް ޖަވާބު ދެއްވައިފަ އެވެ.\nޖޭޕީ ކޮންގްރެސްގެ ނުރަސްމީ ބައްދަލުވުން: މި ކޮންގްރެސްގައި އެ ޕާޓީގެ 400 މީހުން ބައިވެރިވޭ.-- ފޮޓޯ: ނިޝާން އަލީ/މިހާރު\nޖޭޕީގެ އެންމެ އިސް ބޭފުޅަކީ ޕާޓީގެ ލީޑަރު ކަމަށްވާއިރު އެ މަގާމަށް އެއްވެސް މީހަކު ކުރިމައްޗެއް ނުލަ އެވެ. އެ މަގާމުގައި މިހާރު ވެސް ހުންނެވި ގާސިމް ކުރިމަތި ނުލެއްވީ، ޖަލު ހުކުމެއް އިއްވާފައިވާ އެއްވެސް މީހަކު ބައިވެރިކޮށްގެން ކޮންގްރެސް ނުބާއްވަން އިލެކްޝަންސް ކޮމިޝަނުން އަންގާފައިވާތީ އެވެ.\nގާސިމަށް ތިން އަހަރުގެ ޖަލު ހުކުމެއް އިއްވީ، ރައްޔިތުންގެ މަޖިލީހުގެ މެމްބަރުންތަކަކަށް ރިޝްވަތު ދިން ކަމަށް ކުރި ދައުވާގަ އެވެ. އެ ހުކުމުގައި ހުންނެވުމަށް ފަހު ބޭސްފަރުވާ އަށް ޖަރުމަނަށް ފޮނުވުމުން، ގާސިމް އެނބުރި ރާއްޖެ ވަޑައެއް ނުގަތެވެ.\nސިޔާސީ ޕާޓީތަކުގެ ގާނޫނުގައި ބުނެފައި ވަނީ، ސިޔާސީ ޕާޓީތަކާއި ޖަމިއްޔާތަކުގެ އާންމު މެމްބަރެއްގެ ހައިސިއްޔަތުން ހުރުން ފިޔަވައި، އެހެން ކަމެއްގައި ބައިވެރިވުން ކުށްވެރިންނަށް މަނާ ކަމަށެވެ.\nއެހެންވެ، ޕާޓީގެ އެއްވެސް ރަސްމީ މަގާމަކަށް ގާސިމް ހަމަޖެއްސެން ނެތް ނަމަވެސް އޭނާ އަކީ އަދިވެސް ޕާޓީގެ އެންމެ އިސް ބޭފުޅާގެ ގޮތުގައި ބަލައިގެން ޕާޓީ ކުރިއަށް ގެންދާ ގޮތަށް ނުރަސްމީ ބައްދަލުވުމުގައި ރޭ މަޝްވަރާކޮށްފައިވެ އެވެ.\nޖުމްހޫރީ ޕާޓީގެ ކޮންގްރެސްގައި، އެ ޕާޓީގެ ރިޔާސީ ކެންޑިޑޭޓަކީ ޕާޓީގެ ލީޑަރު ކަމަށް އޮންނަ އޮތުމުގެ ބަދަލުގައި ޕްރައިމަރީއަކުން ކެނޑިޑޭޓް ކަނޑައަޅަން ފާސް ކުރަން ވަނީ ނިންމާފަ އެވެ. އަދި އެ ޕާޓީގެ އާ ލޯގޯ އާއި ދިދަ ފާސްކުރަން ވަނީ ނިންމައިފަ އެވެ. އެ ޕާޓީގެ އޮނިގަނޑަށް އާ މަގާމުތަކެއް އިތުރު ކުރެ އެވެ. އޭގެ ތެރޭގައި ރައީސް އާއި ނައިބް ރައީސްގެ މަގާމު ވެސް ހިމެނެ އެވެ.\nޖޭޕީ ކޮންގްރެސްގެ ނުރަސްމީ ބައްދަލުވުމެއް ކުރިއަށް ދަނީ. -- ފޮޓޯ: ނިޝާން އަލީ/މިހާރު\nޖުމްހޫރީ ޕާޓީގެ ރައީސް ކަމަށް އެމްޑީޕީގެ ކުރީގެ ޗެއާޕާސަން އަދި ތޮއްޑޫ ދާއިރާގެ ކުރީގެ މެމްބަރު އަލީ ވަހީދު އެކަނި ކުރިމަތިލައްވާފައިވާއިރު ނައިބް ރައީސް ކަމަށް ކުރިމަތިލެއްވީ ކެލާ ދާއިރާގެ ކުރީގެ މެމްބަރު ޑރ. އަބްދުﷲ މައުސޫމެވެ. އަދި އިންތިޚާބުކުރާ ހަތަރު ނައިބު ލީޑަރުންގެ މަގާމަށް ފަސް ބޭފުޅަކު ކުރިމަތި ލެއްވި އެވެ. އެ މަގާމަށް ކުރިމަތި ލެއްވީ، މިހާރު ވެސް އެ މަގާމުގައި ތިއްބެވި ތިން ބޭފުޅުން ކަމަށްވާ ކުރީގެ ޓްރާންސްޕޯޓް މިނިސްޓަރު އަމީން އިބްރާހިމާއި ޑރ. ހުސެއިން ރަޝީދު ހަސަނާއި ކުރީގެ މިނިސްޓަރު އަބްދުﷲ ކަމާލުއްދީންގެ އިތުރުން ރައީސް އޮފީހުގެ ކުރީގެ މިނިސްޓަރު އަބްދުﷲ އަމީން އާއި ކުރީގެ ޑެޕިއުޓީ ކޮމިޝަނަރު އޮފް ޕޮލިސް އަދި ހޯމް މިނިސްޓްރީގެ ކުރީގެ ސްޓޭޓް މިނިސްޓަރު މުހައްމަދު ފަޔާޒް (އެފްއޭ) އެވެ.\nއެ އިންތިހާބުގެ އިތުރުން ކުރިއަށް ގެންދާ ސެޝަންތަކުގައި އެ ޕާޓީ ޕްރޮމޯޓް ކުރުމާއި ރިޔާސީ އިންތިހާބަށް ތައްޔާރުވުމަށް ހާއްސަ ޓްރެއިނިން ސެޝަންތަކެއް ކުރިއަށް ގެންދިއުމަށް ވަނީ ނިންމައިފަ އެވެ.\nއިތުރު ލިޔުންތައް ގާސިމް އިބްރާހިމް ޖުމްހޫރީ ޕާޓީ ޖުމްހޫރީ ޕާޓީގެ ކޮންގްރެސް ސިޔާސީ ޕާޓީ


Kuhlli akah mashroou thakuge photo aa hisaabu akuru thah ginavejje, mivanee kihine? – adduLIVE\nކުއްލިއަކަށް މަޝްރޫއުތަކުގެ ފޮޓޯއާ ހިސާބު އަކުރުތައް ގިނަވެއްޖެ، މިވަނީ ކިހިނެއް؟\nMar 01, 2020, 15:43 މުހައްމަދު އައިމަން\nއިއްޔެ ސޯޝަލް މީޑިއާގައި އާއްމުވެގެން ދިޔަ ފޮޓޯތައް ގިނަ ބަޔަކަށް މިހާރު ހުންނާނީ ފެނިފައެވެ. މިއީ މީގެ އެތައް ދުވަހެއްގެ ކުރިން ފަށާފައިވާ މަޝްރޫއުތަކެކެވެ. ބައެއް މަޝްރޫއުތައް ނިމެން ކައިރިވާއިރު އަނެއް ބައި މަޝްރޫއުތައް ފެށުނީއެވެ. ކޮންމެއަކަސް މިއޮތް ހުރިހާ ދުވަހު ސޯޝަލް މީޑިއާއަށް މަޝްރޫއުތަކުގެ ފޮޓޯތައް ނުލާ ހުރި އެމްޑީޕީގެ އިސްވެރިންނާއި އެކްޓިވިސްޓުން މިކަން ކުރަން މިފެށީ ކޮން ބޭނުމެއްގަ ހެއްޔެވެ. މިވަނީ ކިހިނެއް ހެއްޔެވެ. އެކަން އެމީހުން އެ ކުރަނީ ކޮން ކަމެއް ހާސިލް ކުރުމަށް ހެއްޔެވެ.\nމިކަމާއި ގުޅިގެން އެމްޑީޕީގެ ބައެއް މެންބަރުންނާއި ވާހަކަދައްކާލުމުން އެނގިގެން ދިޔައީ މިއީ މިިދިޔަ ހުކުރު ދުވަހު ކާނިވާ ސަރަހައްދުގައި ޕީޕީއެމްއިން ބޭއްވި ޖަލްސާއަށް ފަހު މި ވެރިން ކުރަން ފެށި ކަމެއް ކަމެވެ. ޕީޕީއެމްގެ ސައިޒު ދައްކާލީއެވެ. ސަރުކާރާއި ދެކޮޅު އެތައް ބަޔަކު ފެނި ސަރުކާރުގެ ވެރިން ހިތުގައި ޖެހުނީއެވެ. އެމްޑީޕީގެ މެންބަރުންނާއި އާއްމު ރައްޔިތުންގެ ލޮލުގައި ކޮންމެވެސް އަނދުނެއް އަޅުވަން އެބަޖެހެއެވެ. އެހެންކަމުން ރާއްޖޭގެ އެކި ސަރަހައްދުތަކުގައި ސަރުކާރުން ތަރައްގީގެ މަޝްރޫއުތައް ކުރިޔަށް ގެންދާ ކަމާއި ރައްޔިތުންނަށް އުފާވެރިކަން މި ސަރުކާރުން ގެނެސްދޭނެ ކަމުގެ ޔަގީންކަން ދިނުމުގެ ގޮތުން ވަކި ހައިސިއްޔަތެއް ނެތި މަސައްކަތް ފެށީ ސޯޝަލް މީޑިއާއިންނެވެ.\nލ.ގަމުގެ ޒޯން ސްޓޭޑިއަމް ތަރައްޤީ ކުރުމަކީ ރައީސް އިބްރާހިމް މުހައްމަދު ސޯލިހުގެ ވައުދުފުޅެއްް. މި ސަރުކާރުން ބޮޑު ފުޓުބޯޅަ ދަނޑު އެޅުމުގެ ވައުދުގެ ތެރެއިން ޒޯން ސްޓޭޑިއަމްގައި ޓާރފް އެޅުމަށްޓަކައި ސަބް ބޭސް ހަދައި ކާނު އެޅުމުގެ މަސައްކަތް ކުރިއަށް ދަނީ. pic.twitter.com/Uk2FsTXj48\n— Mohamed Wisam (@mohamedwisaam) February 28, 2020\nއަބަދުވެސް ސޯޝަލް މީޑިއާ "ހިސޯރު" ކޮށްލައިގެން އުޅޭ އެމްޑީޕީގެ މަސައްކަތުން އިއްޔެ ޓްވީޓާއަށް ވަންނަ ކޮންމެ ފަހަރަކުވެސް ފެންނަމުން ދަނީ މިފަދަ ޕޯސްޓުތަކެކެވެ. އާއްމު ގޮތެއްގައި މިފަދަ ޕޯސްޓުތައް ކުރަމުން ގެންދަނީ އެމްޑީޕީގެ އެކްޓިވިސްޓުން ކަމަށްވީ ނަމަވެސް އިއްޔެ ފެނިގެން ދިޔައީ ރަސްމީ މަސައްކަތް ދޫކޮށްލުމަށްފަހު ރައްޔިތުން މަޖިލީހުގެ މެންބަރުންނާއި މިނިސްޓަރުންވެސް ސިޔާސީ މަސައްކަތްޕުޅައިގެން އުޅުއްވި ތަނެވެ. ކައުންސިލް އިންތިހާބު އެމްޑީޕީއަށް ހޯދައި ދިނުމަށް މަސައްކަތް ކުރަމުން ދިޔަ ތަނެވެ.\nLh #Hinnavaru Football Stadium aai Recreation Center elhumuge masakkathaai Engine ge bodu kurumuge masakkaiy kuriah dhanee. #RahvehiFathis @rahvehi_fathis @MDPSecretariat pic.twitter.com/FR9IWskOVs\n— Hassan Latheef🎈 (@HassanLatheef) February 29, 2020\nއެގޮތުން އެންމެ ފާހަގަކުރެވިގެން ދިޔަ އެއް ބޭފުޅަކީ އެމްޑީޕީގެ ޗެއާޕާސަން ހަސަން ލަތީފެވެ. މަޖިލީހުގައިވެސް ތަފާތު ދައްކަވަމުން ގެންދަވާ ހަސަން ލަތީފު އިއްޔެ ކެނޑިނޭޅި ކުރައްވަމުން ގެންދެވީ އެ މަސައްކަތްޕުޅެވެ. މި ވޭތުވެދިޔަ 24 ގަޑިއިރުގެ ތެރޭގައި ހަސަން ލަތީފު އެކަނިމެ 30 އަށްވުރެ ގިނަ ރަށުގެ މަޝްރޫއުތަކުގެ ފޮޓޯތައް ވަނީ ޓްވީޓު ކުރައްވާފައެވެ. އެމަނިކުފާނުގެ ފަހަތްޕުޅުން ރައްޔިތުން މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދުވެސް އެ މަސައްކަތަށް ނިކުންނެވިއެވެ. އިންޑިއާގައި ހުންނެވި ނަމަވެސް އެމަނިކުފާނުގެ މަސައްކަތްޕުޅަކަށްވީ އެމްޑީޕީގެ މެންބަރުން ކުރާ މަސައްކަތުގައި ބައިވެރިވުމެވެ. އެގޮތުން ހަސަން ލަތީފުގެ ޓްވީޓުތައް ރީޓްވީޓު ކުރައްވާ ހެއްދެވިއެވެ.\nFuvahmulah City ga kurevey massaikkaiy https://t.co/0lDxda9FPl\n— Mohamed Nasheed (@MohamedNasheed) March 1, 2020\nއާއްމު ގޮތެއްގައި މިފަހަކަށް އައިސް ސިޔާސީ އެއްވެސް ޕޯސްޓެއް ނުކުރައްވާ ފޮރިން މިނިސްޓަރު އަބްދުﷲ ޝާހިދުވެސް ރޭ ފެނިގެން ދިޔައީ ތަފާތު ކޮށެވެ. ބަސްމޮށުން ތެރިކަމާއި ދިވެހި ބަހުގެ ހަމަތަކަށް ފަރިތަ އަބްދުﷲ ޝާހިދުގެ ޓްވީޓުތަކަކީ މީގެކުރިން ގުޑުން އަރައިގެންދާ ވަރުގެ ޓްވީޓުތަކެކެވެ. ކަންވީވެސް އެހެނެވެ. އެމަނިކުފާނު ޕޯސްޓު ކުރެއްވީ އެމްއެންޔޫއިން އިންތިޒާމު ކޮށްގެން ބޭއްވި ރިޔާސީ ބަހުސްގައި ކުރީގެ ރައީސް އަބްދުﷲ ޔާމީން ދެއްކެވި ވާހަކަފުޅެކެވެ. އެމަނިކުފާނު ވިދާޅުވަނީ ލާމަރުކަޒީ ނިޒާމަކީ ބަލައިގަންނަ އެއްޗެއް ނޫން ކަމަށެވެ. އެ ވީޑިއޯއާ އެކުގައި އަބްދުﷲ ޝާހިދު ކުރެއްވި ޓްވީޓެއްގައި ވިދާޅުވީ އެވަރުގެ ބަޔަކަށް ކައުންސިލްތައް ހަވާލު ކޮށްގެން ނުވާނެ ކަމަށެވެ.\nމިއަށްވުރެ ވަކިސާފެއްނުވާނެ! މި މީހުނަށް ވޯޓުދޭންޖެހޭ ސަބަބެއް އެބައޮތްތޯ؟ pic.twitter.com/lQzbrWdlzQ\n— Abdulla Shahid (@abdulla_shahid) February 29, 2020\n"އަސްލު އަޅުގަނޑުމެންގެ ޖަލްސާއަށް މީހުން އައިލެއް ވަރަށް މަދު. ރައީސް ނަޝީދު ވިދާޅުވި ފަދައިން ރައްޔިތުން އެހާ ހެޕީއެއް ނޫން. އެކަމަކު އަޅުގަނޑުމެންގެ ސަރުކާރުން އެބަ މަސައްކަތްތަކެއް ކުރޭ. އެ މަސައްކަތްތައް އެބަޖެހޭ ރާއްޖޭގެ އެކި ކަންކޮޅުތަކުގައި ތިބި ރައްޔިތުންނަށް ފެންނަން. އެކަން އެއްކިބާގައި ހުއްޓާ އަޅުގަނޑުމެންގެ ވާދަވެރިން ބޭއްވި ޖަލްސާ ވެގެން ދިޔައީ އަޅުގަނޑުމެން އަޅުގަނޑުމެންނަށް ތަޅާ ފޮޅުމަކަށްވެސް ދާން ޖެހުނު ހިސާބަކަށް. ސޯޝަލް މީޑިއާގައި ބައެއް މީހުން އެމްޑީޕީ ދެކެ ލަދު ގަންނަ ހިސާބަށް ދިޔަ ވާހަކަ ބުނުމުން އަޅުގަނޑުމެންގެ ވެރިންނަށް ކެތެއް ނުވި. މަޖުބޫރު ވެއްޖެ ރައްޔިތުންނަށް ސަރުކާރުން މަސައްކަތްތަކެއް އެބަ ކުރަމުކަން،" ނަން ނުޖެހުމަށް ޝަރުތުކޮށް ރާއްޖޭގެ އުތުރުގެ ދާއިރާއަކަށް ނިސްބަތްވާ އެމްޑީޕީގެ މަޖިލިސް މެންބަރަކު ވިދާޅުވިއެވެ.\nކޮންމެއަކަސް އެ ފޮޓޯތަކުން ރާހަތެއް ނުކުރިކަން އެނގުނީ ރައީސުލްޖުމްހޫރިއްޔާގެ އޮފީހުން ކުރި ޓްވީޓުތަކަކުންނެވެ. ސީދާ ތަފާސް ހިސާބުތަކާއި އެކުގައި މަސައްކަތްތައް މިހާރު އޮތް ހިސާބުތަކާއި އެކުގައި ކުރި ޓްވީޓުތަކުން ބަޔަކަށް ރާހަތްތަކެއް ކުރާނެކަން ރައީސް އޮފީހުގެ ޕަބްލިކް ރިލޭޝަން (ޕީއާރް) ޓީމަށް އެނގުނެވެ. ކަންވީވެސް އެހެނެވެ. ނޫސްތަކުގެ ފަލަ ސުރުހީތަކުން އެ ޓްވީޓައް ޖާގަ ހޯދިއެވެ. އަދި ދިވެހި ރައްޔިތުންނާއި ހަމައަށް އެ ހަބަރުތައް ވަގުތުން ވަގުތުން ވަގުތަށް ތާޒާ ކަމާއި އެކުގައި ދިއުމުން ޕީޕީއެމްއިން ބޭއްވި ޖަލްސާއާ އެ ޖަލްސާއަށް ދިޔަ މީހުންނާއި ސަރުކާރަށް ތާއީދު ނެތް ކަމަށް ދައްކަމުން ދިޔަ ވާހަކަތައް ފަސްލާ ފޮރުވިއްޖެއެވެ.


Kulhudhuffushi Online - Hurihaa kameh huree furihama ah thahyaaru vefa,dhathi kameh neiy:Kulhudhuffushi Schoolthah\nކުޅުދުއްފުށިދިރާސީ އައު އަހަރު\nދިރާސީ އައު އަހަރުގެ ކިޔެވުން ފެށުނުއިރު ކުޅުދުއްފުށީގެ ސްކޫލުތަކުގައި ދަތިތަކެއް ނެތި، ވަސީލަތްތައް ފުރިހަމަ ވެފައިވާ ކަމަށް ސްކޫލު ތަކުން ބުނެފި އެވެ.\nކުޅުދުއްފުށީގައި ސްކޫލުތަކުގެ ވެރިންނާ ވާހަކަ ދައްކާލުމުން ވިދާޅުވެފައިވަނީ ސްކޫލުތަކަށް ބޭނުންވާ ޓީޗަރުންނާއި އެހެނިހެން ވަސީލަތްތައް ހަމަ ލިބިފައި ހުރި ކަމަށެވެ.\nމިއަހަރު އަލަށް ހދ އަތޮޅު ތައުލީމީ މަރުކަޒުގައި ގްރޭޑް 8 އުފައްދާފައިވާއިރު ގިނަ އަދަދެއްގެ ކުދިން ވަނީ އެސްކޫލުގައި ތައުލީމް ހާސިލް ކުރާނެ އެވެ. އެ ސްކޫލުގައި ކިޔަވައިދިނުން ކުރިއަށް ދަނީ ދެ ދަންފަޅިއަކަށް ބަހާލައިގެންނެވެ.\n1305 ދަރިވަރުންނާއެކު އެސްކޫލުގެ ދިރާސީ އާ އަހަރުގެ ކިޔެވުން ފެށުނުއިރު އެންމެ ބޮޑު ބަދަލެއް އައިސްފައިވަނީވެސް ހދ އޭއީސީއަށެވެ. މިއަހަރު އޭއީސީގައި ގުރޭޑް 8 އުފައްދައި ކިޔަވާދޭން ވަނީ ފަށާފަ އެވެ.\nޖަލާލުއްދީން ސްކޫލަކީ ސާނަވީ އަދި މަތީ ސާނަވީ އަށް ކިޔަވައިދޭ ސްކޫލަކަށް ވީނަމަވެސް ކުރިއަށް އޮތް ތަނުގައި އެ ސުކޫލު ވެގެން ދާނީ ހަމައެކަނި މަތީ ސާނަވީ އަށް ކިޔަވައިދޭ ސްކޫލަކަށެވެ. އެގޮތުން މި އަހަރު ގްރޭޑް 8 ކަށް ކުދިން ވައްދާފައެއް ނުވެއެވެ.\nކުޅުދުއްފުށީގެ ހުރިހާ ސްކޫލުތަކެއްގައިވެސް ގިނަ ތައްޔާރީތަކެއް ވެފައިވާއިރު ތައުލީމީ ގޮތުން ކާމިޔާބު އަހަރަކަށް ހެދުމަށް ވަނީ އަޒުމު ކަނޑައަޅާފައެވެ.\nއަފީފުއްދީން ސްކޫލުގައި މިއަހަރު އަލަށް ވަނީ އޯޓިސްޓިކް ކުދިންނަށް ކިޔަވައިދޭން ފަށާފަ އެވެ. އެކަމުގެ ތަމްރީން ލިބިފައި ހުރި ޓީޗަރަކާއެކު އޯޓިސްޓިކް ކުދިންނަށް ކިޔަވައިދޭން ފަށާފައިވާއިރު އެކުދިންވެސް ގެންގުޅޭނީ އެހެން ކުދިންނާވެސް އެކުގައި އެވެ.\nދިރާސީ އާ އަހަރުގެ ކިޔެވުން ފަށާފައިވާއިރު ކުޅުދުއްފުށީގެ ސްކޫލުތަކުގެ 2687 ދަރިވަރުންނަށް ތައުލީމު ފޯރުކޮށްދިނުމަށް 296 ޓީޗަރުން ހަރަކާތްތެރިވާނެ އެވެ\nAimina 11 މަސް ކުރިން\nKoba ameeru ameen school vaahaka aee school eh nuntha.


Raajjey'ge ehmme kaamiyaabu athlete maadhamaa Raajje'ah, hoonu...\nރާއްޖޭގެ އެންމެ ކާމިޔާބު އެތްލީޓު މާދަމާ ރާއްޖެއަށް، ހޫނު މަރުހަބާއެއް ކިޔަން ތައްޔާރުވަނީ!\nމަރުހަބާ ދެންނެވުމުގެ ހަރަކާތްތައ ްފެށުމަށް ހަމަޖެހިފައިވަނީ ހެނދުނު 9:45 ގައި\nކ. މާލެ |9ޑިސެންބަރ 2019 | ހޯމަ 23:54 | 2,942\nނޭޕާލުގައި މިހާރު ކުރިޔަށްދާ 13 ވަނަ ސައުތް އޭޝިއަން ގޭމްސްގައި ރާއްޖެއަށް ދެ މެޑަލް ހޯދައިދިން ހަސަން ސާއިދު އަންގާރަ ދުވަހު އެނބުރި ޤައުމަށް އަންނާނެ އެވެ.\nމިއަހަރުގެ ގޭމްސްގައި ސާއިދު ވަނީ 100 މީޓަރު ދުވުމުން ރަން މެޑަލް ހޯދައިދީފައެވެ. މިއީ ސައުތް އޭޝިއަން ގޭމްސްގައި ރާއްޖޭގެ އެތްލީޓަކު ކާމިޔާބުކުރި ފުރަތަމަ ރަން މެޑައްޔެވެ.\n100 މީޓަރު ދުވުމުގެ ފައިނަލް ހީޓު ސާއިދު ނިންމީ 10.49 އިން ރޭސް ނިންމައިގެންނެވެ. ސާއިދު އާއި އެންމެ ގާތުން ވާދަކުރީ ސްރީލަންކާގެ ދުވުންތެރިޔެކެވެ. އޭނާއަށް ރޭސް ނިންމާލެވުނީ 10.50 އިންނެވެ.\n100 މީޓަރުގެ ދުވުމުގެ އިތުރުން ސާއިދުވަނީ 200 މީޓަރު ދުވުމުން ލޯ މެޑަލް ހޯދައިފައެވެ. 200 މީޓަރު ދުވުމުން އެއްވަނަ އަށް ދިޔަ ޕާކިސްތާނުގެ ދުވުންތެރިޔާ އުޒްއިރް ރަހްމާން ދުވުން ނިންމީ 21.15 ސިކުންތުންނެވެ. އަދި ދެވަނަ އަށް ދިޔަ ސްރީލަންކާގެ ބާރު ދުވުންތެރިޔާ ވިނޯޖް ރޭސް ނިންމައިފައިވަނީ 21.19 ސިކުންތުންނެވެ.\nއަންގާރަ ދުވަހު ހެނދުނު ސައުތު އޭޝިއަން ގޭމްސްގެ ކޮންޓިންޖެންޓް މާލެ އައުމަށް ހަމަޖެހިފައިވާއިރު، މަރުހަބާ ކިޔުމުގެ ކަންތައްތައް ކުރިއަށްގެންދިއުމަށް ނިންމާފައިވަނީ އެއް ނަމްބަރު ފާލަން ސަރަހައްދުގަ އެވެ. މަރުހަބާ ދެންނެވުމުގެ ހަރަކާތްތައް ފެށުމަށް ހަމަޖެހިފަިއވަނީ ހެނުނދު 9:45 ގައިކަމަށް މިނިސްޓްރީން މައުލޫމާތުދެ އެވެ.\nމިއީ 2015 ވަނަ އަހަރު ބޭއްވި އިންޑިއަން އޯޝަން އައިލެންޑް ގޭމްސްއިން ހޯދި ރަން މެޑަލްއަށްފަހު ބައިނަލްއަގްވާމީ މަލްޓި ގޭމްސްއަކުން ރާއްޖެއަށް ލިބުނު އެންމެ ބޮޑު ޝަރަފެވެ. މި ކާމިޔާބިއާއެކު ސާއިދު ވެގެންގޮސްފައިވަނީ ރާއްޖޭގެ ކުޅިވަރު ތާރީހުގައި އެންމެ ކާމިޔާބު އެތްލީޓުގެ ގޮތުގައެވެ.


ދާލު އެއާޕޯޓްގައި ވައިގެ ދަތުރުފަތުރުގެ ދާއިރާއިން ތަމްރީން ދޭ ސްކޫލެއް ހިންގުމުގެ ހުއްދަ އަށް ސަރުކާރުގައި އެދިއްޖެ - DhiDaily\nދާލު އެއާޕޯޓްގައި ވައިގެ ދަތުރުފަތުރުގެ ދާއިރާއިން ތަމްރީން ދޭ ސްކޫލެއް ހިންގުމުގެ ހުއްދަ އަށް ސަރުކާރުގައި އެދިއްޖެ\nކުޑަހުވަދޫ އެއަރޕޯޓު ވައިގެ ދަތުރުފަތުރުގެ ދާއިރާއިން ތަމްރީން ދޭ ތަރައްޤީ ކުރުމަށް ބޭނުންވާ ހުއްދައަށް ސަރުކާރުގައި އެދިފައިވާކަމަށް އެއެއަރޕޯޓު މެނޭޖްކުރާ ދާލު އެއަރޕޯޓު ހޯލްޑިންގްސް ޕްރައިވެޓު ލިމިޑެޓު ހާމަކޮށްފިއެވެ.\nނޭޝަނަލް ފެޑެރޭޝަން އޮފް މޯލްޑިވިއަން އެމްޕްލޮޔާސް (އެންއެފްއެމްއީ) އިން އެއާލައިންސްތަކާއި ވައިގެ ދަތުރު ފަތުރުގެ ދާއިރާ އަށް ހާއްސަކޮށްގެން ބޭއްވި ވެބިނާގައި ދ. ކުޑަހުވަދޫގައި ހިންގާ ދ. އެއާޕޯޓް ހިންގާ ކުންފުނީގެ ސީއީއޯ މުޙައްމަދު ޙަލީމް ވިދާޅުވީ އެ ކުންފުނީގެ އެންމެ އިސް އަމާޒަކީ ދިވެހިންނަށް ވަޒީފާ ހޯދައި ދިނުން ކަމަށެވެ. އެކަމަށްޓަކައި ވައިގެ ދަތުރުފަތުރުގެ ދާއިރާ އިން ދިވެހިން ތަމްރީން ކުރަން ސްކޫލެއް އަޅަން ސަރުކާރުގައި ހުއްދައަށް އެދިފައިވާނެ ކަމަށެވެ.\nޒުވާނުން ނެރެން ޓްރޭނިން ސްކޫލެއް ދާލު އެއާޕޯޓްގައި ތަރައްޤީކުރަން. ބޭނުން ވަނީވައިގެ ދަތުރު ފަތުރުގެ ދާއިރާ އަށް ބޭނުންވާ ވަރަށް ލޯކަލް ޓެލެންޓުން ތަމްރީނުކުރަން. އޭވިއޭޝަން އިންޑަސްޓްރީއަކީ ރަނގަޅު މުސާރައެއް ލިބޭ ސިނާއަތެއް. އެހެންވެ ސްކޫލް ނިންމާ ގޮތަށް 10 ނުވަތަ 12 ނިންމާފައި އައިސް ތަމްރީން ފުރިހަމަކޮށް ވަޒީފާ އަށް ނުކުމެވޭ ގޮތަށް ތައްޔާރު ކުރެވޭނެ. ހުއްދަ ލިބުނުހާ އަވަހަށް މަސައްކަތް ފެށޭނެ ދާލު އެއަރޕޯޓު ސީއީއޯ ޙަލީލް މަޢުލޫމާތުދެއްވިއެވެ.\n20 މިލިއަން ޑޮލަރ ޚަރަދުކޮށް ތަރައްޤީ މި އެއަރޕޯޓަކީ ކުރީގެ ރައީސް ޢަބްދުﷲ ޔާމީން ޢަބްދުލްޤަޔޫމް ގެ ވެރިކަމުގައި ހަވާލުކޮށް ތަރައްޤީކުރި އެއަރޕޯޓެކެވެ. ޑޮމެސްޓިކް މި އެއާރޕޯޓަކީ ވަސީލަތްތައް އެންމެ ފުރިހަމަ އެއް އެއާރޕޯޓެވެ.


ޚިޔާލު:އިޓައިޕޫ ޑޭމު - ވިކިޕީޑިއާ\nт Jump to: navigation, ހޯއްދަވާ\nއިޓައިޕޫ ޑޭމު ހެދުމުގެ މަސައްކަތުގެ އެއްބަސްވުމުގައި ސޮއިކުރެވުނީ 22 ޖުލައި 1966ގައެވެ. ބްރެޒިލްގެ ފަރާތުން ސޮއިކުރެއްވީ އޭރުގެ ޚާރިޖީ ވަޒީރު ގްރޭސީ މެގަލްހީޒް އެވެ. ޕަރަގުއޭގެ ފަރާތުން ސޮއިކުރެއްވީ އޭރުގެ ޚާރިޖީ ވަޒީރު ސެޕީނާ ޕޭސްޓަރ އެވެ. މިތަން ހެދުމުގެ މަސައްކަތް ފެށިފައިވަނީ 1971 ވަނަ އަހަރުގެ ފެބުރުއަރީ މަހުގެ ތެރޭގައެވެ. އިޓައިޕޫ ޑޭމު. އިޓައިޕޫ ޑޭމު.\n1995 ވަނަ އަހަރު ނެރެފައިވާ މަޢުލޫމާތުތަކެއް ބުނާގޮތުން އިޓައިޕޫ ޑޭމު އިން އެކަނިވެސް ޕަރަގުއޭގެ 78 އިންސައްތަ، އަދި ބްރެޒިލްގެ 25 އިންސައްތަ ޙިއްޞާ ކުރެއެވެ. ބްރެޒިލްގެ ފޯޒް ޑޫ އިގްއެކޫ ގައި ހުންނަ ޕަވަރ\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ9މާރޗް 2008، 23:11 ގައެވެ.


ކެންދޫ - Secretariat of The South Maalhosmadulu Atoll Council\nމި ރަށަކީ އާބާދީގައި 1200 އަށްވުރެ ގިނަ މީހުން ދިރިއުޅޭ އަތޮޅުގެ އުތުރު ބިތުގައި އަތޮޅުވެރިކަންކުރާ ރަށް އޭދަފުއްޓާ އެންމެ ދުރުގައި އޮންނަ މީހުން ދިރިއުޅޭ ރަށްރަށުގެ ތެރެއިން ބިމުގެ ގޮތުން އެންމެ ކުޑަ ރަށެވެ. ރަށުގެ ރައްޔިތުން ދިރިއުޅުމަށްކުރާ މައިގަނޑު މަސައްކަތަކީ މަސްވެރިކަމާއި، ފަންގިވިނުމެވެ. ރަށުގައި ވަޒީފާ އަދާކުރާ މުވައްޒަފުންނަށްވުރެ ގިނައީ ކައިރި ރިސޯޓްތަކުގައި މަސައްކަތްކުރާ މުވައްޒަފުންނެވެ. ރޭނުމާއި ވަޑާމުގެ މަސައްކަތަކީވެސް މިރަށުގައި މީގެ ކުރީގައި ރަށުގެ މީހުން އާމްދަނީ ހޯދުމަށް ކޮށްއުޅުނު މަސައްކަތްތަކެއް ނަމަވެސް މިހާރު މިމަސައްކަތްތަކުގައި ގިނައިން ހަރަކާތްތެރިވަނީ ބިދޭސީންނެވެ. މަސްވެރިކަން ކުރަނީ މޫސުމަށް ބަލައި އެއިރެއްގައި އޮންނަ އެންމެ ރަނގަޅަށް ނަފާ ލިބޭ މަސްވެރިކަމެކެވެ. އެގޮތުން އެކިދުވަސްވަރު ބޮޑުކަންނެލީގެ މަސްވެރިކަމާއި، ހިބަރުވެރިކަމާއި ފަރުމަހުގެ މަސްވެރިކަމާއި ދޮށީގެ މަސްވެރިކަން ކުރެއެވެ.ގިނަމީހުން ކޮށްއުޅެނީ ފަރުމަހުގެ މަސްވެރިކަމެވެ. މަހުގެ ވިޔަފާރިއާއި ކާބޯތަކެތި ވިއްކުމުގެ ވިޔަފާރިކުރާ ގިނަ ފަރާތްތަކެއްވެސް ދިރިއުޅޭ މިރަށުގައި މާލެދަތުރުކުރާ ބޮޑު ބޯޓަކާއި މީހުން މާލެއާ ރަށާދެމެދު ދަތުރުފަރުތު ކުރުމަށް އަމިއްލަފަރާތެއްގެ ފެރީ ލޯންޗެއްގެ ޚިދުމަތްވެސް ހަފުތާއަކު ދެދުވަހު ލިބެއެވެ. މީގެ އިތުރުންވެސް އެއްރަށުން އަނެއްރަށަށް ފަސިންޖަރުން އުފުލައިދޭ އަމިއްލަ ފަރާތްތަކުން ޙިދުމަތްދޭ ލާންޗްތައް ހުރެއެވެ.\nކެންދޫއަކީ އިގްތިސާދީގޮތުންނާއި އުމްރާނީގޮތުންވެސް ކުރިއަރަމުން އަންނަ ބިންކުޑަ މިދެންނެވިފަދަ ހުރިހާ މަސައްކަތްތަކެއްވެސް ކުރަމުން އަންނަ ހަލަބޮލި ރަށަކަށްވާއިރު ހިތާމަޔާއެކު ފާހަގަކޮށްލަންޖެހޭ އެއްކަމަކީ 2014 ވަނަ އަހަރުގެ ސުނާމީ ކާރިޘާއާޢި ގުޅިގެން ހަލާކުވެފައިވާ މިރަށުގެ ބަނދަރު މިއަދުގެ މިހާތަނަށް އައިއިރުވެސް ހެދިފައިނުވާކަމެވެ.\nސަޤާފީ ކުޅިވަރުތަކަކީ މިރަށުގައި ވަރަށް ފަހަކާ ޖެހެންދެންވެސް ދިރުވާ އާލާކޮށް ކޮންމެ އަހަރެއްގެ ޢީދު ބަންދުތަކުގައި އެކުޅިވަރުތައް ކުޅެމުން އައިސްފައިވާ ރަށެއްނަމަވެސް މިކުޅިވަރުތަކުގައި ބައިވެރިވާ ބޭފުޅުންގެ ޢަދަދު މަދުވަމުންދާތީ ބައެއްކަހަލަ ކުޅިވަރުތައް ދަނީ އުވިގެން ނެތެމުންނެވެ.\nމިހާރު ކައުންސިލްގެ އިދާރާ ހިންގާ ޢިމާރާތަކީ ރާއްޖެތެރެ ތަރައްޤީ ކުރުމުގެ މަޝްރޫޢުގެ ދަށުން ސަރުކާރުން ޢިމާރާތް ކޮށްދެއްވާފައިވާ އޮފީހެކެވެ. އެކިފަހަރުމަތިން މަރާމާތުކުރެވި ޚިދުމަތް މިހާރުވެސް ދެމުން ގެންދަނީ މިތަނުގައެވެ.ލާމަރުކަޒީ ޤާނޫނުގެ ދަށުން ކައުންސިލުން އުފެދުމާއިއެކު މިއިދާރާގެ ޖާގާއިގެ ދަތިކަންވަނީ ވަރަށްބޮޑުވެފައެވެ. ކެންދޫ ކޯޓް ހިންގާ ޢިމާރާތަކީ މިއިދާރާގެ ބައެކެވެ. ރަށް ތަރައްޤީވަމުން އަންނަ ވަރަކަށް ރަށު ކައުންސިލް އިދާރާއިން ރައްޔިތުންނަށް ފޯރުކޮށްދޭންޖެހޭ ޚިދުމަތްތައްވެސް ފުޅާކުރަންޖެހިފައެވެ. އެގޮތުން 2013 ވަނައަހަރުން ފެށިގެން އައިޑީ ކާޑު ހެދުމުގެ މަސައްކަތްވެސް މިއިދާރާއިންކުރަމުންގެންދާތީ ޖާގައިދަތިކަން ވަނީ އިންތިހާއަށް ބޮޑުވެފައެވެ.\n244 ދަރިވަރުން ކިޔަވަމުންދާ ކެންދޫސްކޫލްގައި 2014 ވަނަ އަހަރުގެ ޖޫންމަހުން ފެށިގެން ގްރޭޑް 11 އުފައްދަވައި ކިޔަވައިދެމުންގެންދެއެވެ. ކިޔަވައިދިނުމުގެ ފެންވަރު ރަނގަޅުވެ އެއްދުވަހުން އަނެއްދުވަހަށް ދަނީ ކުރިއަރަމުންނެވެ.\nކެންދޫ އައިސިރު ޕްރީ ސްކޫލް ހިންގަމުން ގެންދަނީ އަމިއްލަ ޖަމްއިއްޔާއަކުންނެވެ. ޖުމަލަ6މުވައްޒަފުންނާއެކު ކިޔަވައިދިނުން ކުރިޔަށް ގެންދާއިރު ޖުމްލަ 74 ކުދިން ސްކޫލްގައި ކިޔަވަމުން ގެންދެއެވެ.\nމިރަށުގައި ބަލިމީހުންނަށް ފަރުވާ ކުރުމަށްޓަކައި ސަރުކާރުން ހައްދަވައިދެއްވާފައިވާ ރަނގަޅު ފެންވަރެއްގެ ސިއްޙީ މަރުކަޒަކާއި ޑޮކްޓަރެއްގެ ޙިދުމަތް ލިބެން ހުރެއެވެ. 08 ގަޑިއިރު ޚިދުމަތް ދެމުންގެންދާ މިމަރުކަޒުގައި ލެބޯޓްރީއަކާއި ބަލިމީހުން އުފުލުމަށްޓަކައި އެމްބިއުލާންސެއްގެ ޚިދުމަތްވެސް ދެއެވެ. އަމިއްލަ ފަރާތަކުން ހިންގާ ބޭސްފިހާރައެއް ސިއްޙީ މަރުކަޒާއި ކައިރީގައި ހުރެއެވެ.\nމިރަށަކީ އިހުޒަމާނުއްސުރެ ދިވެހި ބޭސްވެރިކަމުގެ މަސައްކަތް ވަރަށް ފުޅާ ދާއިރާއެއްގައި ކުރަމުންއަންނަ ރަށެކެވެ. ރާއްޖޭގެ އެކިހިސާބުތަކުން ދިވެހި ބޭސްކުރުމަށްޓަކައި ވަރަށް ގިނަ މީހުން ރަށަށް އާދެއެވެ.\nރަށުގެ ސާފުތާހިރުކަމާއި އާންމުންގެ ރައްކާތެރިކަމަށްޓަކައި ހިންގޭ ރަށުތެރެ ސާފުކުރުމުގެ ޕްރޮގްރާމްތަކުގެ އިތުރުން ރަށުގެ ސިއްހީ މަރުކަޒުގެ ފަރާތުން މަދިރި އުފެދި އާލާވާ ގޮތަށް ހުންނަ ތަންތަނާއި ތަކެތި ނައްތާލުމާއި މަދިރިން ރައްކާތެރިވާނޭ ގޮތްތަކާއި ބެހޭގޮތުން އާންމުންނަށް މަޢުލޫމާތު ދިނުމުގެ ޕްރޮގްރާމްތައްވެސް ހިންގައެވެ.\nމި އީ ރާއްޖޭގެ ޤަދީމީ ރަށެކެވެ.މިރަށުގައި މިހާރު ތިބި މީހުންގެ ތެރޭގައި ލުންފަރެންސް ފަޅުކޮށްފައި ފޭބި މީހުން ހިމެނެއެވެ. ރާއްޖޭގައި ރަސްކަން ކުރި " މާލެއި" އާއިލާގެ ރަސްކަމުގެ ތެރޭން މި ރަށުގެ ބޭކަލުން ވަޒީރުންގެ ތިއްބެވިއެވެ.އަދި ބައެއް ބޭކަލުން އެ އާއިލާގެ ބޭފުޅުން ކައިވެނި ބައްލަވައިގެން އުޅުއްވިކަންވެސް އެނގެއެވެ. މި ބޭކަލުންގެ ތެރޭގައި " ކެންދޫ ވެންގެ ހެލި ކަލޯ " ހިމެނެއެވެ. ތަބްރޭޒްގެފާނުގެ މާޤާމެއް މިރަށުގައި ހުރެއެވެ. އެމަޤާމަކީ އެރަށު މީހުން ވަރަށް ހުރުމަތްތެރިކޮށްހިތާ ތަނެކެވެ. ތަބްރޭޒްގެ ފާނުގެ އަސްލު ނަންފުޅަކީ މައުލާނަލް ޙާފިޟު އަބުލްބަރަކާތު ޔޫސުފް ބަރުބަރީ ކަމުގައި އެވޭލާ ޒަމާނުއްސުރެ ދޫމަތިން ކިޔަމުން އަންނާތީ ، ދިވެހިރާއްޖޭގެ ކަންކޮޅުތަކުންވެސް މި ދެންނެވިގޮތަށް އެމަޤާމު މަޝްހޫރުވެފައިވެއެވެ. އެމަޤާމު ފުރަތަމަ ޢިމާރަތްކުރެވުނީ ކޮންދުވަސް ވަރެއްގައި ކަން ތާރިޚީ ގޮތުން އެނގޭކަށް ނެތެވެ.ތުންތުން މަތިން ދެކެވުނު ނަގުލުވަމުން އަންނަ ވާހަކަ ތަކުން އެނގެނީ ، އެމަޤާމަކީ ދިވެހި ރާއްޖެ އިސްލާމް ކުރެވުނު ދުވަސްވަރު އެބޭކަލަކު ކެންދުއަށް ވަޑައިގެން ކެންދޫގެ މީސްތަކުންނަށް އިސްލާމްދީނަށް ގޮވައިލެއްވުމުގައި ރަށުގައި މަޑުކުރެއްވި ވަގުތު ކޮޅުގައި ނަމާދުފުޅު ކުރެއްވުމަށް ހުންނެވިތަން ނުވަތަ އެމަޤާމް ފާހަގަ ކުރުމުގެ ގޮތުން ހެދިފައިވާ ބިނާއެއްކަމުގައެވެ. ވޭތިވެދިޔަ ދިގު ޒަމާންތަކުގައި އެމަޤާމް އެތައް ފަހަރަކު މަރާމާތުކޮށް އައު ކުރެވިފައިވެއެވެ. މި މަސައްކަތް ކުރަމުން ގެންދަނީ ކެންދޫގެ ރައްޔިތުންނެވެ. އެމަޤާމު ބައުވިޔަނުދީ އައު ކުރެވިފައިވެއެވެ. މި މަސައްކަތް ކުރަމުން ގެންދަނީ ކެންދޫގެ ރައްޔިތުންނެވެ. އެމަޤާމްފުޅު ބައުވިޔަ ނުދީ އާބާދު ކޮށް ބެލެހެއްޓުމަށްޓަކައި އައްސުލްތާނު މުޙައްމަދު މުޢީނުއްދީން ( އައްސާނީ) ބަންޑާރައިންގެ ދުވަސްވަރު އެރަސްގެފާނު ކެންދޫ ގޮއިފާ ލައްބަ މަޤާމުފުޅަށް ދެއްވައި ލިޔުއްވާފައިވާ ފަތްކޮޅެއް ދެއްވާފައި އޮތްކަމާއި ، އެފަތްކޮޅު ބައުވެގެން އެތަކެއް ރަސްކަލުން އައުކޮށް ދެއްވަމުން ގެންދަވަފައިވާކަމާއި ، އެންމެފަހުން އަލްއަމީރު ޢަބްދުލް މަޖީދު ރަންނަ ބަނޑޭރި ކިލެގެފާނު ބޮޑުވަޒީރުކަމުގެ ދުވަސްވަރުގައި ފަތްކޮޅު މާލެ ގެންދަވައި އައު ކުރައްވާފައިވާ ފަތްކޮޅެއް ދެއްވި ކަމުގައި އެދުވަސްވަރު ތިއްބެވި ރަށުގެ ވެރިންގެ ކިބައިން މަޢުލޫމާތުލިބިފައިވެއެވެ.އަދި ހަމަ އެފަތްކޮޅު އަލްއަމީރު އިބްރާޙީމް ނާޞިރުގެ ބޮޑުވަޒީރުކަމުގެ ދުވަސްވަރު މާލެގެންދެވިކަމަށާއި އޭގެފަހުން އެފަދަ ލިޔުމެއް ނުދެއްވާކަމަށް ވެއެވެ.އެހާތަނުން މަޤާމުފުޅަށް ކުރިންސުރެ އޮތް ބޯގަ ކަނޑުއްވާލައްވައި ގޮއިފާ ލައްބަ ވަކި ކުރެއްވިއެވެ.ނަމަވެސް އެ ތަން ބަލަހައްޓަމުން މަރާމާތު ކުރަމުން ގެންދަނީ ކެންދޫ ރައްޔިތުންނެވެ. ކެންދޫގައި ހުންނަ އިސްވެދެންނެވުނު މަޤާމުފުޅަކީ ތާރިޚީ ގޮތުން މުޚިއްމު ތަނެއްގެ ގޮތުގައި ސަރުކާރުން ބައްލަވާ ތަނަކަށް ނުވާކަމާއި ، ރާއްޖޭގައި ހުރި އާސާރީ ތަންތަންކަމަށް ސަރުކާރުން ބައްލަވާ ތަނުގެ ލިސްޓްގައި ހިމަނުއްވާފައިވާ ތަނަކަށް ނުވާތީ 2000 ވަނަ އަހަރުގެ ފަހުން އެމަޤާމުފުޅު ބެލެހެއްޓުން ކެންދޫގެ ރައްޔިތުންވަނީ ދޫކޮށްލައްވާފައެވެ.އެހެން ނަމަވެސް މަޤާމުފުޅު ބައުވެ ވީރާނާ ވަމުން ގޮސް މިހާރު ވަނީ އެއްކޮށް ނެތިގެން ގޮސްފައެވެ.\nކިޔާފައިވަނީ: 6358 ފަހަރު\tއެންމެފަހުން އަޕްޑޭޓް ކޮށްފައިވަނީ : ބުދަ, 07 ޖޫން 2017 14:01\nކެންދޫ ކައުންސިލްގެ އިދާރާ\nކައުންސިލްގެ ރައީސް : އަޙްމަދު ސަލީމް


vnews - Prince Harry aa Meghan Kensington Palace in nikunnanee!\nޕްރިންސް ހެރީއާ މެގަން ކެންސިންޓަން ޕެލަސް އިން ނިކުންނަނީ!\nޕްރިންސް ހެރީއާއި މެގަން މާކެލް\nއިނގިރޭސި ޝާހީ އާއިލާ އާއި އެކު މިވަގުތު ކެންސިންޓަން ޕެލެސްގައި ދިރިއުޅުއްވަމުން ގެންދަވާ ޕްރިންސް ހެރީއާއި އޭނާގެ އަންހެނުން އަދި ކުރީގެ ފިލްމީ ތަރި މޭގަން މާކެލް އަންނަ އަހަރު ޝާހީ ގަނޑުވަރުން ނިކުމެވަޑައިގަންނަވާނެ ކަމަށް ކެންސިންޓަން ޕެލެސްއިން ބުނެފި އެވެ.\nޝާހީ އާއިލާގެ އެހެނިހެން މެންބަރުންނާ އެކު މިވަގުތު އެގަނޑުވަރުގައި ހެރީ އާއި މޭގަން ދިރިއުޅުއްވި ނަމަވެސް އެހެން ގަނޑުވަރަކަށް ބަދަލުވަނީ މި ދެމަފިރިންނަށް ދަރިއެއް ލިބޭތީވެ ރަނގަޅު ތަނަކަށް ބަދަލުވުމުގެ ގޮތުން ކަމަށް ކެންސިންޓަން ޕެލެސްއިން ބުނެ އެވެ.\nގަނޑުވަރުން މައުލޫމާތޫދޭ ގޮތުގައި އަންނަ އަހަރުގެ ކުރީކޮޅު ހެރީ އާއި މެގަން ބަދަލުވާނީ އެދެމީހުންގެ ކައިވެނީގެ ހަފްލާ ބޭއްވި ވިންސޯ ކާސަލްގައި ހުންނަ އެޕާޓްމަންޓަކަށެވެ.\nޝާހީ ގަނޑުވަރުން ނެރެފައިވާ ސްޓޭޓްމެންޓެއްގައި ބުނެފައިވަނީ ވިންސޯ ކާސަލް އަކީ ހެރީ އާއި މެގަން އަށް ވަރަށް ހާއްސަ ތަނެއް ކަމަށާއި، އެދެމީހުންގެ ރަސްމީގެ ކަމަށް ދެން ވާނީ އެތަން ކަމަށެވެ.\nމި ބަދަލާއި އެކު ހެރީ އާއި މޭގަން އަށް ލިބޭ ދަރިފުޅާއެކު މި ދެމަފިރިން ދިރިއުޅޭނީ ހޭރީގެ ބޭބެ ޕްރިންސް ވިލިއަމް އާއި ކޭޓްގެ ތިން ދަރިންނާއި 20 މޭލު ދުރުގަ އެވެ.\nޝާހީ އާއިލާއަށް އިތުރުވާ ތުއްތު ދަރިފުޅާއެކު މެގަން އާއި ހެރީ ދިރިއުޅުމަށް ހަމަޖެހިފައިވަނީ މިދިޔަ މެއި މަހު 200 މެހެމާނުންނާއި އެކު އެދެމަފިރިންގެ ކައިވެނީގެ ރަސްމިއްޔާތު ބޭއްވި ފްރޮގްމޯ ކޮޓެޖްގަ އެވެ.\nއެހެންނަމަވެސް މިދެމަފިރިންގެ އޮފީސް ހުންނާނީ މިހާރުވެސް ހުރި ތަނުގައި ކެންސިންޓަން ޕެލެސްގަ އެވެ. އިނގިރޭސިވިލާތުގެ ބައެއް މީޑިއާތަކުގައި ބުނެފައިވާ ގޮތުން ހެރީއާއި މެގަން ބަދަލުވާން ވާއިރަށް ވިންސޯ ކާސަލްގެ ފްރޮގްމޯ ކޮޓެޖަށް އަންނަނީ ބަދަލުތައް ގެންނަމުންނެވެ. އެގޮތުން ކުރިން ސްޓާފް އެކޮމޮޑޭޝަނެއްގެ ގޮތުގައި ބޭނުން ކުރި އެ ކޮޓެޖް އާއިލާއަކަށް ދިރިއުޅެވޭނެ ގެއެއް ގޮތަށް ޑިޒައިނަށް ބަދަލު ގެނައުމުގެ މަސައްކަތް ވަނީ ފަށާފަ އެވެ.


South Sudan ga mathindhaa boat eh vetti 21 meehun maruvejje - vNews.mv\nދެކުނު ސޫދާނުގައި މަތިންދާ ބޯޓެއް ވެއްޓި 21 މީހުން މަރުވެއްޖެ\nސައިފް އަޒްހަރު 09 September 2018, 19:34\nދެކުނު ސޫދާނުގައި، ގޮނޑިހުރި ވަރަށްވުރެ ގިނައިން މީހުން އަރުވައިގެން ދަތުރުކުރި މަތިންދާ ބޯޓެއް ވެއްޓި، 21 މީހުން މަރުވެއްޖެއެވެ.\nދެކުނު ސޫދާނުގެ ކޮމާޝަލް އެއަރލައިނެއް ކަމަށްވާ ބޭބީ އެއަރގެ މިމަތިންދާ ބޯޓް ވެއްޓިފައިވަނީ ވެރިރަށް ޖޫބާއިން ފުރައިގެން ދަނިކޮށެވެ. ބޯޓު ވެއްޓިފައިވަނީ ދެކުނު ސޫދާނުގެ މެދުތެރޭގައި އޮންނަ އަވަށެއް ކަމަށްވާ ޔުރޮލްގެ ކޯރެއްގެ ތެރެއަށް ކަމަށް ވެއެވެ.\n19 ގޮނޑީގެ މިމަތިންދާ ބޯޓު ވެއްޓުނު ހާދިސާގައި 21 މީހުން މަރުވެފައި ވާއިރު، މިހާދިސާއިން3މީހަކު ވަނީ މަރުނުވެ ސަލާމަތް ވެފައެވެ. މަރުނުވެ ސަލާމަތްވި މީހުންގެ ތެރޭގައި ހިމެނެނީ އުމުރުން6އަހަރުގެ ކުޑަ ކުއްޖަކާއި، ފިރިހެނަކާއި އަދި ދެކުނު ސޫދާނުގައި ހިލޭ އެހީގެ މަސައްކަތުގައި ހަރަކާތްތެރިވާ ޖަމާއަތަކަށް ނިސްބަތްވާ އިޓަލީގެ ޑޮކްޓަރެކެވެ. ޑޮކްޓަރުގެ ހާލު ވަރަށް ސީރިއަސްކަމަށް ވެއެވެ.\nދެކުނު ސޫދާނުގެ ކަމާބެހޭ ފަރާތްތަކުން މިހާރު ގެންދަނީ މަތިންދާ ބޯޓު ވެއްޓެއް ދިމާވި ސަބަބު ދެނެގަތުމަށް މިހާދިސާ ތަހްގީގު ކުރަމުންނެވެ.\nހަނގުރާމައިގެ ހާއްޔަކަށް ވެފައިވާ ދެކުނު ސޫދާނުގައި މިފަހުގެ ތާރީޚްތަކުގައި މަތިންދާ ބޯޓްގެ ގިނަ ހާދިސާތަކެއް ހިނގާފައި ވެއެވެ.\nއެގޮތުން، 2017 ވަނަ އަހަރުވެސް މޫސުން ގޯސްވުމުގެ ސަބަބުން އެއަރޕޯޓެއްގައި ޖެއްސި ބޯޓެއް ކޮންޓްރޯލްނުވެ އަލިފާންނިއްވާ ޓްރަކެއްގައިޖެހި މަތިންދާ ބޯޓްގައި އަލިފާން ރޯވެ ހަތަރު ފަސިންޖަރުން ޒަޚަމްވެފައި ވެއެވެ.\nވެރިރަށް ޖޫބާއިން ފުރި ކާގޯ މަތިންދާ ބޯޓެއް 2015 ވަނަ އަހަރު ވެއްޓި އެތައްބަޔަކު މަރުވެފައި ވެއެވެ.


Avin current ufadhdhan link road gai panel bahattanee | Mihaaru\nތިމާވެއްޓާ ބެހޭ މިނިސްޓްރީން ހުޅުމާލޭގައި ހިންގި ސޯލާ ޕެނަލް ހަރުކުރުމުގެ މަޝްރޫއުގައި ހަރުކޮށްފައިވާ ބައެއް ސޯލާ ޕެނަލްތައް.-- ފޮޓޯ: އެންވަޔަރުމެންޓް މިނިސްޓްރީ\nއަވިން ކަރަންޓް އުފައްދަން ލިންކް ރޯޑުގައި ޕެނަލް ބަހައްޓަނީ\n03 ފެބުރުއަރީ 2019 - 15:10 19 comments\nހަކަތަ އުފައްދަން ތެލަށް ކުރާ ހަރަދު ކުޑަކުރަން ސަރުކާރާއި ވޯލްޑް ބެންކާ ގުޅިގެން ހިންގާ އެކްސެލެރޭޓިން ސަސްޓެއިނަބްލް ޕްރައިވެޓް އިންވެސްޓްމަންޓް އިން ރިނިއުބަލް އެނާޖީ (އެސްޕަޔާ)ގެ ދަށުން ހިންގާ އެ މަޝްރޫއުގައި ފަސް މެގަ ވޮޓްގެ ކަރަންޓް އުފައްދަން ވަނީ ނިންމައިފަ އެވެ.\nފިނޭންސް މިނިސްޓްރީން މިހާރު ވަނީ އެކަން ކޮށްދޭނެ ފަރާތެއް ހޯދަން އިއުލާން ވެސް ކޮށްފަ އެވެ.\nސިނަމާލެ ބްރިޖާއި ހުޅުމާލެއާ ދެމެދު ހަދާފައިވާ ލިންކް ރޯޑުގެ އެއް ފަރާތުގައި ސޯލާ ޕެނަލްތައް ބެހެއްޓުމާއި ކަރަންޓް ދިނުމާއި އޮޕަރޭޓްކުރުމުގެ ޒިންމާ ވެސް ނަގަން ޖެހެނީ، މަޝްރޫއު ލިބޭ ފަރާތުންނެވެ. މި ކަމަށް ކުރިމަތިލުމުގެ ފުރުސަތު ހަމަވާނީ މާޗު 14 ގަ އެވެ.\nމާލެ އާއި ރާއްޖޭގެ ބައެއް ސަރަހައްދުތަކުގައި ހިންގާ އެސްޕަޔާ ޕްރޮޖެކްޓަށް 16 މިލިއަން ޑޮލަރު ކަނޑައަޅާފައިވެ އެވެ.\nއެސްޕަޔާ ޕްރޮޖެކްޓުގެ ފުރަތަމަ ފިޔަވަހީގައި ހުޅުމާލޭގެ 1،000 ހައުސިން ޔުނިޓުގައި މިހާރު ވެސް ވަނީ 1.5 މެގަވޮޓްގެ ސޯލާ ޕެނަލް ހަރުކޮށްފަ އެވެ. މިދިޔަ އަހަރު އެ ޕެނަލްތައް މެދުވެރިކޮށް ކަރަންޓް ނަގަން ވެސް ވަނީ ފަށައިފަ އެވެ.\nއެސްޕަޔާ ޕްރޮޖެކްޓުން ރާއްޖޭގައި އަވިން 20 މެގަވޮޓްގެ ކަރަންޓް އުފައްދަން ނިންމާފައިވެ އެވެ.\nއިތުރު ލިޔުންތައް ސޯލާ ޕަވާ ވޯލްޑް ބޭންކް އިއާދަކުރަނިވި ހަކަތަ ރިނިއުވަބަލް އެނާޖީ މޯލްޑިވްސް މާލެ


Dhiraagu TV ge hidhumai Maduvvari ah!\nދިރާގު ޓީވީގެ ހިދުމަތް މަޑުއްވަރީއަށް!\n12 އޭޕްރީލް 2021 - 13:16:57\nދިރާގުން ފޯރުކޮށްދެމުން އަންނަ ދިރާގު ޓީވީގެ ހިދުމަތް ރ. މަޑުއްވަރީގައި ރަސްމީކޮށް އިފްތިތާހު ކޮށްފިއެވެ.\nމި ހިދުމަތް މަޑުއްވަރީގައި އިފްތިތާހު ކުރީ، ދިރާގު ޓީވީއަށް ގުޅާލުމަށް ރަނުގެ ފުރުސަތެއް ހުޅުވާލާފައިވާ ދަނޑިވަޅެއްގައި ކަމަށް ދިރާގުން ބުނެއެވެ.\nއެގޮތުން ދިރާގުން މިހާރު ކުރިއަށްގެންދާ ހާއްސަ ޕްރޮމޯޝަނެއްގެ ދަށުން ދިރާގު ފިކްސްޑް ބްރޯޑްބޭންޑް ގެންގުޅޭ ކަސްޓަމަރުންނަށް ދިރާގު ޓީވީގެ ހިދުމަތް މުޅިން ހިލޭ ގުޅައިދިނުމުގެ އިތުރުން، ޖޯއިބޮކްސްވެސް (ޑީކޯޑަރު) މުޅިން ހިލޭ ލިބޭނެ ކަމަށް ދިރާގުން ބުނެއެވެ.\nދިރާގުގެ މި ހާއްސަ ޕްރޮމޯޝަން ކުރިއަށް ދާނީ 31 މޭ 2021 ގެ ނިޔަލަށެވެ. މި ޕްރޮމޯޝަންގެ ދަށުން ދިރާގު ޓީވީއަށް ސަބްސްކްރައިބް ކުރާ ހުރިހާ ކަސްޓަމަރުންނަށް ހާއްސަ ލަކީ ޑްރޯއެއްގައި ބައިވެރިވެވޭނެ ފުރުސަތު ހުޅުވާލާފައިވާ ކަމަށް ދިރާގުން ބުނެއެވެ. އަދި މި މުއްދަތުގެ ތެރޭގައި ދިރާގު ޓީވީ ކަނެކްޝަނަކަށް އެޕްލައި ކޮށްގެން 20 ނަސީބުވެރި ކަސްޓަމަރުންނަށް ހަ މަސް ދުވަހަށް ދިރާގު ޓީވީ މުޅިން ހިލޭ ބަލާލެވޭނެ ކަމަށް ދިރާގުން ބުނެއެވެ.\nމީގެ އިތުރުން، ދިރާގު ޓީވީއަށް މިހާރު އެޕްލައި ކޮށްގެން ދިރާގުން އަލަށް ތައާރަފު ކުރި ގޯލްޑް ޕެކޭޖްގެ ހުރިހާ ޗެނަލްތައްވެސް ބަލާލެވޭނެ ކަމަށް ދިރާގުން މައުލޫމާތު ދެއެވެ. ދިރާގު ޓީވީގެ ގޯލް ޕެކޭޖުން 100 އަށް ވުރެ ގިނަ ޗެނަލް ހިމެނޭއިރު، މީގެ ތެރޭގައި މުޅިން އަލަށް ތައާރަފުކުރި ސިނަމާޗީގެ ޗެނަލްތައް އެންމެ 450 ރުފިޔާ އަށް ބަލާލެވޭނެ ކަމަށް ދިރާގުން ބުނެއެވެ.\nދިރާގު ޓީވީއަށް އަލަށް ތައާރަފުކުރި ޗެނަލް ތަކުގެ ތެރޭގައި، ސިނަމާޗީ އެކްޝަން، ސިނަމާޗީ ރޮމޭންސް، ސިނަމާޗީ ކޮމެޑީ، ސިނަމާޗީ ޑްރާމާ އަދި ސިނަމާޗި ކްރައިމް ހިމެނޭ ކަމަށް ދިރާގުން ބުނެއެވެ. އެގޮތުން މިޗެނަލްތައް ދިރާގު ޓީވީގެ ގޯލްޑް ޕެކްގެ އިތުރުން ދިރާގު ޕްލޭ އެޕްގެ ޕްލޭ މޯ ޕެކޭޖުން ބަލާލެވޭނެ ކަމަށް ދިރާގުން ބުނެއެވެ.\nމި އާ އޮފާތަކާ އިތުރު ޗެނަލްތައް ދިރާގު ޓީވީއަށް ތައާރަފުކޮށްފައިވާ މި ދަނޑިވަޅުގައި މަޑުއްވަރީގައި ދިރާގު ޓީވީގެ ހިދުމަތް ތައާރަފު ކުރެވުމުން، މަޑުއްވަރީގައި ދިރިއުޅޭގެ ރައްޔިތުންގެ ދިރިއުޅުމަށް އިތުރު ފާގަތިކަމެއެ ގެނެސްދީ، ދިރާގު ޓީވީ މެދުވެރިކޮށް މުނިފޫހިފިލުވުމަށް އިތުރު ލުއިފަސޭހަތަކެއް ލިބޭގެންދާނެކަމަށް އުންމީދު ކުރާކަމަށް ދިރާގުގެ އެސިސްޓެންޓް މެނޭޖާ ޕަބްލިކް ރިލޭޝަންސް، ޖައިޝާން ހަމީދު ވިދާޅުވިއެވެ.\nދިރާގު ޓީވީގެ ޒަރިއްޔާއިން ބެލުންތެރިންނަށް އެންމެ މަގުބޫލު ޓީވީ އަދި މުނިފޫހިފިލުވުމުގެ ކޮންޓެންޓް އެއް ޕްލެޓްފޯމެއްގެ ދަށުން ބަލާލެވޭނެ ކަމަށް ދިރާގުން ބުނެއެވެ.\nއެގޮތުން 100 އަށް ވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އައިޕީޓީވީގެ ހިދުމަތެވެ. ދިރާގު ޓީވީގައި ހިމެނޭ ޗެނަލްތަކުގެ ތެރޭގައި ކުޑަކުދިންގެ މެދުގައި އެންމެ މަޝްހޫރު ޑިޒްނީ ޗެނަލްތައް، ސޮނީގެ ސްޕޯރޓްސް ޗެނަލްތައް، ލައިފްސްޓައިލް ޗެނަލްތަކުގެ ތެރޭގައިފުޑް ނެޓްވޯކް، ސްޓާ ގެ ޗެނަލްތައް، ރާއްޖެއާއި ބޭރު ދުނިޔޭގެ ހަބަރު ޗެނަލްތައް އަދި އަލް ގުރުއާން އަލް ކަރީމް ފަދަ ދީނީ ޗެނަލްތައް ހިމެނޭ ކަމަށް ދިރާގުން ބުނެއެވެ.


Fordun maaskaai ventilataru uffadhanee | Mihaaru\nފޯޑް ކުންފުނިން މާސްކާއި ވެންޓިލޭޓަރު އުފައްދަނީ\nކޮރޯނާވައިރަހާ އެކު އެމެރިކާ އަށް ކުރިމަތިވެފައިވާ، މެޑިކަލް ސާމާނުގެ ދަތިކަމަށް ހައްލެއް ހޯދައި ދިނުމުގެ ގޮތުން އެ ގައުމުގެ މަޝްހޫރު ކާރު ކުންފުނި ފޯޑް މޮޓޯ އިން މެޑިކަލް ސާމާނު އުފައްދައި، ކަމާބެހޭ ފަރާތްތަކަށް ފޯރުކޮށް ދޭން ނިންމައިފި އެވެ.\nމިކަން އަންގާރަ ދުވަހު ރަސްމީކޮށް މީޑިއާތަކާ ހިއްސާކޮށްފައިވާ އިރު ފޯޑުން ބުނީ މާސްކާއި ވެންޓިލޭޓަރު އުފެއްދުމުގެ މަސައްކަތް އެ ކުންފުނިން ކުރާނެ ކަމަށެވެ. ކާރު އުފެއްދުމުގެ މަސައްކަތްތައް މި ވަގުތަށް މެދުކަނޑާލުމަށް ފަހު، މެޑިކަލް ސާމާނު އުފެއްދުމުގެ މަސައްކަތް ފޯޑުން ކުރަން ނިންމާފައި ވަނީ އެފަދަ ތަކެތި އުފައްދާ ދެ ކުންފުންޏަކާ ގުޅިގެންނެވެ. އެއީ އެއީ ތްރީއެމް އާއި ޖީއީ ހެލްތު ކެއާ އެވެ.\nފޯޑުން ބުނިގޮތުގައި އެ ކުންފުނިތަކާ ގުޅިގެން ފެންވަރު ރަނގަޅު ގިނަ އަދަދެއްގެ މާސްކްތަކާއި ވެންޓިލޭޓަރުތައް އުފައްދާނެ އެވެ. އަދި މި ތަކެތި ވީހާ ވެސް އަވަހަކަށް ކަމާބެހޭ ފަރާތްތަކަށް ފޯރުކޮށްދޭން މަސައްކަތް ކުރާނެ ކަމަށް ބުންޏެވެ.\nފޯޑްގެ ރައީސް އަދި ސީއީއޯ ޖިމް ހެކެޓް ސީއެންއެން އަށް ވިދާޅުވީ މި މަސައްކަތް އެ ކުންފުނިން ކުރިއަށް ގެންދަން ނިންމީ ފެޑެރެލް ސަރުކާރުގެ މަޝްވަރާ އާއި ލަފާގެ މަތިން ކަމަށެވެ. އަދި މި ވަގުތު އެމެރިކާ އަށް ދިމާވެފައިވާ މެޑިކަލް ސާމާނުގެ ދަތިކަމަށް ހައްލެއް ހޯދައި ދިނުމަކީ ކުންފުންޏެއްގެ ހައިސިއްޔަތުން އަދާކުރަން ޖެހޭ އިޖުތިމާއީ ޒިންމާއެއް ކަމަށް ވިދާޅުވި އެވެ.\n"އަހަރެމެން މި އަންނަނީ ހުއްޓުމެއް ނެތި މިކަމާ ބެހޭ ގޮތުން ސަރުކާރުގެ އޮފިޝަލުންނާ އެކު މަޝްވަރާތައް ވެސް ކުރަމުން." ޖިމް ވިދާޅުވި އެވެ. "އަދި އުފެއްދުންތައް ތައްޔާރުކުރެވޭ މިންވަރަކުން ޓެސްޓްކޮށް، އެޕްރޫވަލް ލިބޭ ވަރަކުން މެޑިކަލް ފެސިލިޓީތަކަށް ތަކެތި ސަޕްލައިކޮށްދެމުން ދާނަން. އަހަރެން ގަބޫލުކުރާ ގޮތުގައި މި މަސައްކަތްކުރެވޭނެ ވަރުގަދަ ޓީމެއް މިހާރު އެބައޮތް."\nބައެއް ޑޮކްޓަރުން ވިދާޅުވެފައި ވަނީ އެމެރިކާ އޮތީ ތިން ވަނަ ދުނިޔޭގެ ގައުމުތަކަށް ވުރެ ވެސް ފަހަތުގައި ކަމަށް.\nއޭނާ ވިދާޅުވި ގޮތުގައި މި ވަގުތު ނުރައްކާތެރި ބޮޑު ބަލިމަޑުކަމަކާ ގައުމު ހަނގުރާމަކުރަމުން އަންނަ އިރު، ފޯޑަކީ މީގެ ކުރިން ވެސް ގައުމީ ޒިންމާތަކުގައި ހިއްސާވި ކުންފުންޏެކެވެ. އެގޮތުން ދެވަނަ ބޮޑު ހަނގުރާމައިގެ ދުވަސްވަރު ހަނގުރާމައިގެ މަތިންދާބޯޓްފަހަރާއި ޕޯލިއޯ ބަލީގެ މީހުންނަށް އަޔަން ލަންގްސް އުފެއްދުމުގެ މަސައްކަތަކީ ފޯޑްގެ ތާރީހުގައި ލިޔެވިފައި ހުރި ކަންކަން ކަމަށް ވިދާޅުވި އެވެ.\nއެމެރިކާ އަށް ކުރިމަތިވެފައިވާ މެޑިކަލް ސާމާނުގެ ދަތިކަމަށް އެހީވާން އީލޮން މަސްކްގެ ޓެސްލާ ކުންފުންޏާއި އެޕަލް އާއި ޗައިނާގެ މަހުޖަނު ޖެކް މާ އާއި އެ ނޫން ވެސް އެތައް ބަޔަކު އަންނަނީ މިހާރު މަސައްކަތްކުރަމުންނެވެ.\nކޮރޯނާވައިރަސް އެމެރިކާގައި ވަރަށް ބާރަށް ފެތެރުމުންދާ އިރު، އެ ގައުމުގެ ޑޮކްޓަރުން ދަނީ މެޑިކަލް ސާމާނުގެ ދަތިކަމާ ގުޅިގެން ކަންބޮޑުވުން ފާޅުކުރަމުންނެވެ. އެގޮތުން ބައެއް ޑޮކްޓަރުން ވިދާޅުވެފައި ވަނީ އެމެރިކާ އޮތީ ތިން ވަނަ ދުނިޔޭގެ ގައުމުތަކަށް ވުރެ ވެސް ފަހަތުގައި ކަމަށެވެ.\nކޮރޯނާވައިރަހުން ޖެހޭ ކޮވިޑް-19 ބަލީގައި އެމެރިކާ އިން މިހާތަނަށް 700 އަށް ވުރެ ގިނަ މީހުން މަރުވެފައިވާ އިރު، ބަލި ޖެހުނު މީހުންގެ އަދަދު 55،000 އަށް އަރަ އެވެ.\nއިތުރު ލިޔުންތައް ދަތުރުފަތުރު ފޭސް މާސްކް ވެހިކަލްތައް އެމެރިކާ\nޓެސްލާގެ "ސައިބަޓްރަކް" އަށް ޖޯކު ޖަހަނީ\nއުދުހޭ ކާރެއް ކާމިޔާބުކަމާ އެކު ޓެސްޓްކޮށްފި


Dhuniyege Emme Anga Bodu Meeha Akee Miee! - Vaguthu\nދުނިޔޭގެ ރިކޯޑު ފޮތުން ޖާގަ ހޯދުމަކީ ވަރަށް މަދު މީހުންނަށް ކުރެވޭ ކަމެކެވެ. އެފޮތުން އާއްމު ގޮތެއްގައި ބުރަ މަސައްކަތް ކޮށްގެން ޖާގަ މީހުން ހޯދާނަމަވެސް އެއްވެސް ކަހަލަ ބުރަ މަސައްކަތެއް ނެތި އެފޮތުން ޖާގަ ހޯދާ މީހުން ވެސް ތިބެއެވެ.\nއެގޮތުން އުމުރުން 31 އަހަރުގެ އެމެރިކާގެ ރައްޔިތެއް ކަމަށްވާ ސަމަންތާ ރަމްސްޑެލް މިވަނީ އެފޮތުން ޖާގަ ހޯދާފައެވެ. ސަމަންތާއަށް އެ ފޮތުން ޖާގަ ލިބިފައިވަނީ ދުނިޔޭގެ އެންމެ އަނގަ ބޮޑު މީހާގެ ގޮތުގައެވެ.\nސަމަންތާއަކީ ޓިކްޓޮކްގައި ވެސް ވަރަށް ކުރީގައި އުޅޭ މީހެއްކަން ފާހަގަ ކޮށްލެވެއެވެ. އެގޮތުން އޭނާ ޓިކްޓޮކަށް ލާ ވީޑީއޯ ގިނަ ބަޔަކު ބަލާ ކަމަށް ވެސް ވެއެވެ.\nއޭނާ ދާދިފަހުން ހިއްސާ ކޮށްފައިވާ ވީޑިއޯއަކުން އޭނާ ވަނީ 1.7 މިލިއަން ފޮލޯވަރުން ހައިރާން ކުރުވާފައެވެ. އެއީ ގިނަ އަދަދެއްގެ ކާއެއްޗެއްހި އެއްފަހަރާ އޭނާގެ އަނގައިގެ ތެރެއަށް ލައިގެން ހުންނަ މަންޒަރު ފެންނަ ވީޑީއޯއެކެވެ.\nދުނިޔޭގެ ރިކޯޑު ފޮތުން ޖާގަ ސަމަންތާއަށް ލިބިފައިވާއިރު، އޭނާގެ އަނގައިގެ ފުޅާ މިނުގައި 6.52 ސެންޓިމީޓަރު ހުރެއެވެ.\nސަމަންތާ ބުނީ، ރިކޯޑު ފޮތުން ޖާގަ ލިބުމުގެ ކުރިން އަނގަ ބޮޑުވުމުގެ ސަބަބުން މީހުންގެ ކުރިމައްޗަށް ދާން އޭނާ ޖެހިލުންވާ ކަމަށާއި އެހެން ނަމަވެސް މިހާރު އެއީ އޭނާ ފަހުރުވެރިވާ ކަމެއް ކަމަށެވެ.\nއަދި އޭނާ ވަނީ އެފަދަ ކަމެއް ހުރި ބަޔަކު ތިބި ނަމަ، ރިކޯޑު ފޮތުން ޖާގަ ލިބޭތޯ މަސައްކަތް ކުރުމަށް އެދިފައެވެ.\nއޮގަސްޓް 2, 2021 01:51\nއަހަރެން ހީކުރީ ތިޔަޖާގަ ލިބޭނީ ކެނެރީގޭ އިސްތިއުފާ ދިން ކަލޭގެއަށް ކަމަށް.\nއޮގަސްޓް 2, 2021 11:48\nކިހިނެއްތަ އަނގަ ބޮޑީ؟\nގޮދައެއްގެ މަސް އެއްފަހަރާ ކައިލެވޭނެތަ؟\nއަގަބޮޑިއްޔާ ނުބެހޭ މީހެއް، ނުގޮވާ އެއްޗެއް، ނުބެހޭކަމެއް އޮވެގެން ނުވާނެ!


Abdulla Rasheed ge maruge mahsalaagai PG in dhauvaa koh nudhin\nދެހާސް ފަނަރަ ވަނަ އަހަރު ބޭއްވި މޭޑޭ ބޮޑު މުޒާހަރާގައި ފުލުހަކަށް ހަމަލާދިން ކަމަށް ބުނެ ޖަލަށްލީ އަބްދުﷲ ރަޝީދު ޖަލުގައި ހުކުމް ތަންފީޒުކުރަމުންދަނިކޮށް މަރުވި މައްސަލާގައި މޯލްޑިވްސް ކަރެކްޝަނަލް ސާވިސް އިހުމާލުވެފައިވީ ނަމަވެސް، އެކަން ސާބިތު ކުރެވޭ މިންވަރަށް ހެކިނެތް ކަމަށް ބުނެ ދައުވާކޮށްނުދިންކަމަށް ހިއުމަން ރައިޓްސް ކޮމިޝަން އޮފް މޯލްޑިވްސް (އެޗްއާރުސީއެމް) އިން ބުނެފި އެވެ.\nއަބްދުﷲ ރަޝީދު، 51 މަރުވި މައްސަލާގައި ގިނަ ތުހުމަތުތަކެއް ކަރެކްޝަންސްއަށް ކުރެވުމާއެކު އެޗްއާރުސީއެމުން އެ މައްސަލަ ބަލަން ފަށާފައިވަނީ 2017 ވަނަ އަހަރުގެ ތެރޭގަ އެވެ. އާއިލާއިން ވެސް ވަނީ އަބްދުﷲ ރަޝީދުގެ ބޭސް ފަރުވާއަށް އިހުމާލުވެފައިވާ ކަމަށް ބުނެފަ އެވެ. އަދި، އަބްދުﷲ ރަޝީދާއެކު ޖަލުގައި ހުރި އެހެން ގައިދީއަކު ވެސް ވަނީ މެސެޖެއް އާންމުކޮށް އަބްދުﷲ ރަޝީދާމެދު އިހުމާލުވެފައިވާ ކަމަށް ތުހުމަތުކޮށްފި އެވެ.\nއެކަމާ ގުޅިގެން އެޗްއާރުސީމުން މިއަދު ނެރުނު ބަޔާނެއްގައި ބުނީ އަބްދުﷲ ރަޝީދު މަރުވި މައްސަލައިގައި ލިބިފައިވާ ލިޔެކިޔުންތައް ދިރާސާކޮށް އެއްކުރެވުނު މައުލޫމާތުތަކުން ކަރެކްޝަންސްއިން އިހުމާލުވެފައިވާކަން އެނގިފައިވާ ކަމަށެވެ.\nއޮކްޓޯބަރު 10، 2017 ވަނަ ދުވަހު އަބްދުﷲ ރަޝީދު މަރުވިއިރު، އޭނާއަށް އެންމެ ފުރަތަމަ ފަރުވާދިނީ ޖަލުގައި ހުންނަ މެޑިކަލް ސެންޓަރުން އޭގެ ތިން ދުވަސް ކުރިންނެވެ. އެއަށްފަހު އޭނާ މަރުވުމުގެ އެއް ދުވަސް ކުރިން އައިޖީއެމްއެޗަށް ގެންދިއުމާ ހަމައަށް ޖަލުން ތިން ފަހަރު ފަރުވާ ހޯދާފައިވާ ކަމަށް އެ ކޮމިޝަނުން ބުންޏެވެ.\nމާފުށީ ޖަލުގައި ސިއްހީ ފަރުވާ ދެމުންދިޔައީ ހެލްތު މިނިސްޓްރީގައި ރަޖިސްޓްރީނުކޮށް ގާނޫނާ ހިލާފަށް ވުމުން އެކަން ހެލްތު މިނިސްޓްރީ އަދި މޯލްޑިވްސް ކަރެކްޝަނަލް ސާވިސްގެ ސަމާލުކަމަށް ގެނައި ކަމަށެވެ. އޭގެ ފަހުން މާފުށީ ޖަލުގެ މެޑިކަލް ސެންޓަރު ވަނީ މިދިޔަ އޯގަސްޓް މަހު ފަރުވާ ދިނުމަށް ރަޖިސްޓްރީކޮށްފައި ކަމަށް އެ ކޮމިޝަނުން ބުނެފައިވެ އެވެ.\nއެހެންކަމުން ކަރެކްޝަންސްއާ ދެކޮޅަށް ދައުވާކޮށްދިނުމަށް އެދި މިިދިޔަ އަހަރުގެ މެއި މަހާއި މި އަހަރުގެ ފެބްރުއަރީ މަހު ޕީޖީ އޮފީހަށް އެ މައްސަލަ ދިރާސާކުރަން ފޮނުވި ކަމަށް ބުންޏެވެ.\nނަމަވެސް އެކަމުގައި ހިމެނޭ މެޑިކަލް އޮފިސަރުންނާއި ޑިއުޓީ އޮފިސަރުން ދީފައިވާ ބަޔާންތަކުން އަބްދުﷲ ރަޝީދަށް އެކަށީގެންވާ ފަރުވާ ނުދޭކަމަށް ބެލެވެން ނެތްކަމަށް ޕީޖީން ނިންމާފައިވާކަމަށް އެ ބަޔާނުގައި ވަނީ ފާހަގަކޮށްފަ އެވެ.\nމި މައްސަލާގައި ޝާމިލްވާ މެޑިކަލް އޮފިސަރުންނާއި ޑިއުޓީ އޮފިސަރުން ދީފައިވާ ބަޔާންތަކުން މި މައްސަލާގައި އަބްދުﷲ ރަޝީދަށް އެކަށީގެންވާ ފަރުވާ ނުދޭކަމަށް ބެލެވެންނެތަތީއާ، އެ ފަރާތްތަކުގެ މައްޗަށް މި މައްސަލާފައި ރަސްމީ ވާޖިބު އަދާނުކޮށް ދޫކޮށްލިކަމުގެ ދައުވާއެއް ނުވަތަ އިހުމާލުގެ ދައުވާއެއް ކުރެވިދާނެ ކަމަށް ކާފީ ހެއްކާއިި ގަރީނާ ލިބިފައިނުވާ ކަމަށާއި އަދި މި މައްސަލާގައި މޯލްޑިވްސް ކަރެކްޝަނަލް ސާވިސްގެ އިސްވެރިން އިހުމާލުވެފައިވޭތޯ ބަލާއިރު، ސިއްހީ ހިދުމަތް ދިނުމުގެ ގާނޫނުގެ ދަށުން ސިއްހީ ހިދުމަތް ދިނުމުގެ ލައިސަންސްނެތި، ސިއްހީ ހިދުމަތް ދިނުމަކީ ކުށެއްކަމަށް ބަޔާންކޮށްފައިވާއިރު، މި ހާދިސާ ހިނގުމާ ހަމައަށް ކަރެކްޝަންގެ ފަރާތުން މާފުށީ ޖަލުގައި ސިއްހީ ހިދުމަތް ދިނުމަށް، ސިއްހީ ހިދުމަތް ދިނުމުގެ ލައިސަންސެއް ހޯދާފައި ނެތުމަކީ ހަމަ އެކަމުގެ މައްޗަށް ބިނާކޮށް ޖިނާއީ ކުށުގެ އުންސުރުތައް ފުރިހަމަވާ ކަމެއް ނޫން ކަމަށާއި މި މައްސަލާގައި މިހާރު ހުރި ހެއްކާ ގަރީނާއަށް ބަލާއިރު ޖިނާއީ ނިޔަތާ ގުޅޭ އެއްވެސް ކަމެއް ސާބިތުނުކުރެވޭނެތީ މި މައްސަލަ ޕްރޮސެކިއުޓާ ޖެނެރަލްގެ އޮފީހުން ވަނީ މި ކޮމިޝަނަށް އަނބުރާ ފޮނުވައިފަ އެވެ،" ބަޔާނުގައި ބުންޏެވެ.\nއާއިލާއިން ވެސް ވަނީ އަބްދުﷲ ރަޝީދުގެ ބޭސް ފަރުވާއަށް އިހުމާލުވެފައިވާ ކަމަށް ބުނެފަ އެވެ. އަދި، އަބްދުﷲ ރަޝީދާއެކު ޖަލުގައި ހުރި އެހެން ގައިދީއަކު ވެސް ވަނީ މެސެޖެއް އާންމުކޮށް އަބްދުﷲ ރަޝީދާމެދު އިހުމާލުވެފައިވާ ކަމަށް ތުހުމަތުކޮށްފަ އެވެ.\nމޯލްޑިވްސް ކަރެކްޝަނަލް ސާވިސް އެޗްއާރްސީއެމް ޕްރޮސެކިއުޓާ ޖެނެރަލްގެ އޮފީސް + މާފުށީ ޖަލު


UAE ge raees avahaara vumuge hithamaiga dhivehi dhidha baidhandi ah thirikuranee\nޔޫއޭއީގެ ރައީސް އަވަހާރަވުމުން ދިވެހި ދިދަ ބައިދަނޑިއަށް ތިރިކުރަނީ\nޔުނައިޓެޑް އަރަބި އެމިރޭޓްސް (ޔޫއޭއީ) ގެ ރައީސް ޝެއިހް ޚަލީފާ ބިން ޒައިދު އަލް ނަހްޔާން އަވާހަރަވުމާއި ގުޅިގެން ދިވެހި ޤައުމީ ދިދަ ބައިދަނޑިއަށް ތިރި ކުރެއްވުމަށް ރައީސް އިބްރާހިމް މުހައްމަދު ސޯލިހު ނިންމަވައިފިއެވެ.\nޝެއިޚް ޚަލީފާ އަކީ 2004 އިން ފެށިގެން ޔޫއޭއީގެ ރައީސް އެވެ. ނަމަވެސް 2014 ވަނަ އަހަރު ޖެހުނު ސްޓްރޯކަކާ ގުޅިގެން އޭނާ އަދާކުރެއްވީ ރައީސްގެ ރަމްޒީ ރޯލެކެވެ. ގައުމުގެ ހިންގުމުގެ މަސްއޫލިއްޔަތު އަދާކުރައްވަނީ އެއްބަފާ ކޮއްކޯފުޅު މުހައްމަދު ބިން ޒައިދު އަލް ނަހްޔާން އެވެ. ރައީސް އޮފީހުން ބުނީ ޔޫއޭއީގެ ރައީސް އަވަހާރަވުމުގެ ހިތާމައިގައި ދިވެހި ގައުމީ ދިދަ ބައިދަނޑިއަށް ތިރިކުރެއްވުމަށް ރައީސް ނިންމަވާފައި ވަނީ މިއަދުން ފެށިގެން ހޯމަ ދުވަހުގެ ނިޔަލަށް ކަމަށެވެ.\nޔޫއޭއީގެ ރައީސް އަވަހާރަވުމާ ގުޅިގެން ރައީސް ސޯލިހު ކުރެއްވި ޓްވީޓެއްގައި ވިދާޅުވީ ހަލީފާ ބިން ޒައިދް އަވަހާރަވި ހަބަރު އެއްސެއްވީ ފުން ހިތާމައާއެކު ކަމަށާއި އެމަނިކުފާނަކީ ވިޝަނަރީ ލީޑަރެއް ކަމަށެވެ. އަދި އެއީ ރާއްޖޭއާއި ގާތް ގުޅުމެއް ބޭއްވެވި ފަރާތެއްކަން ވެސް ރައީސްގެ ޓުވިޓުގައި ވަނީ ފާހަގަކުރައްވާފައެވެ.\nޚަލީފާ ބިން ޒައިދަކީ ޔޫއޭއީގެ ފައުންޑިން ލީޑަރު ޒައިދު ބިން ސުލްތާން އަލް ނަހްޔާންގެ އެންމެ ހަގު ދަރިކަލުންނެވެ.\nޚަލީފާ ބިން ޒައިދު ގެ ޒަޢާމަތުގައި ޔޫއޭއީ އަކީ ކުރިއަރަމުން އަންނަ ސަރަހައްދީ ބާރަކަށް ހެއްދުމަށް މަސައްކަތް ކުރެއްވިއެވެ. އަފި ވިޔަފާރިއާއި ޓެކްނޮލޮޖީގެ ބޮޑު ހަބަކަށް ބަދަލުކުރުމުގައި އެހީތެރިވެވަޑައިގެންނެވިއެވެ.


Male`- Raajjethere in liyunteriyaku kiyaidhey hageegai | Mihaaru\n"ފަޅު އަލި ރަންމުތް" ފޮތުގެ ބޭރުގަނޑު (ވ) އަދި އެ ފޮތް ލިޔުނު މުނާ މުހައްމަދު ގްރީސްގައި ފޮތާ ބެހޭ ޕްރެޒެންޓޭޝަނެއް ދެނީ: މިއީ އަތޮޅުތަކުގެ ތަރައްގީ އާއި މާލެ އާއި އެހެން ރަށްރަށް ތަފާތުކުރުމުގެ މައްސަލަ ދިރާސާކޮށްފައިވާ ފޮތެއް.\n16 ނޮވެމްބަރ 2017 - 08:11 50 comments\nމިހާރު ރާއްޖޭގެ އާބާދީގެ ތިންބައިކުޅަ އެއްބައި މާލެ އަށް ތޮއްޖެހިފައި އޮތަސް މީގެ 90 ވަރަކަށް އަހަރު ކުރިން މާލޭގައި ދިރިއުޅުނީ ރާއްޖޭގެ އެންމެ ނުވަ ޕަސެންޓެވެ. މިއީ ބައެއް މީހުންނަށް މާ މުހިއްމު މައުލޫމާތަކަށް ނުވެދާނެ އެވެ. އެކަމަކު މި ހަގީގަތް އެނގުނު ވަގުތަކީ މުނާ މުހައްމަދުގެ "ހަޔާތުގެ ވަރަށް މުހިއްމު ސިކުންތުކޮޅެ"ކެވެ. ދެން އޭނާ ފެށީ ފޮތެއް ލިޔާށެވެ.\nތާރީޚާއި ތަފާސްހިސާބުގެ ބޮޑެތި ދިރާސާތަކަކަށް ބިނާކޮށްފައިވާ "ފަޅު އަލި ރަންމުތް" ކިޔައިދެނީ ވަރަށް ހިތި، އެކަމަކު މުހިއްމު ހަގީގަތެކެވެ. އެއީ، މުނާގެ އަމިއްލަ ބަހުން ނަމަ، "އަމިއްލަ ގައުމުގައި އަމިއްލަ ވަޒަން ދޫކޮށް މާލޭގައި އިންތިހާއީ ދަތި ހާލުގައި އުޅެން ޖެހިފައިވާ މަޖުބޫރީ ހިޖުރަވެރިން"ނަށް އެ ހާލަތު ކުރިމަތިވި ގޮތާއި އެ ހާލަތުން އަރައިގަންނާނެ ގޮތެވެ.\nފޮތެއް ލިޔެގެން މާލީ މާ ބޮޑު މަންފާއެއް ނުލިބޭ ގައުމެއްގައި، ހަމައެކަނި އަމިއްލަ ޝައުގުވެރިކަމުގައި، މިހާ ބޮޑު މަސައްކަތެއް މުނާ ކުރީ އެންމެ ސަބަބަކާ ހެދި އެވެ؛ ރަންމުތްތަކެއް ފަދަ ޗާލު ރަށްތަކެއްގެ ރަށްވެހިން ހިދުމަތްތަކާއި ފުރުސަތުތަކާއި އާމްދަނީ ހޯދަން "ސްލަމް"އެއް ފަދަ މާލެ އަށް އަންނަން ޖެހުމަކީ، އޭނާ ދެކޭ ގޮތުގައި، ރާއްޖޭގައި އޮތް އެންމެ ޒަމާންވީ، އެންމެ ބޮޑު ބޭއިންސާފެވެ. އަދި އޭނާ ގަބޫލުކުރާ ގޮތުގައި "އަހަރެމެން ހިޖުރަކުރަން މަޖުބޫރުވާ ސަބަބުތައް ކުރިމަތިކުރީ ދައުލަތުންނެވެ."\nބޭސްފަރުވާގެ ބޭނުމަށް ވަރަށް ކުޑަ އިރު ހއ. ދިއްދޫން މާލެ އަށް ބަދަލުވި "ސިއްހީ ހިޖުރަވެރިއެއް"ގެ ގޮތުގައި، މުނާގެ ޝުއޫރުތައް ވަނީ އޭނާގެ އަމިއްލަ ދިރިއުޅުމާ ވެސް ގުޅިލާމެހިފަ އެވެ. އެކަމަކު މީގެ 10 ވަރަކަށް އަހަރު ކުރިންސުރެ އަމިއްލަ ބްލޮގެއްގައި އަދި އެހެނިހެން ގޮތްގޮތުން މި މައުލޫއު އަށް މުނާގެ ގަލަން ހިންގައިދެނީ އޭނާގެ ތައުލީމާއި މަސައްކަތުގެ ތަޖުރިބާތަކެވެ. އޭގެ ފެށުމަކީ އޭނާގެ ފުރަތަމަ ވަޒީފާގައި އެނގުނު އެއްޗެހި ކަމަށް މުނާ ދެކެ އެވެ.\n"އޭރު ރަށްރަށަށް ދަތުރު ކުރަން ޖެހުނު ސާވޭ ކުރުމަށާއި މަސްވެރިންގެ ދުވަސް ބޭއްވުން ފަދަ ކަންކަމުގައި،" ފިޝަރީޒް މިނިސްޓްރީގައި އޭރު ކުރި މަސައްކަތާ ބެހޭ ގޮތުން މުނާ ބުންޏެވެ.\n"ސާވޭ ކުރުމުގައި މަސްވެރިންގެ ގޭގެ އަށް ޒިޔާރަތްކޮށް އެމީހުންނާ ވާހަކަ ދައްކާ ހާލުއަހުވާލު އަހާ ދިރިއުޅުމުގެ ހާލަތު ވަޒަންކުރަން ޖެހުނު. ހަތް އަހަރުން ފެށިގެން މާލޭގައި ބޮޑުވަމުން އައި ކުއްޖަކަށް އަސްލު ދިވެހިން ފެނި ކަންކަން އެނގުނީމާ ބައެއް ކަންކަން އިހްސާސްވީ ކަމަށް ވެދާނެ."\nއޭގެ ފަހުން މެލޭޝިއާ އާއި އޮސްޓްރޭލިއާގައި ހިންގުމުގެ ދާއިރާއިންނާއި މާލީ ދާއިރާ އިން ކިޔަވައި މާސްޓާސް ޑިގްރީ ހާސިލްކޮށްފައިވާ މުނާ އަށް އިހުސާސްކުރެވުނީ "ދިވެހިންގެ ދިރިއުޅުން މިއަށް ވުރެ ރަގަޅު ކުރެވޭނެ" ކަމެވެ. އަދި އެކަން ހާސިލްކުރުމުގައި ފަޅުރަށްތަކާއި ދަތުރުފަތުރު ވަރަށް މުހިއްމުކަން އޭނާ އަށް ވިސްނުނެވެ.\n"މަސައްކަތްތެރިންނާއި ފައިސާ އާއި ބިމާއި ގަންނަ މީހުންނާ ދިމާވާނެ އަދި ދައުރުވާނެ ގޮތެއް ނެތި އިގްތިސާދެއް ކުރިނާރާނެ. މި ގުޅުން ފަހުގެ ތާޜީޚުގައި ނެތި، އިންތިހާއީ އެކަހެރިކަމުގައި، ރަށު ފާލަމަށް އަރާ ޖެހިގެން އޮތް ރަށަށް ބަލާލާފައި ފުއްދާލައިގެން ދިވެހިން ސަލާމަތުން ތިިބިކަން ވެސް ނަސީބުތާއޭ ހިތަށް އެރި،" ކިޔަވައިގެން ރާއްޖެ އައި އިރު ކުރެވުނު އިހުސާސްތައް މުނާ ކިޔައިދިނެވެ.\nބިން ބޮޑު ހއ. އުލިގަން: ތަރައްގީ ގެންނަން ބޭނުންވާ ވަސީލަތްތައް އަތޮޅުތަކުގައި އެބަހުރި.-- ފޮޓޯ: އަބްދުﷲ އައުރާފް/މިހާރު\nއޭނާ ގަބޫލުކުރާ ގޮތުގައި މަރުކަޒީ ސަރުކާރަށް ބާރުތައް ޖަމާކޮށް ވަސީލަތްތަކުގެ މިލްކުވެރިކަން ރަށްރަށުގެ މީހުންގެ ކިބައިން ނިގުޅައިގަތުމުގެ ނަތީޖާއަކީ އަމިއްލަ އަތޮޅުގައި ނުވަތަ "ގޭ ދޮރުމަތީގައި" ހުރި ފަޅުރަށްރަށުގެ ސީދާ މަންފާ އިން އެ މީހުން މަހުރޫމްވުމެވެ.\n"ރާއްޖޭގައި ވަޒީފާ، އިގްތިސާދީ އަދި ތަރައްގީގެ ސިޔާސަތުތައް ފަރުމާކޮށްފައި ހުރީ އެ ކަންކަމުގެ ފައިދާ ރަށްރަށުގެ މީހުންނަށް ވީހާ ވެސް ކުޑަވާނެ ފަދަ ގޮތަކަށް. އެއީ އުފައްދާފައި އޮތް ކަމެއް. އަމިއްލަ ޒާތުގައި އުފެދުނު ކަމެއް ނޫން،" މުނާ ބުންޏެވެ.\nރާއްޖޭގެ ތިންބައިކުޅަ އެއްބައި މީހުން ތޮއްޖެހިފައި އޮތް "ކޮންކްރީޓް ޖަންގަލި": މި ސަރުކާރުގެ ސިޔާސަތަކީ 70 ޕަސެންޓް މީހުން މާލެ ސަރަހައްދަށް ޖަމާކުރުން.---ފޮޓޯ: ހުސެއިން ވަހީދު/މިހާރު\nބޭނުންވި ކޮންމެ ގޮތަކަށް އަތޮޅު ތަރައްގީކުރެވޭ ފަދަ ވަސީލަތްތައް އަތޮޅުގައި ހުރި އިރު އަދި އަމިއްލަ ރަށުގައި މާ އުފާވެރި ހަމަޖެހޭ ދިރިއުޅުމެއް އުޅެވެން އޮތް އިރު، ލިބޭ ހުރިހާ އެއްޗެއް ކުއްޔަށް ދީގެން މާލޭގެ ކުދިކުދި ތަންތަންކޮޅުގައި ރަށްރަށުގެ މީހުން ގަނަތެޅެން ޖެހިގެންވާނެ ކަމަކަށް މުނާ ނުދެކެ އެވެ. އެކަމާ ފުދިގެން ކަމެއް ނުކޮށް ތިބެން ބޭނުން ނުވާ އެހެން މީހުން ވެސް އުޅޭކަން އެންމެ ބޮޑަށް އެނގެން ފެށީ މި ފަހުގެ އަހަރުތަކުގައި ސޯޝަލް މީޑިއާގައި ފެށިގެން އައި ހަރަކާތްތަކުންނެވެ. ހާއްސަކޮށް، ވިއްސަކަށް ޒުވާނުން ވެގެން ހިންގަން ފެށި "ރާއްޖެތެރޭ މީހުންގެ ޕާޓީ"އަކީ ގިނަ ބަޔަކު މި މައްސަލައާ ދެކޮޅަށް ތެދުވުމުގެ ފެށުން ކަމަށް މުނާ ދެކެ އެވެ.\n"ތަފާސްހިސާބުގެ ދާއިރާގައި މަސައްކަތްކުރެވިފައި ހުރީމާ 2014 ވަނަ އަހަރުގެ ބޯހިމެނުމަށް ވަރަށް އިންތިޒާރުކޮށްގެން ހުރީ. އެހެން ހުއްޓާ ރާއްޖެތެރޭ މޫވްމެންޓާއި ފަޅުވުމާ މިފަދަ ވާހަކަތައް ވެސް ދެކެވެން ފެށީ،" މިހާރު ހައި ކޯޓުގެ އެޑްމިނިސްޓްރޭޓަރެއްގެ ވަޒީފާ އަދާކުރާ މުނާ ބުންޏެވެ.\n"ދެން ހިތަށް އެރީ މި ދައްކާ ވާހަކައިގެ ގުޅޭ ތަސްވީރެއް ބޯހިމެނުމުން ފެންނާނޭ. ބޯހިމަނައި ނަތީޖާ އިއުލާން ކުރުމުން އެ ބެލިއިރު މުޅި ރާއްޖެ ކަހަލަ ގޮތަކަށް އާދަޔާ ޚިލާފަށް މާލެ އަށް މިއޮތް ހިޖުރަ ކުރަނީ."\nއެހާރާއި މިހާރު އަޅާކިޔާލުމުގެ ޝައުގުވެރިކަމުގައި މުނާ ހުޅުވާލީ ރާއްޖެއާ ބެހޭ ގޮތުން އެޗްސީޕީ ބެލް ލިޔެފައިވާ މޮނޮގްރާފެވެ. އަދި މީގެ 90 ވަރަކަށް އަހަރު ކުރިން ރާއްޖޭގެ އާބާދީ އަތޮޅުތަކަށް ބެހިފައިވާ ގޮތް ބެލި އިރު އޭނާ އަށް އެނގުނީ އޭރު މާލޭގައި އުޅުނީ އާބާދީގެ އެންމެ ނުވަ ޕަސެންޓް މީހުން ކަމެވެ.\n"އެއީ ހަޔާތުގެ ވަރަށް މުހިއްމު ސިކުންތުކޮޅެއް. އެހިސާބުން ނިންމީ އަޅުގަނޑު އެކަނި މިބަލައިގެން ހައިރާންވެ ކަންބޮޑުވެ އިނުމުގެ ބަދަލުގައި އެހެން އަތޮޅުތަކުގެ ރައްޔިތުންނަށް ވެސް މިކަން މިގޮތަށް ވާކަން ތަންކޮޅެއް ބޮޑަށް އެނގެން ޖެހެޔޭ،" އޭނާ ކިޔައިދިނެވެ.\nއެއާއެކު މުނާ އޭނާގެ "ފޮތް ލިޔެ ވަރަށް އަވަހަށް ނިންމާލީ" އެވެ. އެކަމަކު ބައެއް މީހުންނަށް ފޮތް ދައްކާލީމާ އެ މީހުންގެ ލަފަޔަކަށްވީ އޭގައި ހިމަނާފައި ހުރި ތަފާސްހިސާބުގެ ދިރާސާއެއް ތަފްސީލްކޮށް ލިޔުމެވެ.\n"އެއީ ވަރަށް އުނދަގޫ ކަމެއް. އަލުން ކިއެވުން ކަހަލަ ކަމެއް. އެހެން ނަމަވެސް ފެށީ ފޮތުގެ ދެވަނަ ބައި. ފަށައިގެން ޚާއްސަކޮށް ރާއްޖޭގެ އިގްތިސާދީ ތާރީޚް ކީވަރަކަށް އެނގުނީ ފަގީރުކަމަކީ އިންސާނާ އުފައްދާ ކަމެކޭ! އަމިއްލަ ޒާތުގައި އުފެދޭ ކަމެއް ނޫނޭ!" ނެލްސަން މަންޑޭލާ ވިދާޅުވެފައިވާ ބަސްފުޅަކަށް ނިސްބަތްކޮށް މުނާ ބުންޏެވެ.\nރަށްފުށުގެ ސާދާ ދިރިއުޅުން: ތަރައްގީގެ މަންފާ ލިބުމުގައި މާލެ އާއި އަތޮޅުތަކުގެ ފަރަގު އިންތިހާ އަށް ބޮޑު. -- ފޮޓޯ: އަބްދުﷲ އައުރާފް/މިހާރު\nނޮވެލްޓީ އިން ޗާޕުކޮށް މިދިޔަ އަހަރުގެ މާޗް މަހުން ފެށިގެން 240 ރުފިޔާ އަށް ވިއްކަމުން އަންނަ 341 ސޮފްހާގެ "ފަޅު އަލި ރަންމުތް"އަކީ މުނާގެ ދެވަނަ ފޮތެވެ. މީގެ 10 އަހަރު ކުރިން އޭނާ ލިޔުނު "ވިޔަފާރި: ފެށުން. ތަންފީޒުކުރުން. ކާމިޔާބު ވަޒަންކުރުން" ވެގެންދިޔައީ އެ ދާއިރާ އިން ރާއްޖޭގައި ދިވެހި ބަހުން ނެރުނު ފުރަތަމަ ފޮތަށެވެ.\n"ފަޅު އަލި ރަންމުތް"ގައި "ރާއްޖޭގެ އެންމެހާ ރަށްރަށުގެ މައުލޫމާތާއި އާބާދީ އާއި އިގްތިސާދީ މަސައްކަތްތަކަށް އައި ބަދަލާއި އަތޮޅުތައް ފަޅުކޮށް ހިޖުރަކުރަން މަޖުބޫރުވުމުގެ އަގާއި އަދި ރާއްޖޭގެ ކުރިމަގުގެ މައްޗަށް އަލިއަޅުވާލާފައި"ވެ އެވެ. ފޮތުގެ ފުރަތަމަ ބައިގައި ގެނެސްދީފައި ވަނީ ރަށްރަށުގެ ބޮޑުމިނާއި އަތޮޅުތަކުގެ އާބާދީ އަތޮޅުގައި އުޅޭ ނޫޅޭ މިންވަރާއި ޒަމާންވީ އިގްތިސާދީ މަސައްކަތްތަކުގައި މީހުންގެ ބައިވެރިވުން އޮތް މިންވަރާއި ކަނޑާއި ވައިގެ ދަތުރުފަތުރު ކޮށްފައިވާ މިންވަރާ ބެހޭ މައުލޫމާތުތަކެވެ. ދެވަނަ ބައިގައި، ރާއްޖޭގެ ވިޔަފާރީގެ ތާރީޚާއި ޒަމާންވީ އިގްތިސާދީ މަސައްކަތްތައް ބަދަލުވި ގޮތާއި ރަށްރަށުގެ މީހުން އެކި ބޭނުންތަކަށް މާލެ އަށް ހިޖުރަކުރަން ޖެހުމުގެ ނަތީޖާ އަށް ބަލާލާފައިވެ އެވެ. ފޮތް ނިންމާލާފައި ވަނީ "ރައްޔިތުންނަށް އިގްތިސާދީ އިންސާފު ލިބޭ، ދުޅަހެޔޮ، ތިމާވެއްޓާ ރައްޓެހި ދިރިއުޅުމެއް ހޯދައިދިނުމަށްޓަކައި، ރާއްޖޭގެ ކުރިމަގު ބައްޓަންކުރުމަށް އެޅިދާނެ ފިޔަވަޅުތައް" ހުށަހަޅަމުންނެވެ.\nގްރީސްގައި ބޭއްވި އިންޓަނޭޝަނަލް ސްމޯލް އައިލެންޑްސް ސްޓަޑީޒް އެސޯސިއޭޝަންގެ މިދިޔަ އަހަރުގެ ބައްދަލުވުމުގައި ފޮތާ ބެހޭ ގޮތުން ވާހަކަދެއްކުމުގެ ފުރުސަތު މުނާ އަށް ވަނީ ލިބިފަ އެވެ.\nރަށްފުށުގެ ހިތްގައިމުކަން: މިފަދަ މާހައުލުތައް ދޫކޮށް މާލެ އަށް ހިޖުރަކުރަނީ ޚިދުމަތްތަކާއި ފުރުސަތުތައް ހޯދަން. -- ފޮޓޯ: އަބްދުﷲ އައުރާފް/މިހާރު\nހުރިހާ ކަމެއް މާލެ އަށް ތޮއްޖައްސާފައި އޮތް އޮތުން ނިމުމަކަށް ގެނެސް އަތޮޅުތަކުގައި ސަރަހައްދުތަކެއް ކަނޑައަޅައިގެން ރަށްރަށުގެ މީހުންނަށް ތަރައްގީ ގެެނެސްދޭން ގޮވާލާ އަޑުތައް ކުރިއާ ޚިލާފަށް މިހާރު އިވެ އެވެ. އެކަމަކު މުނާ ދެކޭ ގޮތުގައި ދެމެހެއްޓެނިވި ތަރައްގީއަކީ ކޮބައިކަމާއި ތަރައްގީ ގެނައުމުގައި އާއްމުން ބައިވެރިކުރުމުގެ މުހިއްމުކަން މީހުންނަށް ރަނގަޅަށް ފަހުމްވާން ފަށާނީ ހޭލުންތެރިކުރަން އަދިވެސް ވަރަށް ގިނަ މަސައްކަތްތަކެއް ކޮށްގެންނެވެ.\n"މިހާރު ވަރަށް ބޮޑަށް މި އޮތީ މަތިން ތިރި އަށް ކަންކަން ކުރާ ގޮތަށް. ހުރިހާ ނިންމުންތަކެއް ނިންމައި ތަންފީޒުކުރަނީ ސަރުކާރުން. އެކަން އޮންނަން ޖެހޭނީ އޭގެ އަނެއްކޮޅަށް،" މުނާ ބުންޏެވެ.\nމުނާ ދެކޭ ގޮތުގައި ކުރިއާ އަޅާބަލާ އިރު "މާލެ-ރާއްޖެތެރެ" ބަހުސް މިހާރު ވަރަށް ހަރުދަނާ ހިސާބަކަށް އަތުވެއްޖެ އެވެ. އޭނާ ގަބޫލުކުރަނީ ތަރައްގީގެ ސިޔާސަތުތަކާ ބެހޭ ގޮތުން ވާހަކަދައްކަން މި އުފެދުނު ޖާގައިގައި ޒުވާނުންގެ އަޑު ވަރުގަދަވަމުން ގޮސް ނަތީޖާ ނުކުންނަން ފަށާނެ ކަމަށެވެ. ކަންކަން ބަދަލުވުމުގެ ކޮޅުމަތި އޭނާ އަށް މިހާރު ވެސް އެބަ ފެނެ އެވެ. ފަހަރެއްގައި، މުނާ ލިޔުނު ފަދަ ފޮތެއް ޝާއިއުވެގެން ދިޔުމަކީ ވެސް އޭގެ ނިޝާނެކެވެ.\n"ކުރިން ރާއްޖެތެރޭ މީހެކޭ ބުނަން ބައެއް ފަހަރު އަޅުގަނޑުމެން ފަސްޖެހޭ ނޫންތޯ؟ ފަސްކުޅަނދު މަދުވުމާއި އަދި އަތުވެދާނެ ޒާތީ ފާޑުކިއުންތަކަކާ ހެދި. އެކަމަކު މިހާރު ކޮންމެ މީހަކު ވެސް ފަޚުރުވެރިކަމާ އެކު އެ ބުނަނީ ރާއްޖެތެރޭ މީހެކޭ. އަދި ފާޅުގައި ޝަކުވާ ވެސް ކުރަނީ ތަފާތު ކުރާތީ،" މުނާ ބުންޏެވެ.\n"ޕޮލިސީތަކާއި ދައުލަތުގެ ހިންގުމަށް ވެސް މިކަމުގެ ސަބަބަން ކޮންމެވެސް އަސަރެއް ކޮށްފި ކަމަށް ގަބޫލުކުރަން. އެ އަސަރަކީ އިނގިރޭސިބަހުން ކިޔާ މެޓީރިއަލް އިފެކްޓަކަށް ނުވިޔަސް ދެއްވާ ސްޕީޗްތަކުގައި ތަފާތު ނުކުރާ ކަމަށް ޑިފެންޑް ކުރޭ ނޫންތޯ؟ މިއަޑު ދެނެއް މަޑެއް ނުވާނެ. ހައްތާ ވާނީ ގަދަ."\nއިތުރު ލިޔުންތައް މާލެ ތަރައްގީގެ މަޝްރޫއުތައް މުޖުތަމައު ފަގީރުކަން ދެމެހެއްޓެނިވި ތަރައްގީ


"Atrangi Re" gai Akshay Kumar ge role kureh nuvaane: Director | Mihaaru\n"އަތުރަންގީ ރޭ" ގައި އަކްޝޭގެ ރޯލަކީ ހާއްސަަ ފެނިލުމެއް ނޫން: ޑައިރެކްޓަރު\n15 ފެބުރުއަރީ 2020 - 08:22\nމިހާރު ޝޫޓިން ފެށުމުގެ އެންމެ ފަހުގެ ތައްޔާރީތައް ވަމުން އަންނަ "އަތުރަންގީ ރޭ" ގައި އަކްޝޭ ކުޅެނީ ހާއްސަ ފެނިލުމެއް ނޫން ކަމަށާއީ އޭނާގެ ކެރެކްޓާ އަކީ ވާހަކައިގެ ވަރަށް މުހިއްމު ހިއްސާއެއް ކަމަށް ޑައިރެކްޓަރު އާނަންދު އެލް ރާއީ ބުނެފި އެވެ.\nމުމްބާއީ މިރާ އަށް ދިން އިންޓަވިއުއެއްގައި 2018 ގައި "ޒީރޯ" ގެނެސްދިން އާނަންދު ބުނީ އަކްޝޭ ފިލްމަށް އެއްބަސްވީ ސްކްރިޕްޓްގެ އެންމެ 10 މިނިޓް ކިޔައިދިންތަނާ ކަމަށެވެ. އަދި އޭނާ ފިލްމަށް އެއްބަސްވުމަކީ ލިބުނު ވަރަށް ބޮޑު ކާމިޔާބީއެއް ކަމަށް ބުންޏެވެ.\n"އަހަރެން ބުނާ ހިތެއް ނެތް އަކްޝޭގެ ރޯލަކީ ހާއްސަ ފެނިލުމެކޭ. އެކަމަކު އޭނާ އަކީ މި ވާހަކައިގެ ވަރަށް މުހިއްމު ކެރެކްޓާއެއް،" އޭނާ ބުންޏެވެ.\nSaat rang ishq ke...aathvaan Atrangi Re ♥\nWritten by: #HimanshuSharma#SaraAliKhan, @dhanushkraja, @akshaykumar, @TSeries, @cypplOfficial, #CapeOfGoodFilms, @itsBhushanKumar\n— AANAND L RAI (@aanandlrai) January 30, 2020\nއާނަންދު ބުނިގޮތުގައި "އަތުރަންގީ ރޭ" ނަމާ އެއްގޮތަށް ފިލްމުގެ ކެރެކްޓާތަކަކީ ވެސް ވަރަށް މަޖާ ކެރެކްޓާތަކަކަށް ވާނެ އެވެ. އަދި ފިލްމަށް ނެގި ތަފާތު ކާސްޓާ އެކު މިއީ ކިހިނެއްވާ ފިލްމެއްތޯ ބެލުމުގެ ޝައުގުވެރިކަން ވަރަށް ބޮޑުކަން އެނގޭ ކަމަށް ބުންޏެވެ. ސަބަބަކީ އަކްޝޭ ކަހަލަ ދުވަސްވީ ތަޖުރިބާކާރު އެކްޓަރަކާ އެކު، ޒުވާން ބަތަލާ ސާރާ އަލީ ޚާން މުޅިން އަލަށް މަސައްކަތްކުރުމެވެ.\n"އަތުރަންގީ ރޭ" ގެ އަނެއް ބަތަލަކީ އާނަންދުގެ 2013 ގެ ފިލްމު "ރާންޖަނާ" ވެސް ކުޅުނު އިންޑިއާގެ ދެކުނު ފިލްމު އިންޑަސްޓްރީގެ މަޝްހޫރު ބަތަލު ދަނޫޝް އެވެ.\nމި ފިލްމުގެ މަންޒަރުތައް ނަގަން ހަމަޖެހިފައި ވަނީ ބިހާރާއި މަދުރާއީގެ އެކި ހިސާބުތަކުގަ އެވެ. އާނަންދު ބުނިގޮތުގައި އެތަންތަނުގައި "އަތުރަންގީ ރޭ" މަންޒަރުތައް ނަގާތީ ފިލްމުން އިންޑިއާގެ ސަގާފަތް ވަރަށް ބޮޑަށް ފެނިގެން ދާނެ އެވެ.\n"Atrangi Re" gai Akshay, Sara adhi Dhanush\nފިލްމު ސިނަމާތަކަށް ގެންނަން ނިންމާފައި ވަނީ އަންނަ އަހަރުގެ ފެބްރުއަރީ މަހުގެ 14 ގަ އެވެ.\n"އަތުރަންގީ ރޭ" ގައި އަކްޝޭ، ސާރާ އަދި ދަނޫޝް


ހީވޭ ކަލާވާހެން-26 – Esfiya\nހިތާމަ ލޯބި 13 mins ago\nއިމާރާތަށް ބަލަންހުރި ލިލިއަންގެ ފެނުން ފުސްވެގެންދިޔަ ހިނދު ދެފަހަރަކު ލޯ މަރާލެވުނެވެ. އެހެނަސް ލޯ ކުރިމައްޗަށް ވެރިވި ކަޅު ތިކިތަކާއެކު ހިނދުކޮޅެއްގެ ތެރޭގައި މުޅި މާހައުލު އެނބުރެން ފެށި އިޙްސާސެއް ކުރެވުނެވެ. އިސާހިތަކު ލިލިއަންގެ ސިކުނޑި ފުރާލީ ކަނު އަނދިރިކަމެވެ.\nލޮލަށް އެޅިގެން ދިޔަ އައްޔާއެކު ލިލިއަން އުނދަގޫ ގޮތަކަށް ދެލޯ ހުޅުވާލިއެވެ. ދެފަހަރަކު އެސްފިޔަ ޖަހާލަމުން އޭނާއަށް އޮވެވުނު މާހައުލާ މެދު ވިސްނާލެވުނެވެ. ނުދަންނަ މާހައުލެއްގައި އޮވެވުނުކަން ވިސްނުމާއެކު ލިލިއަން އަށް ފުންމައިގެން ތެދުވެވުނެވެ. ދިޔާން އާއެކު ރަށުން ފުރައިގެން އޭނާ ދިރިއުޅޭ ގެއަށް އާދެވުނުކަން ހަނދާން އާވީ ދެނެވެ. ގޭގެ ދޮރުމަތީ ހުއްޓުނު ވަޤުތު މޫނުމައްޗަށް އަނދިރީކަން އެނގެއެވެ. އެއަށްފަހު ވީ އެއްވެސް ކަމެއް ލިލިއަން ހަނދާނެއް ނެތެވެ. ނިއްކުރީގައި އަތުގެ ބަނޑުފުށް ޖައްސާލަމުން ލިލިއަން ދެލޯ މަރާލާ ފުންނޭވާއެއް ދޫކޮށްލިއެވެ.\nކުއްލިއަކަށް ދޮރު ހުޅުވުނު އަޑު އިވުމާއެކު ލިލިއަން އަށް އިސް އުފުލާލެވުނެވެ.\n” މޭމް ހޭލެވުނީތަ..؟ އެއްވެސް އުނދަގުލެއް ވޭތަ..؟” ދޮރުން ބޯދިއްކޮށްލި އަންހެން ކުއްޖާއަށް ލިލިއަން ތެދުވެގެން އިންތަން ފެނުމުން އަވަސް ފިޔަވަޅުތަކުގައި އެނދުކައިރީ ހުއްޓެމުން ސުވާލުކުރިއެވެ.\n” ނޮ..ނޯ.. އައިމް ފައިން..މީ.. ދި.. ޔާން .. ކޮބާ..؟” ލިލިއަން އަށް އަޅަ އަޅައިގަންނަމުން ވާހަކަ ދެއްކިއެވެ. ކުއްލިއަކަށް ދިމާވި މީހެއްގެ ކަންބޮޑުން އެކުލެވޭ ބެލުން ހުއްޓިފައިވާ ވުމުންނާއި އޭނާ މުޚާތަބު ކުރިގޮތުން ލިލިއަން އަށް އުނދަގޫ ވާގޮތްވިއެވެ.\n” ޔަންގް މާސްޓަރ ވީ ކުޑަކަމަކު އޮފީހަށް ގޮސް.. ވަރަށް އަވަހަށް އަންނާނެ.. މާސްޓަރ ދިޔައީ މޭމްގެ ހުރިހާ ކަމެއް އަޅުގަނޑާ ހަވާލުކޮށް މޭމް ރަނގަޅަށް ބެލުމަށް ބުނެފަ.. އަޅުގަނޑަށް ކިޔަނީ ސޯފީ..” ސޯފީ ސަލާމަށް އަތް ދިއްކޮށްލަމުން ހިތްހެޔޮ ހިނިތުންވުމެއް ރައްދުކުރިއެވެ. ލިލިއަން ސޯފީގެ އަތުގައި ހިފާލަމުން އެމޫނަށް ބަލައިލިއެވެ. ބަލާބެލުމަށް ވިހީގެ އަހަރުތައް ގުނަމުން އަންނަ ސޯފީ އަކީ ދިވެއްސެއް ހެންނެން ހިޔެއް ނުވެއެވެ. އެހެނަސް ދިވެހިބަހުން ވާހަކަ ދެއްކުމުގައި ކޮށިކަމެއް، އައިބުކަމެއް ނެތެވެ. ރާޅުބާނި ދިގު އިސްތަށިގަނޑު އެއްފަރާތަކަށް ގަތާފައިވާއިރު ލައިގެންހުރި ހެދުމުން ބޮޑަށް ފާޑުވީ ޕާކިސްތާނު ހިސާބުން އައިސް ހުރި ކުއްޖަކާއެވެ.\n” މޭމް އެއްޗެއް ކާން ބޭނުންތަ..؟ ނުވަތަ.. ފެންވަރާލަންތަ ބޭނުމީ..؟” ސޯފީ ސުވާލު ކުރިއެވެ.\nމީ.. ފެންވަރާލަން..” ލިލިއަން ބޭނުންވީ އިތުރު ކަމެއް ކުރުމުގެ ކުރިން ތާޒާ ވެލުމަށެވެ.\n” މިހާރު ގަޑިން ކިހާ ވަރެއް..؟” ލިލިއަން އަށް ގަޑިންވީ ވަރެއް ބުނަން ނޭނގުމުން ސުވާލު ކުރިއެވެ.\nގަޑިން ދެގަޑި ބައި..” ސޯފީ ބުނުމާއެކު ލިލިއަންގެ ދެލޯ ބޮޑުވިއެވެ. އޭނާ ހޭނެތިފައި އޮންނަތާ އިރުތަކެެއް ވެއްޖެކަން ޔަޤީންވިއެވެ.\n” ހާސްނުވޭ.. ޑޮކްޓަރ ބަލާފަ ބުނި ހާސްވާން ޖެހޭ ވަރުކަމެއް ނެތޭ.. ދަތުރުގެ ވަރުބައްޔާ، އާ މާހައުލަކަށް އައުމުން ލިބުނު ސްޓްރެސް އިން ވީ ކަމެކޭ ޑޮކްޓަރު ބުނީ..” ސޯފީ ލިލިއަންގެ މޫނުގައިވީ ކުލަވަރު ދެނެގަނެވުމުން އަވަހަށް ވާހަކަ ދެއްކިއެވެ.\nޑޮ..ޑޮކްޓަރ..؟؟؟” ލިލިއަން ހައިރާން ކަމާއެކު އަހާލެވުނެވެ.\n” ލައްބަ.. މޭމް ހޭނެތުނީމަ ޔަންގް މާސްޓަރ ފެމިލީ ޑޮކްޓަރ ގެނައީ..” ސޯފީ އިތުރު ތަފްސީލު ދިނެވެ. ލިލިއަން އަށް ދެލޯ މަރާލެވުނެވެ. އޭނާގެ ދިރިއުޅުން ހަޤީޤަތުގައިވެސް ބަދަލުވެއްޖެކަން އިޙްސާސްކުރެވެން ފެށުނެވެ. މޭމްގެ ފޮށި މިހުރީ.. އެއްވެސް އެއްޗެއް ބޭނުން ނަމަ އަޅުގަނޑު ކައިރީ ބުނޭ..” ސޯފީ ލިލިއަންގެ ފޮށި ދައްކާލަމުން ބުންޏެވެ.\n” ޕްލީސް.. ކޯލް މީ ލިލިއަން..” ލިލިއަން އަށް ކެތްނުވުމުން ބުނެވުނެވެ. އުމުރުގެ ގޮތުން އޭނާއާ ގާތްގަނޑަކަށް އެއްވަރުގެ އަންހެންކުއްޖަކު އެފަދައިން އަދަބުވެރިކޮށް އޭނާއާ މުޚާތަބު ކުރާ އަޑު އަހަން ލިލިއަން އަކަށް ފަސޭހައެއް ނުވިއެވެ.\nއޯ..އޯކޭ ލިލިއަން.. ވަރަށް ރީތި ނަމެއް..” ސޯފީ ތަޢުރީފު ކޮށްލިއެވެ.\n” މިހުރީ ފާޚާނަ.. ދެން މިހުރީ ޗޭންޖިންގް ރޫމް..” ކޮޓަރީގެ ތަންތަން ސޯފީ ލިލިއަން އަށް ދައްކައިދެމުން ދިޔައެވެ.\n” މިއޮތީ އަޅުގަނޑު ނަންބަރު.. އެއްވެސް ކަމެއް ނުވަަތަ އެއްޗެއް ބޭނުން ވެއްޖިއްޔާ ގުޅާލާ.. ” ސޯފީ ނަންބަރު ނޯޓު ކޮށްފައި އޮތް ގަނޑުކޮޅެއް ލިލިއަން އަށް ދައްކާލަމުން ބުންޏެވެ. އޭގައި ހިފަމުން ލިލިއަން ޝުކުރު އަދާކުރުމާއެކު ސޯފީ ކޮޓަރިން ނިކުމެގެން ދިޔައެވެ. ކޮޓަރީގައި އެކަނިވުމާއެކު ލިލިއަން އަށް ފުންނޭވާއެއް ދޫކޮށްލެވުނެވެ. އޭނާއަށް ހުރެވުނު ތަނަވަސް ކޮޓަރިއަށް ރަނގަޅަށް ނަޒަރު ހިންގާލެވުނީވެސް ދެނެވެ.\nހުދާއި އަޅިކުލައިން ޒީނަތް ކުރެވިފައިވާ ހިތްފަސޭހަ ކޮޓަރިއެކެވެ. ބޭރު ފެންނާނެހެން ފަރުމާކޮށްފައި ހުރި ބިއްލޫރި ދޮރާއި ވީ ފަރާތުގައި ހުރި ސޯފާ ގޮނޑިތައް ލިލިއަންގެ ލޮލުގައި އަޅައިގަތެވެ. އެނދާއި ސޯފާތައް ދަށުގައި މަހުމަލުގެ ރަގެއް އަޅާފައި އޮތެވެ. މައްޗަށް ލޯ ހިންގާލިއިރު އަލިމަހުން ޖަރީވެފައިވާ ޗާންދަލިއާ ފެނުމުން ލިލިއަން އާޝޯޙުވިއެވެ. ތަންތަން ބަލަމުން އައިސް ސޯފީ ދެއްކި ދޮރުން ލިލިއަން ފާޚާނާއަށް ވަނެވެ. ފާޚާނާވެސް ކުޑަވަރެއްގެ ކޮޓަރިއަކާ ތަފާތެއް ނެތެވެ.\nފޮށިން ބޭނުންވާ ސާމާނު ނަގައިގެން ލިލިއަން ފާޚާނާއަށް ވަނެވެ. އޭނާ ހީކުރި ގޮތާއި ޚިލާފަށް ފާހާނައިގާ ފެންވަރަށް ބޭނުންވާ ހުރިހާ އެއްޗެއް ހުއްޓެވެ. ފާޑު ފާޑުގެ ޝަވަރ ޖެލް ތަކާއި ޝޭމްޕޫ އަދި ފޭސް ވޮޝް ތަކެވެ. ލިލިއަން އަށް އެންމެ ކަމުދިޔައީ ފާޚާނައިގާ ހުރި ފުޅާ ބިލިގާއެވެ. ބިލިގާގެ ކައިރީ މީރުވަސްދުވާ އުއްންބަތިތައް ބެހެއްޓިފައި ހުއްޓެވެ. އެމާހައުލުގައި ބިލިގާ ތެރޭ އެތައް އިރަކު އޮތަސް ހިތްނުފުރޭނެހެން ލިލިއަން އަށް ހީވިއެވެ. އެހެނަސް އެވަޤުތު ފާޚާނައިގާ ގިނައިރުވާން ބޭނުން ނުވުމުން ލިލިއަން މާގަނޑުން ރަނގަޅަށް ފެންވަރާލިއެވެ. ފްރޮސްޓެޑް ގްލާސް އިން ވަކިކުރެވިފައިވާ ފެންވަރާ ބައިގެ ބިއްލޫރިތައް ވެހެމުންދިޔަ ފެންތަކާއެކު ފުސްވަމުން ދިޔައެވެ.\nފެންވަރާލުމުން ލިބުނު ތާޒާކަމުން ލިލިއަންގެ ހިތަށް ހަމަޖެހުން ލިބި ހަށިގަނޑަށް ދިރުން ލިބިގެން ދިޔައެވެ. އޭނާ އާންމުކޮށް ގޭގައިލާ އުޅޭ ކަކުލާ ހަމައަށް އަންނަ ކުރުތާ ގަމީހަކާއި ޖިންސު ލަމުން ލިލިއަން އޭނާގެ ފަން އިސްތަށިގަނޑުގައި ފުނާ އެޅިއެވެ. ދޮރުގައި ޓަކިދެމުން ސޯފީ ގޮވާލި އަޑު އިވުނީ ފުނާ އަޅަން އިންދައެވެ. ރީތިވާ މޭޒުގައި ފުނާ ބާއްވަމުން ލިލިއަން ގޮސް ދޮރުހުޅުވާލިއެވެ.\n” ކެއުން ތައްޔާރުވެފަ ހުރި ވާހަކަ ބުނަން މިއައީ.. ތައްޔާރުވެ ނިމުނީތަ..؟” ސޯފީ ލިލިއަން އަށް ބަލާލަމުން ސުވާލު ކުރިއެވެ. ލިލިއަން ބޯ ޖަހާލުމާއެކު އޭނާގެ ފަހަތުން އައުމަށް ސޯފީ އެދުނެވެ. ލިލިއަން އިންކާރު ކުރުމެއްނެތި ސޯފީގެ ފަސް ފަހަތުން ހިނގަމުން ދިޔައެވެ.\nކޮޓަރިން ނިކުމެވުމާއެކު ލިލިއަން އެކި ތަންތަނަށް ނަޒަރު ހިންގެން ފެށުނެވެ. އޭނާ ހޭނެތުމުގެ ސަބަބުން ގޭގެ އެއްވެސް ތަނެއް ފެނިފައެއް ނުވެއެވެ. ސޯފީގެ ފަސް ފަހަތުން ގޮސް ގޭގެ ލިވިންގް ރޫމަށް ނިކުމެވުމުން ލިލިއަން އަށް ހުއްޓެވުނެވެ. އޭނާއަށް ގޭގެ ބޭރުން ފެނުނީ ކުޑަ މިންވަރެއްކަން އިޙްސާސްކުރެވި ހިންދިރުވާލެވުނެވެ.\nތަަނަވަސް ލިވިންގް ރޫމުގެ ކޮންމެ ދިމާއަކުންވެސް ފެންނަނީ ޝާހީ ކަމެވެ. ” ވިންޓޭޖް” ގެ އިޙްސާސް ކުރެވޭނެހެން ފަރުމާ ކުރެވިފައިވާ އެ ލިވިންގް ރޫމް ފަދަ ދެވަނަ ތަނެއް އޭނާއަށް މީގެ ކުރިން ފެނިފައެއް ނުވެއެވެ.\n” މިދިމާގަ ޑައިނިންގް ރޫމް ހުންނާނީ..” ލިލިއަން އަށް ހޭވެރިކަންވީ ސޯފީގެ އަޑު ޖެހުމުންނެވެ. ކާގެެއަށް ވަނުމާއެކު ބާރަ ވަރަކަށް މީހުންގެ ޖާގައިގެ ދިގު މޭޒެއް ދޮށުގައި ސޯފީ ލިލިއަން ބޭންދިއެވެ. އޭރު އިތުރު ދެ އަންހެންނުން ލިލިއަން އިށީން ދިމާއިން މޭޒުމަތީ ތަފާތު ބާވަތްތަކުގެ ކާތަކެތި އަތުރަނީއެވެ.\n” ލިލިއަން ބޭނުން އެެއްޗެއް ކާން ފަށަންވީ.. ކުރިން އަހާނުލެވުނީމަ ކަމުދާނެހެން އެންމެ ހީވާ ޑިޝްތައް މިހުރީ ތައްޔާރު ކޮށްލާފަ.. މީ މިގޭގަ ކެއްކުމުގެ ކަންކަން ކުރާ ދެކުދިން.. ކާ ގަޑި ޖެހުމުގެ ކުރިން އެދުވަހަކު ކާން ބޭނުންވާ ތަކެތީގެ ލިސްޓެެއް ދިނުމުން މިކުދިން އެެ އެއްޗެއް ތައްޔާރު ކޮށްދޭނެ..” ލިލިއަން އަށް މޭޒުކައިރީ ތަކެތި އެތުރި ދެކުދިން ތަޢާރަފް ކޮށްދެމުން ސޯފީ ބުންޏެވެ. ލިލިއަންވެސް އެކުދިންނަށް ނުތަނަވަސް ހިނިތުންވުމެެއް ރައްދުކުރިއެވެ. އޭނާއަށް އަދިވެސް މާހައުލަށް ހޭނެން ވަޤުތު ބޭނުންވެއެވެ.\n” އަވަހަށް ކާން ފަށާ..” ސޯފީ ލިލިއަން ކައިރީ ހުރި ހުސްތައްޓަށް އިޝާރާތް ކޮށްލަމުން ބުންޏެވެ.\n” ސޯފީމެން ނުކަންތަ..؟” ސުފުރާމަތީގައި ހުރި ބައިވަރު ކާއެއްޗިއްސަށް ނަޒަރު ހިންގާލަމުން ލިލިއަން އަށް ސުވާލު ކޮށްލެވުނެވެ. ހަމަގައިމުވެސް އެހުރިހާ އެއްޗިއްސެއް އޭނާއަކަށް ހުހެއް ނުކުރެވޭނެކަން ޔަޤީނެވެ.\n” އަޅުގަނޑުމެން މިހާރު ކައިފިން.. ” ސޯފީ ޖަވާބު ދިނެވެ. ލިލިއަން އަށް ގަޑިން ވީވަރު ހަނދާންވީ ދެނެވެ. މެންދުރު ފަހަނައަޅާ އަސުރު ވަޤުތު ވެފައިވީކަން އެނގުމުން ލިލިއަން އަށް އެ ޖަވާބު ޤަބޫލުކުރެވުނެވެ.\nލިލިއަން އިތުރު ވިސްނުމަކަށް ނުގޮސް ކާން ފެށިއެވެ. އޭނާއަށް އިޙްސާސް ކުރެވުނީ އަގު ބޮޑު ރެސްޓޯރެންޓެއްގައި ކާން އިނދެވުނު ހެންނެވެ.\nކަމުން ގެންދިޔައިރު އޭނާ އިށީންދެގެން އިން ދިގު މޭޒަށް ނަޒަރު ހިންގާލެވުނެވެ. ޖާގައިގެ ގޮތުން ބޮޑު އެ މޭޒު ދޮށުގައި އެކަނި އިންނަންޖެހުުމުން ލިލިއަން އަށް އެކަނިވެރި އިޙްސާސެއް ކުރެވުނެވެ. ދިޔާންގެ އާއިލާއާ މެދު ލިލިއަން އަށް ވިސްނާލެވުނީ ދެނެވެ. ދިޔާންގެ މަންމައާއި ބައްޕަ ހުންނަކަން ފިޔަވާ އިތުރު ތަފްސީލެއް އޭނާއަށް ދިޔާންގެ އާއިލާއާ ބެހޭގޮތުން އެނގިފައެއް ނެތެވެ. އޭނާއަށް ދިޔާން އާ ގުޅުން ހުރި ކަންކަން އެނގިފައިވާ މިންވަރުގެ ހަނިކަން ވިސްނުމާއެކު ލިލިއަންގެ ހިތަށް އުނދަގޫވިއެވެ. އެއާއެކު ދިޔާންގެ މައިންބަފައިން އުޅޭތަނަކާމެދު ލިލިއަންގެ ހިތުގައި ސުވާލު އުފެދުނެވެ. އޭނާއަށް އެގެއިން ދިޔާންގެ އާއިލާގެ މީހެއްގެ ނިޝާނެއްވެސް ނުވެއެވެ. ސޯފީ ކައިރީ އަހަައިގެން އޭނާގެ ހިތުގައިވާ ސުވާލުތަކަށް ޖަވާބު ހޯދަން ހިތައް އަރާފައިވެސް ލިލިއަން އަށް ފަސްޖެހެވެނީއެވެ.\nއެފަދަ ޚިޔާލުތަކެއްގައި އިނދެގެން ލިލިއަން އޭނާގެ ކެއިން ނިންމާލިއެވެ. ދިޔާން އަދިވެސް ގެއަށް ނާންނާތީ ލިލިއަން ނުތަނަވަސް ވަމުން ދިޔަނަމަވެސް އެކަން މޫނުމަތިން ނުދައްކާ ވޭތޯ ލިލިއަން މަސައްކަތް ކުރިއެވެ.\n” ދެން ކޮންކަމެއް ކޮށްލަން ބޭނުންވަނީ.. ގޭގެ އެކި ތަންތަން ބަލާލަން ބޭނުންތަ..؟” ލިލިއަން ކައިނިމުމާއެކު ތައްޔާރަށް ހުރި މީހެއް ފަދައިން ސޯފީ ސުވާލުކުރިއެވެ. ލިލިއަން ފޫހިވިޔަ ނުދީ ބެހެއްޓޭތޯ އޭނާ މަސައްކަތް ކުރަމުން ދާފަދައެވެ. ލިލިއަން އަށްވެސް ސޯފީގެ ޚިޔާލު ކަމުދިޔައެވެ. އޭނާއަށް އަދިވެސް އެބޮޑު މެންޝަނުން ގިނައީ ނުފެނި ހުރި ތަންތަންކަން ޔަޤީނެވެ.\nސޯފީ ޓުއަރ ގައިޑެއްހެން ލިލިއަން އަށް އެގޭގެ ހުރިހާ ތަނެއް ދައްކަމުން ދިޔައެވެ. އެ ގޭގެ ކޮންމެ ތަނެއްވެސް ލިލިއަން އާޝޯޚު ކުރުމުގައި ކާމިޔާބު ހޯދަމުން ދިޔައެވެ. އެ ބޮޑު ގޭގެ ހަތަރު ފާރު ތެރެއިން ފެންނަމުން ދިޔައީ ޚިޔާލު މުއްސަނދި ސިކުނޑިއެއްގެ ފުރިހަމަ ފަރުމާވެރިކަންކަން ގައިމެވެ.\nގޭގައި ހުރި ޖިމާއި ލައިބްރަރީ ދައްކާލުމަށްފަހު ގޭގެ ހާމަ ފެންޑާގައި އޮތް ބޮޑު ސްވިމިންގް ޕޫލްވެސް ސޯފީ ދެއްކިއެވެ. ގޭގެ އެތެރޭގެ ހުރިހާ ތަންތަން ބަލާ ނިމުމާއެކު ސޯފީ ލިލިއަން ގޮވައިގެން ނިކުތީ ގެއިން ބޭރަށެވެ. އެއާއެކު އޭނަަ ކާރުގައި ގެއަށް ވަދެގެން އައި މަގާއި ފެން އަރުވާ ވަޑާން ފެނިގެން ދިޔައެވެ.\nގޭގެ ދެފަރާތުގައި ހައްދާފައި ހުރި މާ ގަސްތަކަށް ލިލިއަންގެ ނަޒަރު ހުއްޓުނެވެ. އެތާނގައި ހައްދާފައިވާ ކޮންމެ ގަހަކީ މީހަކު ވަރަށް ބަލައިގެން ހައްދާފައި ހުރި ގަސްތަކެއްކަން ޔަޤީންވިއެވެ.\nގަސްތަކުގެ ކައިރިން ހިނގަމުން ދިޔަ ލިލިއަންގެ ހިތްފުރެމުން ދިޔަ އިހްސާސެއް ކުރެވުނެވެ. މަލުގެ މީރުވަހާއި އެކުވެގެން ވައިގެ ތެރޭގައި ހިފާފައިވާ ލުއިލުއި ތާޒާވަސް އޭނާއަށް ކަމުދިޔައެވެ. އެ ހިތްހަމަޖެހުމާއެކު ތުންފަތުގައިވީ ލުއި ހިނިތުންވުމާއެކު ލިލިއަން ހިނގަމުން ދިޔައެވެ. ގަސްތަކަށް ބަލަމުން ދިޔަ ލިލިއަންގެ ފިޔަވަޅުތައް ކުއްލިއަކަށް ހުއްޓުނެވެ. ފެހިކަން ގަދަ ގަސްތަކާއި ވަކިން އިން ކުޑަ ހުސްބިމުގައި އެކަނިމައި އެކަނި އިން ކުޑަ ކުޑަ ކުޑަ ގަހަށް ލިލިއަންގެ ނަޒަރު އަމާޒުވިއެވެ. އަނަރޫފަވެފައިވާ އެގަހުގައި އަޅާފައި އިން ލިލީމާ ވަނީ މިލާ މޯޅިވެ ފިޔަތަކުގެ ކުލަ ބަދަލުވެފައެވެ.


ބަދަލުވާން މަޖުބޫރު ވިސްނުން | Jazeera\tބަދަލުވާން މަޖުބޫރު ވިސްނުން - Jazeera\nބަދަލުވާން މަޖުބޫރު ވިސްނުން\nޙުސެއިން ޝާހް December 9, 2018 122 views0\nދިވެހިންނަކީ ކަމެއް ކުރާނަމަ އެކަމަކަށް ގިނަފަހަރު ދެވިހިފާބައެކެވެ. ކިތަންމެ އާދޭހެއް ކުރިކަމުގައި ވީނަމަވެސް އެކަމަކަށް ފަރުވާލެއް ނުބަހައްޓާނޭ ބުނުމަކީ މުޅިއަކުން ދޮގަކަށް ނުވާނެއެވެ.\nވެށި ސާފު ކުރުމުގެ އެތައް ހަރަކާތްތަކެއް ފޫހިކަމެއްނެތި ހިންގިދާނެއެވެ. ނަމަވެސް ދިވެހީންގެ ވިސްނުން އިތުރަށް ތަރައްގީ ކޮށްގެންނޫނީ މިވެށި ކުނިބުނިން ސަލާމަތް ވާނެއެކޭ ހިތެއް ނުބުނެއެވެ. މިކަން މިއަދު ޔަގީންކޮށްދެން ބޭނުމީ އަޅުގަނޑުގެ އަމިއްލަ ތަޖުރިބާއިންނެވެ.\nދަތުރުވަރިއެއްގައި އެމް.ޓީ.ސީ.ސީ ފެރީ ދޯންޔަކަށް އަރައިހަމަ ޖެހިލީމެވެ. ތެމާލައިފައިވާ ކަނޑުގައި ފެރީގެ ދިގުދަތުރު ނިމުމުގެ ކުރިން އުރުގައިއިން ލޯބިވާ2މަހުގެ ދަރިފުޅު ޖަހުވާފައިން ނެޕީ ބަދަލު ކުރަން ޖެހުނެވެ. އެކަންކުރުމަށް ފަހު ނެޕީ އޮޅާލާފަ ބޭއްވީ ދޯނީގެ ފަހަތުކޮޅުގައި މީހަކަށް އުނދަގުނުވާނެ ގޮތައްބަލާފައެވެ. ދޯނި މަތީ ދަތުރުގެ ފޯރިނަގަމުންދިޔަ މީހުންނާއި ކުދިން ކެއިހާ ބިސްކޯދެއްގެ އުރަތަކާ ބުއިހައި ދަޅާއި ފުޅީގެ ހަމަލާ އަމާޒުވެދިޔައީ ތަރުފާލެއްފަދަ އަމާން އޮމާން ކަނޑަށެވެ.\nމާފަރި ޒާތަކަށް ދޯނީގެ ކުރީކޮޅުން ހިނގާލާފައި އެހެރަ އަންނަނީ ފެރީގެ ޓިކެޓު ކަނޑާފަޅުވެރިއާއެވެ. އެނާގެ ކަޅި ނެޕީއަށް އަމާޒުވީ މަތީ އެނބުރޭ ބާޒަކަށް ބިންމަތީގަ އޮންނަ ބޮނޑެއް ފެންނަ ބީދައިންނެވެ. ބަހެއްބުނުމުގެ ކުރިން އޭނާ އަމަލު ކޮށްފިއެވެ. ނެޕީ ވެސް ކަނޑު ފެއްތީއެވެ. އަހަރެންގެ އަތްފައިގަ އެނެޕީ އެއްލާލާނެހައި ބާރުނެތީއޭ ހީވީ ތޯއްޗެކެވެ. ނަމަވެސް ބަހެއް ބުނެފިނަމަ ގޯސްވާނީ އަޅުގަނޑުކަން ކަށަވަރެވެ.\nދަތުރުގެ މަންޒިލަށް ވާސިލް ވެވިއްޖެއެވެ. ސިޔާސީ ކެމްޕެއިނަށް ދިދަ ދަމާ އުސޫލުން މަގުމަތީގައި ޕެކެޓާއި ދަޅާއި ފުޅި އޮތީ މަދެއްކޮށެއް ނޫނެވެ. ހިތާމައަކީ މިއީ ބޮއެހުސްކޮށް އެއްލާލުމުން ކާޅުވެސް ބަލާފާސްކޮށްފަ ހުރިތަކެއްޗަށްވުމެވެ. ގެއަށް ވަދެ އަތްފައި ދޮވެލުމަށްފަހު ރަހުމަތްތެރިއަކާއި އެކު ކޮފީއެއް ބުޔުމަަށް އަވަސްވެގަތީމެވެ.\nރީތިކޮށް ފަރުމާކޮށްފަ ހުރި ކެފޭއެކެވެ. ޒާތްޒާތުގެ ހެދިކާތަށްފެނި ކޮފީގެ ބަދަލުގައި ކަޅުސަޔަކަށް އޯޑަރުދީ ހެދިކާއިން ތަށި ފުރާލައި ހޮޓަލުގެ ކަނުގައި ހުރި މޭޒުގެ ގޮނޑިއެއްގައި އިށީނދެއްޖެއީމެއެވެ. ރަހުމަތްތެރިޔާ އާއި ތަފާތު ގިނަ ވާހަކަތަކެއް ދެކެވުނެވެ. ކަންކަމުގެ ވާހަކަ ދެކެވެމުންދަނިކޮށް އެއްލި ކަޅިން ފެނުނީ ޖެހިގެންއިން މޭޒުގައިއިން ބޭފުޅަކު ފާރުބުޑަށް ޗަސްލާފަ ކުޅުޖެހިތަނެވެ. ހީވީ ކަޅުބިލަމަހެއް ކޮށިފިލައިގައި ޖަހައި ކަރު ކަނޑާލިހެންނެވެ. މާފުކުރާށެވެ. ތަނުގެ ރީތިކަމަށް ކުރި ތައުރީފު އަނބުރައި ގެނެސްފީމެވެ.\nސަޔަށްފަހު އެކަނި މާއެކަނި ވައިޖައްސާލައި ބަނޑު ދަމާލުމަށް ފަންނުގައި އޮތް ޖޯއްޔަކަށް ވެރިވީމެވެ. ޖެހޭ އަރާމުވައިގެ ވާހަކަ ދެއްކުމުގެ މާނައެއްނެތެވެ. ލޯމަރަލައިގެންއޮވެވުނީ ކޮންކަމެއްގެ ފިކުރުގައި ކަމެއް ހަގީގަތުގައިވެސް ނޭނގެއެވެ. ނިދިޖެހި ހިމޭންކަމުގެ ތެރެއިން މާތޫލި އަޑަކުން މީހެއްގެ އަޑު އިވޭތީ ލޯހުޅުވާލެވުނީ ހަމަކިރިޔާއެވެ. ފަސްދީ އެދަނީ ބަރޮލެއް ހިފައިގެން ގޮނޑު ދޮށާއި ދިމައަށް ވައިސޫރިއެއްހެންދާ ފަލަވަރެއްގެ2އަންހެނުންނެވެ.\nއެދެމީހުންގެ މުހުތާދަކީ ކޮބައިތޯ ބަލާލާހިތްވީ ކަށީގައި ހަރުލާފަ ހުރިކަމަކަށްވާތީ ކަމަށްވެސް ވެދާނެއެވެ.\nކަސްރަތަކަށް ވާވަރުގެ އެއްވެސް ކަމެއް ދިވެހި ގިނަ އަންހެނުން ކުރަންބޭނުން ނުވަނީތާ ދޯއެވެ. ކުނިބަރޯ ކުނިގޮނޑާ ހަމައަށް ގެންދަން ހިތްހަމަ ނުޖެހޭތީ ގެއާއި ދިމާއާށް އުކާލީ ތޯއްޗެކެވެ.\nއިރުގަނޑަަކަށްފަހު ގެއަށް އަތުވެއްޖެއީމެވެ. މިޖެހުނީ ކަންތަކާތާއެވެ.\nލޯބިވާ އަނބި މީހާގެ އެއް ސުވާލުގެ ސަބަބުން މިލިޔުން ލިޔަން މަޖުބޫރުވީއެވެ.\nސުވާލަކަށްވީ، ފެރީމަތީ ތިބެގެން ކެއި ސަބްމެރިން ލައިގެން ގެނާ ކޮތަޅާ ދަތުރު މަތީގަ ބުއި2ޕެކެޓް މިއީ ކީއްކުރަން ގެއައްގެނައި އެއްޗެއްހެެއްޔެވެ.\nއަހަރެން ބޯކަހާލީ ބުނާނެ އެއްޗެއް ދުލަށް ނައިސްގެންނެވެ.


Vaki gaumakah "viki" husvun, bodu nubaeh ge feshun!\nވަކި ގައުމަކަށް "ވިކި" ހުސްވުން، ބޮޑު ނުބައެއްގެ ފެށުން!\nރައީސް ޔާމީން ޗައިނާއަށް ކުރެއްވި ދަތުރުފުޅެއްގައި ޗައިނާގެ ރައީސް ޝީޖިންޕިން އެމަނިކުފާނަށް މަރުހަބާ ވިދާޅުވަނީ. އިންޑިއާ- ޗައިނާ ގުުޅުމާ މެދު އިންޑިއާގެ ޝަކުވާ ގިނަ -- ފޮޓޯ | ރައީސް އޮފީސް\nއީދު ބަންދެއްގައި ނޫސްވެރިން ކަންނެއް ކަމުގައި ތިއްބާ ލިބުނީ ވަރަށް ވަރުގަދަ ރަސްމިއްޔާތެއްގެ ދައުވަތެކެވެ. ތައްްޔާރުވެލާނެ ވަގުތުކޮޅެއް ވެސް ނުލިބި ދާން ޖެހުނީ ހޮޓެލް ޖެންއަށެވެ. އެތަނުގައި ތިއްބެވި އޮފިޝަލުން ތިއްބެވީ ކޯޓު ފަޓުލޫނުގައި ވަރަށް ރަސްމީކޮށެވެ. ޓީޝާޓްގަނޑެއް ލައިގެން ފައިވާނަކަށް އަރައިގެން ދެވުނީތީ ހުންނަން ޖެހުނީ ކަނަކަށް ވަދެ ފިލައެވެ.\nއެހާ އަވަސް އަރުވާލައިގެން އެހާ ކުއްލި ގޮތަކަށް ކުރި ކަމަކީ ރާއްޖޭގައި ޗައިނާގެ އެމްބަސީއެއް ހުޅުވުމެވެ. ކުރީގެ ރައީސް މުހައްމަދު ނަޝީދުގެ ވެރިކަމުގައި 2011 ވަނަ އަހަރު ބޭއްވި އެ ރަސްމިއްޔާތު އެހާ ކުއްލި ގޮތަކަށް ބާއްވަން ޖެހުނީ ކީއްވެކަން އެދުވަހަކު ނޭނގުނެވެ. ނަމަވެސް ކަމުގެ ހަގީގަތް ފަހުން އެނގުނެވެ. އެއީ އޭރު ރާއްޖޭގައި ބާއްވަން ތައްޔާރުވަމުން ދިޔަ 17 ވަނަ ސާކް ސަމިޓް ފެށުމުގެ ކުރިން އެމްބަސީ ހުޅުވަން ސަރުކާރުން ބޭނުންވީމާ ވީގޮތެވެ.\nއިމާރާތެއް ކުއްޔަށް ހިފާނެ ވަގުތެއް ވެސް ނުލިބި، ހޮޓެލް ޖެންގެ ބޯލް ރޫމުގައި ބަހައްޓާފައި ހުރި ގާގަނޑެއްގައި "އެމްބަސީ އޮފް ޕީޕަލްސް ރިޕަބްލިކް އޮފް ޗައިނާ އިންދަ މޯލްޑިވްސް" ޖަހާފައި ފޮތިގަނޑު ކަހައިލަން ޖެހުނީ އެހެންވެ އެވެ.\nއެދުވަހަށް ފަހު ޗައިނާއިން އައީ ބާރު ސްޕީޑުގައި ދިވެހިންނާ ދިމާލަށް ދުވަމުންނެވެ. އެކަމަކު އެމީހުންނަށް "އެޅިހާ ބަތަކަށް ރިހަ" ވެވަޑައިގެން ހުންނަވާނެ ރައީސެއް ލިބުނީ އަދި ކިރިޔާ އެވެ. ނަތީޖާ މިއޮތީ ފެންނާށެވެ. ހުރިހާ ކަމެއް ރާއްޖޭގައި މި ވަނީ ޗައިނާ ރުހޭ ގޮތަށް އެ މީހުން ބޭނުންވާ ގޮތަށް ކަމަށް ބުނާނެ ފުރުސަތު އެބަ އޮތެވެ. ރާއްޖޭގެ ހާރިޖީ ސިޔާސަތު މިހާރު ބުރަވެފައި އޮތީ ޗައިނާގެ ކޮޅަށް ކަމަށް ނުބުނާ އެކަކު ވެސް ނެތެވެ.\nރައީސުލްޖުމްހޫރިއްޔާ އަބުދުﷲ ޔާމީނު އެންމެ ފަހުން ޗައިނާއަށް ކުރެއްވި ދަތުރުފުޅުގައި ސޮއިކުރެއްވި އެއްބަސްވުންތަކަކީ ހަމަ އެކަނި ވިޔަފާރިއާ އިގުތިސާދުގެ އެއްބަސްވުންތަކެއް ކަމަށް ބުނެ ނިންމާލެވޭކަށް ނެތެވެ. ފްރީ ޓްރޭޑް އެއްބަސްވުމާއި ސިލްކް ރޯޑް އެއްބަސްވުމަކީ ހަމަ އެކަނި މިދެ ގައުމުގެ އަމިއްލަ ވާހަކައެއް ނޫނެވެ. މިއީ މުޅި އިންޑިއާ ކަނޑުގެ ހަމަޖެހުމާއި ގުޅުން ހުރި ކަންތައްތަކެކެވެ. އެ އެއްބަސްވުންތަކުން ނިއުޅިގެން އަންނާނެ ކަންކަމަކީ ސަރަހައްދުގައި މި އޮތް ހަމަޖެހުމަށް ނުތަނަވަސްކަން ވެރިވެދާނެ ކަމެކެވެ. ހައްދެއް ނެތް މިންވަރަށް ރާއްޖެއިން ޗައިނާއާ އެކު މި އުފައްދާ ގާތްގުޅުމާއި އެ ގުޅުމުގެ ނަތީޖާއަކީ ކޮބައި ހެއްޔެވެ؟ ރާއްޖޭގެ ހާރިޖީ ސިޔާސަތު ވަކިކޮޅަކަށް ބުރަވެ ގޮސް ހުސްވެގެން ގައުމަށް ވާނީ ކޮން ފައިދާއެއް ހެއްޔެވެ؟\nއިންޑިއާ ކަނޑަށް ހަލަބޮލިކަން ވެރިވުން\nއިންޑިއާގެ ބޮޑު ވަޒީރާ އެކު މޯދީއާ އެކު ރައީސް ޔާމީން: އިންޑިއާ ކަނޑުގެ ސުލްހަޔަށް ނުރައްކާވުމަށް އެ ގައުމުން ދޫކޮށެއް ނުލާނެ.\nއިންޑިއާ ކަނޑުގައި ޗައިނާގެ ނުފޫޒު ގަދަވަމުން ދާތީ ސަރަހައްދުގެ ދެވަނަ ބޮޑު ބާރު ކަމަށްވާ އިންޑިއާއިން ވަނީ އެމެރިކާއާ އެކު ފުޅާ ދާއިރާއެއްގައި މަޝްވަރާތަކެއް ފަށައިފައެވެ. އެެމެރިކާއިން ވަނީ އެކަމުގައި ފާޅުގައި އިންޑިއާއާ އެއްކޮޅަށް އަރާނެކަން އިއުލާނުކޮށްފަ އެވެ. އަދި "އިންޑޯ-ޕެސިފިކް" ގެ ނަމުގައި އެ ދެގައުމުން ވަނީ ޑިޕްލޮމެޓިކް އާ ބާބެއް ހުޅުވާފަ އެވެ.\nއެމެރިކާއިން ވަނީ އިންޑިއާ ކަނޑުގައި ޗައިނާގެ ނުފޫޒު ގަދަވިޔަ ނުދިނުމަށް އިންޑިއާއި ގުޅިގެން މަސައްކަތް ކުރާނެ ގޮތާ މެދު ތަފުސީލުކޮށް ވާހަކަ ދައްކަން ފަށައިފަ އެވެ.\nއިންޑޯ-ޕެސިފިކް ގުޅުމުން ނުކުންނާނެ ނަތީޖާތަކާ ބެހޭ ގޮތުން ވާހަކަފުޅު ދައްކަވަމުން އެމެރިކާގެ ސެކްރެޓަރީ އޮފް ސްޓޭޓް ރެކްސް ޓިލާސަން ވިދާޅުވެފައި ވަނީ އެ ގުޅުމުގެ ސަބަބުން އަސްކަރީ ގޮތުން އެމެރިކާއާއި ޖަޕާނާއި އިންޑިއާއިން އެއްބާރުލުން މަތީ ދަރަޖައަކަށް އިތުރުވެގެންދާނެ ކަމަށެވެ.\nޗައިނާ ފަދަ އިގުތިސާދީ ބާރަކަށް މިހާ ބޮޑަށް ބަރޯސާ ވީމާ އެހެން ގައުމުތަކަށް އުފެދޭނެ އެއް ކަންބޮޑުވުމަކީ ބައިނަލް އަގުވާމީ ފޯރަމްތަކުގައި ޗައިނާއިން އެދޭ ގޮތަށް ރާއްޖޭން މަސައްކަތް ކުރާނެ ކަމުގެ ކަންބޮޑުވުން. ސެކިއުރިޓީ ކައުންސިލްގެ މެމްބަރުކަން ރާއްޖެއަށްދޭން ބަލާއި އިރު ސުވާލު އެބަ އުފެދޭ ޗައިނާގެ އެޖެންޓެއް ގޮތުގައި މަސައްކަތް ނުކުރާނެ ތޯ؟\nކުރީގެ ސީނިއާ ޑިޕްލޮމެޓެއް\nއެގޮތުން އެއްބާރުލުން އިތުރުކުރަން ކަނޑައަޅާފައިވާ ދާއިރާތަކުގެ ތެރޭގައި ސަބްމެރިން ބޭނުންކޮށްގެން ހަނގުރާމަ ކުރުމުގެ ދާއިރާ، އެއްގަމާއި ކަނޑުގައި އެއް ފަހަރާ ހަނގުރާމަ ކުރުމުގެ ދާއިރާ(އެމްފީބިއަސް ވޯފެއާ) އަދި ކާރިސާތަކުގައި މީހުން ހޯދައި ސަލާމަތް ކުރުމުގެ ދާއިރާ ހިމެނެއެވެ.\nއެމެރިކާގެ މި ވިސްނުން އެގައުމުގެ ރައީސް ޑޮނަލްޑް ޖޭ ޓްރަމްޕް އޭޝިއާއަށް ކުރެއްވި ދަތުރުފުޅުގައި ވެސް ވަނީ ވަރަށް ބޮޑަށް ކުރިއަށް ނެރުއްވާފަ އެވެ. އެހެންވީމާ އިންޑިއާ ކަނޑުގެ ސަރަހައްދު މިހާރުވެސް މިއޮތީ ޗައިނާ އާއި އިންޑިއާ ދެމެދު އޮތް ނުފޫޒު ގަދަކުރުމުގެ ވާދަވެރިކަމުގެ ސަބަބުން ނުތަނަވަސް ވެފަ އެވެ.\nރައީސް ޔާމީންގެ ދަތުރުފުޅުގެ ތެރެއިން ޗައިނާގެ ރައީސް ޝީޖިންޕިންގެ ވިޝަންއެއްގެ ގޮތުގައި އޮންނަ، ސިލްކް ރޫޓްގައި ބައިވެރިވާން ރާއްޖެއިން ސޮއިކުރި އިރު އެއީ އިންޑިއާ، އަދި އެމެރިކާއިން ވެސް އިންތިހާއަށް ދެކޮޅު މަޝްރޫއެކެވެ. ރާއްޖެއިން އެވަރުގެ ބޮޑު ނިންމުމެއް ނިންމި އިރު، އެތައް ހާސްފަހަރަކު ވިސްނަން ޖެހޭނެ އެވެ. އިންޑިއާ އާއި އެމެރިކާ އެހާ ބޮޑަށް ދެކޮޅު ހަދާ މަޝްރޫއެއްގެ ތެރެއަށް ރާއްޖެއިން ވަތް އިރު، އޭގެއިން ލިބޭނެ ފައިދާ އާއި ގެއްލުންތައް ދެނެގަނެވިފައި ވަނީ ކިހާވަރަކަށް ހެއްޔެވެ؟ ޗައިނާއިން ބަދަލުގައި އެދެނީ ކޮން ކަމަކަށް ހެއްޔެވެ؟ މިއީ ދިވެހި ރައްޔިތުންނާއި ރާއްޖެ ހިމެނޭ އިންޑިއާ ކަނޑުގެ ގައުމުތަކަށް ރާއްޖެއިން ޖަވާބު ދާރީވާން ޖެހޭ ސުވާލުތަކެކެވެ.\nރާއްޖޭގެ ދާހިލީ ސިޔާސީ ކަމެއްގެ ތެރެއަށް ޗައިނާ ނުވަދެދާނެ އެވެ. އިންސާނީ ހައްގުތަކާއި ޑިމޮކްރަސީގެ މަގަށް ރާއްޖެ ގެންދަން އެ ގައުމުން ރާއްޖެއަށް ބާރެއް ނާޅާނެ އެވެ. އަދި ހާއްސަކޮށް އެ ގައުމަށް ދީލައިލައިގެން އޮތް ސަރުކާރެއްގެ ކޮންމެ އަމަލަކަށް ޗައިނާއިން އާއެކޭ ބުނާނެ އެވެ. އެކަމަކު މި އެއްބަސްވުންތަކާ އެކު ޗައިނާއިން ހާސިލް ކުރަން ބޭނުންވާ ޖިއޯ ޕޮލިޓިކަލް ލަނޑުދަޑިތަކަށް ރާއްޖެއަށް ނޫނެކޭ ބުނަން ޗައިނާ އެއްބަސްވާނެ ހެއްޔެވެ؟ ބައިނަލްއަގުވާމީ މުޖުތަމައުގައި ޗައިނާއިން ނިންމާ ނިންމުމަކާ ރާއްޖެ އާބަސް ބުނުން ނޫންގޮތެއް އޮންނާނެ ހެއްޔެވެ؟ އެހެން ވެއްޖެ ނަމަ އިންޑިއާގެ ނުރުހުން އެންމެ ބޮޑަށް އަމާޒުވާނެ ގައުމަކަށް ވާނީ ރާއްޖެ އެވެ.\nއިންޑިއާއާ ގާތްގުޅުމެއް ބާއްވަވާ ރައީސް ނަޝީދު ވިދާޅުވާ ގޮތުގައި، އިންޑިއާ ކަނޑުގެ ހަމަނުޖެހުމަށް ރާއްޖެއިން މަގުފަހި ކުރަމުން ދާއިރު އެ ގައުމުން މަޑަކުން ނޯންނާނެ އެވެ. އެހެން ވީމާ، އިންޑިއާއިން އެކަމަށް ފިޔަވަޅުތައް އަޅާނެ އެވެ. ޔަމަނުގެ މައްޗަށް ހޫތީއިން ވެރިވުމާ ދެކޮޅަށް ސައުދީއިން އެގައުމަށް ބޮން އަޅަމުން ދަނީ ބައިނަލްއަގުވާމީ މުޖުތަމައާ ދެކޮޅަށެވެ. ސަބަބަކީ ކޮބައި ހެއްޔެވެ؟ އެއީ އީރާނުގެ ނުފޫޒު ސައުދީގެ ބޯޑަރާ ހަމަޔަށް އައުން ހުއްޓުވުމެވެ. މިއީ ޖިއޯ-ޕޮލިޓިކްސް މަސައްކަތް ކުރާ ގޮތުގެ ކުޑަ މިސާލެކެވެ.\nއެހެންވީމާ، އިންޑިއާ ކަނޑުގެ ހަމަޖެހުމަށް ލޮޅުން އަރުވާލައިގެން ނިންމާ ނިންމުންތައް ނިންމަން ޖެހޭނީ ވަރަށް ފަރުވާތެރިކޮށެވެ. ވީހާ ވެސް ލޮޅުން ކުޑަވާނެ ގޮތަކަށެވެ. އޭގެ ބަދަލުގައި ރާއްޖޭގެ މިސްރާބު މި ހުރީ އެ ދިމާލަށް ހެއްޔެވެ؟ ވަކި ގައުމަކަށް މާބޮޑަށް ރާއްޖޭގެ ހާރިޖީ ސިޔާސަތު ދީލައިލައިގެން ނިންމޭ ނިންމުންތަކުން ނަގާ ބޮޑުރާޅުތަކުން ސަލާމަތް ވެވޭނެ ގާބިލްކަން ރާއްޖޭގައި އެބަހުރި ހެއްޔެވެ؟\nރާއްޖެއިން ވަކި ފަޅިއެއް ނަގައިފި\nރާއްޖެ- ޗައިނާގެ ރަސްމީ ވާހަކަތައް: ގިނަ ކަންކަމުގައި ރާއްޖެއިން މިހާރު ބަރޯސާވަނީ ޗައިނާއަށް. -- ފޮޓޯ | ރައީސް އޮފީސް\nއިންޑިއާ ކަނޑުގައި މުހިއްމު ސަރަހައްދެއްގައި އޮތް ގައުމެއްގެ ހައިސިއްޔަތުން ރާއްޖޭން އަބަދުވެސް ކުރަމުން އައި ކަމަކީ ދުނިޔޭގެ ބާރުތަކުން ރާއްޖޭގެ ސަރަހައްދުގައި އޮތް މަސްލަހަތުގެ ބޭނުންކޮށްގެން ގުޅުންތައް ބަދަހިކުރުމެވެ. ފަރުވާތެރިކަމާ އެކު ވަކި ފަރާތަކަށް ނުޖެހި އެވެ.\nނަމަވެސް އެންމެ ފަހުން ސޮއިކުރި އެއްބަސްވުންތަކާއި ރައީސް ޔާމީނު ޗައިނާއަށް ކުރެއްވި ދަތުރުފުޅުގައި ދެއްކެވި ވާހަކަފުޅުތަކުން ރާއްޖޭގެ ޒަމާންވީ އެ ސިޔާސަތު މުޅިން ބަދަލުވެއްޖެކަން މިހާރު މިވަނީ ސިއްރު ނުވާ ވަރަށް ހާމަވެފައެވެ. ރާއްޖޭގެ ސަފީރެއްގެ ހައިސިއްޔަތުން އެކި ގައުމުތަކުގައި މަސައްކަތްކުރައްވާފައިވާ ތަޖުރިބާ ކާރު ޑިޕްލޮމޭޓަކު ވިދާޅުވީ މިއީ ވަރަށް ނުރައްކާތެެރި ކަމެއް ކަމަށެވެ.\n"މިހެން ކަންތައްވީމާ ވާނެ ގޮތަކީ ރާއްޖޭން ޗައިނާއަށް ބަރޯސާވާ މިންވަރު އިތުރުވާނީ. ދެން އެއިރުން އެހެން ގައުމުތަކުގެ އެހީ ހޯދަން ވަރަށް އުނދަގޫ ވާނެ. ކުރިން އަޅުގަނޑުމެން ކުރާ ކަމަކީ އެއް ގައުމަށް ދަތި އުނދަގޫ ދުވަސްވަރެއް އަތުވެއްޖެއްޔާ އެހެން ގައުމެއްގެ އެހީތެރިކަން ހޯދުން،" މިހާރު އޮތް ބިރުވެރިކަމާ ހެދި ނަން ނުޖަހަން ޝަރުތު ކުރައްވަމުން އޭނާ ވިދާޅުވި އެވެ.\nމިސާލެއްގެ ގޮތުން އޭނާ ފާހަކަ ކުރެއްވީ 2008 ގައި ޔޫރަޕުގެ ގައުމުތަކަށް ކުރިމަތިވި އިގުތިސާދީ ދަތިކަމުގެ ސަބަބުން އެގައުމު ތަކުގެ ޓޫރިސްޓުން އަންނަ ވަރު މަދު ވުމުން ޗައިނާ ބާޒާރުން އެކަން ފޫބެއްދުމެވެ. އަދި ޗައިނާއަށް އަންނަ ހީނަރުކަން އައުމުން މެދު އިރުމަތިން އެކަން ފޫބެއްދުމެވެ. މިއީ ރާއްޖެއިން އަބަދުވެސް ހިފަހައްޓަމުން އައި ހަމައެކެވެ. ރާއްޖެއާ ދެކޮޅު ގައުމެއް އެއްވެސް އިރަކު ނޯވެ އެވެ. އެހެން ނަމަވެސް ރާއްޖެއިން ގަތަރާ އެކުވެސް ގުޅުން ކަޑާލައި މެދުއިރުމަތީގެ ބޮޑު މައްސަލަ ގަނޑެއްގެ ބައިވެރިއަކަށް ވެއްޖެ އެވެ. އީރާނާ ވެސް ގުޅުން ކަނޑާލައިފި އެވެ. މި ހުރިހާ ނިންމުންތަކަކުން ދޭހަވަނީ އެއްކަމެކެވެ. ރާއްޖޭގެ ހާރިޖީ ސިޔާސަތު ބައްޓަން ވެފައިވާ ދޯހަޅިކަމެވެ.\nރާއްޖެއާ މެދު އިތުބާރު ގެއްލުން\nރާއްޖޭގެ ދިދަ އދ ގެ މައިމަރުކަޒުގައި.\nރާއްޖެއަކީ ކުޑަޔަސް، ބައިނަލް އަގުވާމީ މުޖުތަމައުން ކުރިން ވަރަށް ބޮޑަށް އިތުބާރު ކުރި ގައުމެކެވެ. ރާއްޖޭން ކަންކަން ކުރުކަމުގައި ބަސްބުނެ، ވޯޓ ދޭނީ ކަމުގެ ބާވަތަަށް ބަލައި އަމިއްލައަށް ކަމާއި ބަޔަކު ބުނާހާ ގޮތަކަށް ވޯޓު ނުދޭނެކަން ދުނިޔެއިން ކުރިން ގަބޫލު ކުރި އެވެ.\n"އެކަމުގެ ހެއްކެއް އެއީ އަޅުގަނޑުމެންނަށް ހިއުމަން ރައިޓްސް ކައުންސިލްގެ މެމްބަރުކަން ދޭން ތާއީދު ކުރި ދުނިޔޭގެ 186 ގައުމަކުން. އެއަީ އޭރު ދުނިޔެއިން ގަބޫލުކުރޭ އަޅުގަނޑުމެން ވޯޓު ދޭނީ މެރިޓްބޭސްކޮށް ކަން،" ޑިޕްލޮމޭޓް ވިދާޅުވިއެވެ.\nއޭނާ ވިދާޅުވޫ އޭރު އެެހެން އެކަން އޮތަސް ޗައިނާ ފަދަ އިގުތިސާދީ ބާރަކަށް މިހާ ބޮޑަށް ބަރޯސާ ވީމާ އެހެން ގައުމުތަކަށް އުފެދޭނެ އެއް ކަންބޮޑުވުމަކީ ބައިނަލް އަގުވާމީ ފޯރަމްތަކުގައި ޗައިނާއިން އެދޭ ގޮތަށް ރާއްޖޭން މަސައްކަތް ކުރާނެ ކަމުގެ ކަންބޮޑުވުން ކަމަށެވެ.\n"ސެކިއުރިޓީ ކައުންސިލްގެ މެމްބަރުކަން ރާއްޖެއަށްދޭން ބަލާއި އިރު ސުވާލު އެބަ އުފެދޭ ޗައިނާގެ އެޖެންޓެއް ގޮތުގައި މަސައްކަތް ނުކުރާނެ ތޯ؟،" އޭނާ ވިދާޅުވިއެވެ.\nޗައިނާއާ ރާއްޖެއާ ދެމެދު އޮތް ގުޅުމުން މި ނަތީޖާ ނުކުންނާނެ ކަަމަށް ބައެއް ލީޑަރުން ވަނީ މާކުރިންވެސް ލަފާކޮށްފައެެވެ. އެކަމުގައި ސަރުކާރަށް ފާޑުވިދާޅުވަމުން ކުރީގެ ރައީސް މުހައްމަދު ނަޝީދު ވިދާޅުވެފައި ވަނީ މިއީ ރާއްޖޭގެ ހާރިޖީ ސިޔާސަތު ޗައިނާ އަދި ސައުދީއަށް ވިއްކާލުން ފަދަ ކަމެއް ކަމަށެވެ.\nރައީސް ނަޝީދު އެގޮތަށް ވިދާޅުވީ ވެސް އިރާނާއި ސައުދީއާ އުފެދުނު ނުތަނަވަސްކަމަށް ފަހު ސައުދީގެ ނުފޫޒު ބޮޑެތި ގައުމުތަކާ ރާއްޖެއިން އެއްގަލަކަށް އަރާ އިރާނާއި ގުޅުން ކަނޑާލައި އަދި އޭގެ ފަހުން ގަތަރާ ވެސް ކުއްލި ގޮތަކަށް ގުޅުން ކަނޑާލުމުން އެވެ. އެ ފިޔަވަޅުތައް ރާއްޖެއިން އަޅަން ޖެހޭ އެކަށީގެންވާ ސަބަބެއް ދިވެހި ހާރިޖިއްޔާއަށް މިހާތަނަށް ވެސް ދެއްކިފައެއް ނުވެ އެވެ. މިއީ ރާއްޖޭގެ ހާރިޖީ ސިޔާސަތު ދުނިޔޭގެ ބާރުގަދަ ގައުމުތަކުގެ އަތް ދަށުވުމުން ފެންނާނެ މަންޒަރެއް ކަމަށް ބުނާނެ ޖާގަ ބޮޑު ވަނީ ވެސް މިކަހަލަ ކަންތައްތަކުގެ ސަބަބުން އެވެ.\nޗައިނާއިން ރާއްޖެއަށް އެހީވަނީ ހެޔޮ އެދިގެން ކަމަށް ރައީސް ވިދާޅުވި ނަމަވެސް، ދުނިޔޭގެ ސިޔާސީ އޮއިވަރު މި އޮންނަ ގޮތުން އެއީ ބުއްދިއަށް ބަލައިގަންނަން ފަސޭހަ ވާހަކައެއް ނޫނެވެ. ކުރީގެ ޑިޕްލޮމެޓް ވިދާޅުވި ގޮތަށް ޗައިނާގެ މާބޮޑަށް ރާއްޖެ ދަށުވެއްޖެ ނަމަ، ބައިނަލްއަގުވާމީ ބޮޑެތި ނިންމުންތަކުގައި ޗައިނާއިން ނަގާ ސްޓޭންޑްތަކަށް ރާއްޖެއިން ތާއީދު ކުރަން ގިނަ ފަހަރަށް އޮންނާނީ މަޖުބޫރުވެފަ އެވެ. ޗައިނާ އަކީ ދުނިޔޭގެ ބާރަކަށްވާ އިރު އެ ގައުމުން ދުނިޔޭގެ ބޮޑެތި މައްސަލަތަކުގައި ގޮތް ނިންމަނީ، މެދު މިނަށް ނުބަލާ ސީދާ އެ ގައުމުގެ އަމިއްލަ މަސްލަހަތަށް ބަލައިގެން އެވެ. މެދުމިން ސިޔާސަތެއް ގެންގުޅޭ ރާއްޖެއިން މުސްތަގުބަލުގައި ބަސް ބުނަން ޖެހޭނީ ޗައިނާގެ މަސްލަހަތަށް ބުރަވެ އެ ގައުމުން ނިންމާ ގޮތަކަށް ކަމަށް ވުން އޭރުން އޮންނާނީ ކައިރީގަ އެވެ.\nއިގްތިސާދީ މިނިވަންކަން ގެއްލުން\nޗައިނާ މޯލްޑިވްސް ފްރެންޑްޝިޕް ބްރިޖުގެ މަސައްކަތް. -- ފައިލް ފޮޓޯ | އަވަސް\nހަގީގަތާ ކުރިމަތިލާން ހިނގާށެވެ! ރާއްޖެއަކީ ކުޑަ ބާޜުގެ ގޮތުން ދަށް ގައުމެކެވެ. ކިތަންމެ ގަދަކަމެއް ދައްކާފައި އުޅުނަސް ބޮޑެތި ބާރުތަކުގެ ކުރިމަތީގައި ރާއްޖެއަށް ގަދަކަން ދެއްކޭނީ ކުޑަމިންވަރަކަށެވެ. މިއީ ބަދަލުވުމެއް ނެތް ހަގީގަތެކެވެ. ހަމައެކަނި ރާއްޖެއަށް މި އޮންނަހާ ވެސް ކަމަކީ އިންޑިއާ ކަނޑުގެ މުހިންމު ސަރަހަދެއްގައި އޮތުމުން ރާއްޖެއަށް ލިބޭ ކުޑަކުޑަ ބާރެކެވެ. އެ ބާރުވެސް ލިބެނީ ރާއްޖެއަކީ އިންސާފުވެރި ގައުމަކަށް ވުމުން އެވެ. ރައީސް ނަޝީދުގެ ވެރިކަމުގައި ރާއްޖެއަށް އިންވެސްޓްމަންޓް ގެނައުމުގެ ނަމުގައި އިންޑިއާގެ ކޮޅަށް ބުރަވުމާ އެކު ގައުމުގެ ހާރިޖީ ނިންމުންތައް ބަދަލުވެގެން އައިގޮތް ވިސްނާލުމުން އެ މަންޒަރު އަނެއްކާ މި ސަރުކާރުން ވެސް ތަކުރާރު ކުރާތަން އެބަ ފެނެ އެވެ.\nރާއްޖޭގެ މައި އެއާޕޯޓް، ވެލާނާ އެއާޕޯޓް އިންޑިއާގެ ވެރިކަމުގައި އޭރު އޮތް ކޮންގްރެސް ޕާޓީގެ މަދަދުއޮތް ޖީއެމްއާރަށް ދިނީ އަވަސް އަރުވާލައިގެން އެވެ. ނަތީޖާއަކަށްވީ އާހިރުގައި އެއީ ގައުމަށް ފައިދާހުރި ނިންމުމަކަށް ނުވެ އޭގެ ސަބަބުން ނިކުތް މާލީ އަދި އިގްތިސާދީ މައްސަލަތައް ގިނަވުމެވެ. މިގޮތަށް އިންޑިއާ ރުއްސަން ގެނައި ޓާޓާ ފްލެޓްތަކުގެ މަޝްރޫ އާއި ކުނި ނައްތާލުމުގެ މަޝްރޫއު ދިޔައީ ފެނަށެވެ. އޭގެން ރައްޔިތުންނަށް ފައިދާތަކެއް ވުމުގެ ބަދަލުގައި އާހިރުގައި ފައިދާވީ އިންޑިއާގެ ކުންފުނިތަކަށާއި ވަކި ސިޔާސީ ބަޔަކަށެވެ.\nޗައިނާއާ އެކު ރާއްޖެއިން މި ސޮއިކުރި މިނިވަން ވިޔަފާރީގެ އެއްބަސްވުމުގެ ކަންތައް ވެސް މި ހިނގީ އެ ޒާތަށެވެ. މުޅި އެގްރިމަންޓަށް ރުހުން ދިނުމަށް މަޖިލީހުގައި 24 ގަނޑިއިރުވެސް ހޭދަނުކުރި އިރު އެ އެއްބަސްވުމުގެ ހުރިހާ ކަމެއް ގެންދިޔައީ އަވަަސް އަރުވައިގެން އެވެ. މަންޒަރު ފެންނަ ގޮތުން ނަމަ، މިނިވަން ވިޔަފާރީގެ އެއްބަސްވުމުގެ ކަންތައް ދިޔައީ ރަނގަޅަށޭ ބުނާނެ އިންސާފުވެރި ރައްޔިތަކު ހުންނާނެހެން ހިއެއް ނުވެ އެވެ. ހަގީގަތުގައި އެ އެއްބަސްވުމަށް ރުހުން ދޭން އަވަސް އަރުވާލީ ޗައިނާ ރުއްސުމުގެ ބޭނުން ކުރިއަށް ނެރެގެން ކަމަށް ބުނުމުގެ ޖާގަ އެބަ އޮތެވެ. އެހެން ވީމާ، ޖީއެމްއާރުގެ އެއްބަސްވުމާއި ޗައިނާއާ އެކު މި ހަދާ ބޮޑެތި ޑީލްތަކުގެ ކަންތައްތައް ވެސް މިދަނީ އެއްގޮތަށެވެ.\nޗައިނާއާ އެކު މި ހަދާ ވިޔަފާރީގެ ޑީލްތަކުގެ ސަބަބުން ރާއްޖޭގެ ބޭރު ދަރަނީގެ 90 ޕަސެންޓް އެ ގައުމަށް ބަރޯސާވުމަކީ ބޮޑު ނުރައްކަލެކެވެ. ހަގީގަތުގައި ގައުމުގެ އިގްތިސާދު ކޮންޓްރޯލް ވަކި ބަޔަކަށް ދޫކޮށްލެވެނީ މިހައިކެއް ވަރަކަށެވެ. އިގްތިސާދީ މަޝްރޫއުތަކަށް ލޯނު ނެގުމަކީ އޭގެ ޒާތުގައި މައްސަލައެއް ނޫނެވެ. އެ ލޯނު ހޯދޭނީ ވެސް ބޭރުގެ ގައުމުތަކުން އެވެ. އެކަމަކު އެންމެ ގައުމަކުން ލޯނު ނަގައި މުޅި އިގްތިސާދު ވަކި ގައުމަކަށް ކޮންޓްރޯލް ކުރެވޭ ގޮތަށް ފުރުސަތު ދިނުން ނޫން ފޯމިއުލާއެއް ސަރުކާރަކަށް ނެރެވެން ވާނެ އެވެ. އެކަމަކު އޭގެ ބަދަލުގައި މަންޒަރު މި ފެންނަނީ ހުރިހާ ކަމެއް ޗައިނާގެ ތައްޕާހުގައި ކުރަން އުޅޭތަނެވެ. އިންޑިއާ ސަރުކާރުގެ ނުފޫޒު ރާއްޖޭގެ އިގްތިސާދަށް ގަދަވެފައި އޮތް ދުވަސްވަރު އެ ގައުމުން ވެސް ރާއްޖެ ފިއްތަމުން ދިޔަ އެވެ. ޗައިނާ އިން ވެސް ބޭނުންވާ ކަންކަން ހާސިލް ކުރަން ޖެހޭ ދަނޑިވަޅުގައި ހަމަ އެގޮތަށް ފިއްތާލާނެ އެވެ. އެކަން އެގޮތަށް ނުކުރަންވީ ސަބަބެއް ރާއްޖޭގެ ސަރުކާރުން ޗައިނާއަކަށް ވެސް ނުދެއްކޭނެ އެވެ.\nހާރިޖީ ސިޔާސަތުގައި ރާއްޖެ ފަދަ ގައުމުތަކުން މިހާތަނަށް ވެސް ގެންގުޅެނީ ނޮންއެލައިން ނޫނީ ވަކި އަތަކަށް ނުޖެހޭ އިންސާފުވެރި ސިޔާސަތެކެވެ. މޫސުމީ ބަދަލުތަކުގެ މައްސަލަ އާއި އިންސާނީ ހައްގުތަކުގެ މައްސަލައިގައި އދ ގައި ރާއްޖެއަށް ރަނގަޅު މަސައްކަތްތަކެއް ކުރެވިފައި އޮތީވެސް މިހާތަނަށް އެހެންވެ އެވެ. އެކަމަކު އިންޑިއާ ކަނޑުގެ ބާރުތަކުގެ މެދުގައި މި ޮއތް ވާދަވެރިކަމުގައި ވަކި ކޮޅަށް ނަގައިގެން ދެ ބާރުގެ ކޯޅުމުގެ މެދުވެރިއަކަށް ގައުމު އޮވެގެން މިކަހަލަ މަސައްކަތް ކުރެވޭނެ ފޯމިއުލާއެއް ސަރުކާރުން ހޯދާނީ ކިހިނެތް ހެއްޔެވެ؟\nރާއްޖޭގެ ނަމަށް ކިލަބުކަން\nސަރުކާރުގެ ޕީޖީ ގެ ޑެޕިއުޓީ ލީޑަރު ރިޔާޒު ރަޝީދު ވިދާޅުވާ ގޮތުގައި މި ސިނާރިއޯ މިގޮތަށް ގަބޫލު ކުރެވޭކަށް ނެތެވެ. ރާއްޖެ އެގޮތަށް އޮވެގެން ތަރައްގީ އެއް ނުވެވޭނެ އެވެ. ރިޔާޒު ވިދާޅުވީ އަވަށްޓެރި ގައުމުތަކުން ރާއްޖެ-ޗައިނާގެ ގުޅުމަށް ދެކޮޅު ވަނީ ތަރައްގީގެ މަސައްކަތްތައް ގިނަވާތީ އެވެ. ރާއްޖެއަށް އެ ގައުމުތަކަށް ނުފޫޒު ނުފޯރުވޭތީ އެ ގައުމުތައް ރުޅިގަދަވަނީ ކަމަށް ރިޔާޒު ސިފަކުރައްވަ އެވެ. އާ އެކެވެ! ރިޔާޒު އެވިދާޅުވާ ފަދަ ސިނާރިއޯއެއް ވެސް އެބަ އޮތެވެ. އެކަމަކު ގައުމެއްގެ ސަރުކާރަކުން ބަލަން ޖެހޭނީ ދިވެހިންގެ ގަދަރު ބައިނަލްއަގުވާމީ މުޖުތަމައުގައި އުފުލައި ދިނުމަށެވެ. ވަކި ގައުމެއްގެ ޕަޕެޓެއްގެ ގޮތުގައި އޮތުމަށް ޖާގައެއް ނުދެވޭނެ އެވެ.\nއެކަމަކު ރައީސް މައުމޫންގެ ދިގު ވެރިކަމުގައި އައިހާ ތަރައްގީ އައީ ވަކިކޮޅަކަށް ހާރިޖީ ސިޔާސަތު ބުރަނުކޮށް މެދު މިނުގައި ބާއްވައިގެން އެވެ. ދެން އޭރު ތަރައްގީގެ މަސައްކަތްތަކަށް ބޭރުން ލިބުނުހާ އެހީ އަކާއި އެ މަޝްރޫއުތައް ހިންގި ގޮތް އެއީ އަދި އެހެން ވާހަކަ އެކެވެ. އެކަމަކު މައުމޫންގެ ވެރިކަމުގައި ރާއްޖެ ފެނުނީ ބޭރުގެ އިހުތިރާމް އޮތް ބަސް ހިފޭ ގައުމެއްގެ ގޮތުގަ އެވެ. އެކަން އެމަނިކުފާނު ކުރެއްވީ އިންޑިއާ-ޗައިނާގެ މި ބޮޑު ކޯޅުމުގެ ތެރެއަށް ގައުމު ގަންބާނުލަ އެވެ. އެއީ ހަމަ ނަމޫނާ ހާރިޖީ ސިޔާސަތެކެވެ. އެކަމަކު މިހާރު ރާއްޖެ މި ވަނީ ވަކި ބައެއްގެ ޕަޕެޓަކަށެވެ. މިއީ އެހެން ގައުމުތަކަށް ބަރޯސާވެެގެން އުޅެން ޖެހިފައި އޮތް ގައުމަކަށް މުސްތަގުބަލުގައި ބޮޑު ހުރަހަކަށް ވާނެ އެވެ. ރާއްޖޭގެ ހާރިޖީ ސިޔާސަތު މި ދަނީ ވަރަށް ނުބައި މިސްރާބަކަށެވެ. ގޮތް ނޭނގޭ ދުނިޔޭގެ ބޮޑު ދެ ބާރުގެ ކޯޅުމެއްގެ ތެރެއަށް ވަދެ ރާއްޖެ މި ދަނީ ބޮޑު ތާށިގަނޑެއްގެ ތެރެއަށެވެ. އޭގެ ކުރިން ހޭއަރަން ވެއްޖެ އެވެ.\nޗައިނާ ޗައިނާ އެފްޓީއޭ ރައީސް އަބްދުﷲ ޔާމީން


Salaamai kuri gudgudaa dhooneege haalu dhera\nރާއްޖެ ހިޖުރަ ކުރި ފްލެމިންގޯ ދޫނިތައް -- ފޮޓޯ: އަބްދުﷲ އިހުވާން\nގަވާއިދާ ހިލާފަށް ފްލެމިންގޯ ދޫންޏެއް -- ގުޑުގުޑާ ދޫނި -- ހިފައިގެން ގެންގުޅުނު މީހެއްގެ އަތުން އަތުލި ދޫނީގެ ހާލު އަދިވެސް ވަރަށް ދެރަ ކަމަށް އެންވަޔަރަންމަންޓް ޕްރޮޓެކްޝަން އެޖެންސީ (އީޕީއޭ) އިން ބުނެފި އެވެ.\nއީޕީއޭ އާއި ފުލުހުން ގުޅިގެން ކުރި މަސައްކަތުން އެ ދޫނި ސަލާމަތްކޮށްފައިވަނީ ހއ. ބާރަށުންނެވެ. އެ ދޫނި އަތުލައިގަތްއިރު އޭގެ ފިޔަ ވަނީ ކޮށައިލާފަ އެވެ.\nއެ ދޫނި ޅ. މާކޯގައި އޮންނަ ކުޅިއަށް ގެންގޮސް ޑޮކްޓަރުންގެ އެހީއާއެކު އަންނަނީ ފަރުވާ ދެމުންނެވެ. ދޫނި ވިއްކަން އުޅުނު މީހާ އަތުން ފްލެމިންގޯ އަތުލިއިރު ވެސް އޭގެ ހާލު ވަރަށް ދެރަ ކަމަށް އީޕީއޭ އިން ބުނެފައިވެ އެވެ. ދޫނި އޮތީ އެއްތަނުން އަނެއްތަނަށް ހިޖުރަ ނުކުރެވޭ ހާލުގައި ކަމަށް ވެސް އެ އެޖެންސީން ފާހަގަކުރެ އެވެ.\nއީޕީއޭއިން ރޭ ބުނެފައިވަނީ ފްލެމިންގޯ ފަދަ ދޫނި ސޫފާސޫތްޕަކީ ވަރަށް ނާޒުކު އެއްޗެތި ކަމަށެވެ. އެޔަށް އެންމެ އެދެވޭ ރިހިބިލިޓޭޝަން ފެސިލިޓީތަކާއި އެދެވޭ ފަރުވާ ރާއްޖެއިން ދިނުމުގެ ވަސީލަތްތައް ނެތް ކަމަށާއި އެހެންކަމުން މިފަދަ ދޫނި ނުހިފުމަށް އީޕީއޭ އިން އިލްތިމާސް ކުރެ އެވެ.\nރާއްޖެއަށް އައިސްގެން އުޅޭ ފްލެމިންގޯ ދޫނިތައް ހިފައިގެން ވިއްކާ މައްސަލަ ފުރަތަމަ ފެންމަތި ވެފައިވަނީ ކުޅުދުއްފުށި "ޕެޓް ލަވާސް" ކިޔާ ވައިބާ ގްރޫފެއްގައި ވިއްކަން އިއުލާނުކުރުމުންނެވެ. ވިއްކަން ޖަހާފައިވަނީ 30،000 ރުފިޔާ އަށެވެ.\nރާއްޖެއަށް ހިޖުރަކުރާ ދޫނި ހިފައި ގޯނާ ކުރާ ފަރާތްތަކަށް ފިޔަވަޅު އަޅާނެ ކަމަށް މީގެ ކުރިންވެސް އީޕީއޭއިން ބުނެފައިވެ އެވެ.\nމޯލްޑިވްސް ޕޮލިސް ސާވިސް ތިމާވެށި އީޕީއޭ\nވިލިނގިލީ ގޮނޑުދޮށުން ވެލި ނެގި މައްސަލައެއް ބަލަނީ


ކުޅިވަރު - ދިވެހި އަންހެން ފުޓްބޯޅަ\nގައުމީ އަންހެން ޓީމުގެ ފުރަތަމަ ކެޕްޓަން މިރުފަތު ރިޓަޔާކޮށްފި\nރިޓަޔާމެންޓް އިއުލާން ކޮށްފައިވަނީ އޭނާ ގެ ފޭސްބުކް ޕޭޖްގައި\nކ. މާލެ 27 ޖެނުއަރީ 2017 | ހުކުރު 16:16 2,209\nގައުމީ އަންހެން ޓީމުގެ ފުރަތަމަ ކެޕްޓަން މަރިޔަމް މިރުފަތު - ރާއްޖެއެމްވީ\nދިހަ އަހަރަށްވުރެ ގިނަ ދުވަހު ގައުމީޓީމަށް ކުޅުމަށްފަހު ގައުމީ އަންހެން ޓީމުގެ ފުރަތަމަ ކެޕްޓަން އަދި މިހާރުގެ ވައިސް ކެޕްޓަން މަރިޔަމް މިރުފަތު ރިޓަޔާކޮށްފިއެވެ.\nހަތަރުވަނަ ސާފް ވުމަންސް ޗެމްޕިއަންޝިޕަށްފަހު ރިޓަޔާވުމަށް މިރުފަތު ނިންމާފައި އޮތްނަމަވެސް، އޭނާގެ ރިޓަޔާމެންޓް އިއުލާން ކޮށްފައިވަނީ ބުރާސްފަތި ދުވަހު އޭނާ ގެ ފޭސްބުކް ޕޭޖްގައި ކޮށްފައިވާ ޕޯސްޓެއްގައެވެ.\nމިރުފަތުގެ އެފްބީ ޕޯސްޓްގައި ބުނެފައިވަނީ ގައުމީ އަންހެން ޓީމަށް ގިނަ ދުވަސްތަކަކު ކުޅެފައިވާއިރު، އެ ދަތުރުގައި އޭނާއަށް އެހީތެރިވެދިން ހުރިހާ ފަރާތްތަކަށް ޝުކުރު އަދާކުރާކަމަށެވެ. ޚާއްސަކޮށް އޭނާގެ ކާމިޔާބީތަކާއި ނާކާމިޔާބީތަކުގެ ދަނޑިވަޅުތަކުގައިވެސް އާއިލާއާއި އެކުގައި ކުޅުނު ކުޅުންތެރިންގެ ފަރާތުން ލިބިގެންދިޔަ އެހީތެރިކަމާއި ހިތްވަރު މިރްފަތުވަނީ ފާހަގަކޮށްފައެވެ.\nމީގެއިތުރުންވެސް ގައުމީ އަންހެން ޓީމަށް ކޯޗުކަން ކޮށްދިން ކޯޗުންނަށާއި، ޓީމުގެ މެނޭޖްމަންޓަށް މިރްފަތުވަނީ ޝުކުރު އަދާކޮށްފައެވެ. މިއާއެކު މިރްފަތުގެ އެންމެ ޚާއްސަ ޝުކުރެއް އަދާކޮށްފައިވަނީ އަބަދުވެސް ހެޔޮއެދޭ ސަޕޯޓަރުންނަށެވެ.\nމިރްފަތުގެ ޕޯސްޓްގައި ރާއްޖޭގެ ގައުމީ އަންހެން ޓީމް 17-0 އިން ބަލިވި ހަނދާން އެބަހުރިކަމަށް ބުނެފައިވާއިރު، މިއަދު ޓީމު މޮޅުވެ ކުރިއަރަމުންދާތަން ފެނުމުން އޭނާއަށް ޓީމާއެކު ކުރެވިފައިވާ މަސައްކަތް ފެންނަކަމަށް ބުނެފައިވެއެވެ. މިރްފަތުގެ ޕޯސްޓް ނިންމާލަމުން ބުނެފައިވަނީ ގައުމީ ޓީމާއެކު ހޭދަކުރި ކޮންމެ ވަގުތަކީ އުފަލާއެކު ހަނދާނުގައި ހުންނާނެ ވަގުތަކެއް ކަމަށެވެ.